
PREFACO 


A la lektanto di ca verko: 


Prizentante la stranja manuskripto di 
kapitano Karter a vu kom libro, me 
supozas, ke kelka vorti pri ta remarkinda 
persono interesos. 

Mea unesma memorajo di kapitano 
Karter esas di la kelka monati dum qui lu 
vizitis la domo di mea patro en Virginia, jus 
ante la komenco di la interna milito. Lore 
me esis puero evanta nur kin yari, ma me 
bone rimemoras la altstatura, obskura, glat- 
vizaja, atleta viro quan me nomis onklulo 
Jak. 

Lu semblis sempre ridar; e lu partoprenis 
la sporti di la pueri per la sama afabla 
sociemeso quan il donis a ta amuzi quin 


ilua sam-evozi juis; od il sidis dum tota 
horo por amuzar mea olda avino per naraci 
pri sua stranja, extravaganta vivo en omna 
parti di la mondo. Ni omna amis il, e nia 
sklavi quaze adoris la sulo sur qua il 
marchis. 

Il esis splendida tipo di vireso, alta de 1,9 
metri, la shultri larja, la hanchi streta, 
havante la marcho-maniero di instruktita 
militisto. Ilua traiti esis reguloza e forte 
skultit, ilua hararo esis nigra e kurte razit, 
ilua okuli esis stal-griza e reflektis forta e 
loyala karaktero plena de fairo ed 
iniciemeso. Ilua konduto esis perfekta, ed 
ilua galanteso esis to di tipala alt-ranga 
jentilulo di sud-Usa. 

Ilua kavalk-arto, precipue chasante kun 
hundi, esis marvelo e joyo mem en ta 
regiono di splendida kavalkanti. Me ofte 
audis mea patro avertar il pri ilua 
nedomtita neprudenteso, ma il nur ridis, e 
dicis, ke la falo qua mortigos il esos de la 
dorso di kavalo ne ja parturit. 

Kande la milito komencis, il livis ni, e me 
ne vidis il dum dek-e-kin o dek-e-sis yari. 
Kande il rivenis, il rivenis sen averto, e me 
multe surprizesis remarkar, ke il ne evabis 
mem per un instanto, segun semblo, nek 
chanjabis per irga altra extera signo. Il esis, 


kande altri esis kun il, la sama bonhumora, 
felica kerlo quan ni olim konocis, ma kande 
il supozis su solitara, me vidis ke il sidas 
dum hori regardante la fora cielo, la vizajo 
havante mieno di revema dezirego e 
senespera mizero; e nokte il tale sidis 
regardante la cielo, regardante ulo quon me 
ne savis, til ke me lektis ilua manuskripto 
multa yari plu tarde. 

Il dicis a ni, ke il ulfoye explorabis e 
minabis en Arizona pos la milito; e ke lu 
grande sucesabis esis evidenta pro la 
senlimita quanto de pekunio posedat. Pri la 
detali di ilua vivo dum ta yari il esis tre 
tacema, fakte tote ne parolis pri li. 

Il restis kun ni dum un yaro, cirkume, e 
pose voyajis a New York, ube il kompris 
domeneto an la Hudson-rivero, ube me 
vizitis il unfoye singlayare voyajante a la 
merkato di New York — mea patro e me 
tatempe proprietis e direktis kateno de 
generala butiki tra Virginia. Kapitano 
Karter havis mikra ma bela dometo situita 
sur klifo super la rivero, e dum un de mea 
lasta viziti, en la vintro di la yaro 1885, me 
remarkis ke il esis tre okupata per skribar, 
me nun supozas, ica manuskripto. 

Il dicis a me tatempe ke, se irgo eventus 
ad il, il deziras ke me direktez ilua heredajo, 


ed il donis a me klefo por fako en la seifo, 
qua esis en ilua studieyo, e dicis, ke me ibe 
trovos ilua testamento e personal 
instruciono quin il koaktis ke me jurez 
exekutar per absoluta fideleso. 

Irinte por dormor, de mea fenestro me 
vidis ke il stacas en la lunlumo, ye la bordo 
di la klifo super la Hudson-rivero, la brakii 
extensata vers la cielo quaze suplikante. Me 
tatempe opinionis ke il pregas, quankam 
me nultempe supozabis ke il esas religiozo 
segun defino. 

Plura monati pos ke me rivenabis a mea 
hemo de ta vizito, la unesma dio di marto 
1886, me opinionas, me recevis telegramo 
de il demandante ke me quik venez ad il. 
Me esis sempre ilua favorato inter la yuna 
generaciono di le Karter, do me hastis por 
obediar ilua demando. 

Me arivis ye la staciono, cirkume 1,6 
kilometri for ilua domo, dum la matino di la 
quaresma dio di marto 1886, e kande me 
demandis ke la stablisto vehigez me a la 
domo di kapitano Karter, lu respondis ke, se 
me esas amiko di la kapitano, il havas tre 
mala novajo por me; la kapitano esabis 
trovita mortinta jus pos jornesko tamatine 
da la gardisto di la vicina domeno. 


Ulmaniere ta novajo ne surprizis me, ma 
me hastis ad ilua domeno tam rapide kam 
posible por ke me responsez pri la kadavro 
ed ilua aferi. 

Me trovis la gardisto qua deskovrabis il, 
anke la lokala policestro e plura vilajani 
kunvenanta en la studieyo. La gardisto 
naracis la kelka detali pri trovar la kadavro, 
quan lu dicis esir ankore varma kande 
trovit. Ol jacis, lu dicis, sternita en la nivo, 
la brakii extensita adsuper la kapo vers la 
bordo di la klifo, e kande lu montris la loko 
a me, me rimemoris ke ol esas la sama loko 
ube me vidis il dum ta altra nokti, la brakii 
pregantatre extensita vers la cielo. 

Esis nula marko di violenteso an la 
kadavro, e kun la helpo di lokala mediko, la 
jurio di la mort-inquesto rapide decidis ke 
la kauzo esis morto pro kordio-falio. Sole en 
la studieyo, me apertis la seifo ed ektiris la 
kontenaji di la tirkesto en qua il dicabis ke 
me trovos mea instrucioni. Olti esis partale 
ya stranja, ma me exekutis oli segun omna 
detali tam fidele kam posible. 

Il direktis, ke me transportez ilua 
kadavro a Virginia sen balzamizar ol, e ke il 
esez pozita en apertita sarko en mauzoleo 
quan il antee konstruktabis e qua, me plu 
tarde saveskis, esas bone aerizit. La 


instrucioni insistis ke me mustas personale 
ed exakte exekutar to quon il direktas, mem 
sekrete se necese. 

Ilua domeno esis heredita per tala 
maniero ke me recevez la tota revenuo dum 
duadek-e-kin yari, kande la chefa sumo 
divenos la mea. Ilua plusa instrucioni relatis 
ica manuskripto, quan me devas retenar 
siglizita e nelektit, exakte quale me trovis 
ol, dum dek-e-un yari; nek me divulgez 
olua kontenajo til duadek-e-un yari pos ilua 
morto. 

Stranja traito di la mauzoleo, ube la 
kadavro ankore jacas, esas la masiva pordo 
provizita per un grandega, orizita seruro 
qua povas esar apertita nur de interne. 


Tre sincere a Vi, 
EDGAR RICE BURROUGHS. 

CHAPITROJ. 


Inter la kolini di Arizona 


Me nun esas tre evoza viro; quante evoza 
me ne savas. Forsan me evas cent yari, 
forsan plu multa; me ne povas dicar pro ke 
me nultempe evis quale altri evas, nek 
rimemoras puereso. Segun mea memoro me 
sempre esis adulta viro, evante cirkume 
triadek yari. Hodie me same aspektas kam 
me aspektis quaradek yari ante nun, ma 
opinionas, ke me ne duros vivar por 
sempre; me opinionas, ke uldie me mortos 
la vera morto de qua esas nula rivivigo. Me 
ne savas pro quo me devas timar mortar, 
qua dufoye mortis ed ankore vivas; ma me 
havas la sama hororo pri ol kam tu qua 

nultempe mortis, ed esas pro ca timo pri 
morto, me supozas, ke me konvinkesas pri 
mea mortiveso. 

E pro ca konvinko me rezolvis skribar la 
historio di la interesanta periodi di mea 
vivo e di mea morto. Me ne povas explikar 
la fenomeno; me nur povas hike skribar, 
per la vorti di ordinara soldato aventurema, 
kroniko di la stranj eventi quin me subisis 
dum la dek yari dum qui mea kadavro jacis 
nedeskovrite en kaverno en Arizona. 

Me til nun nultempe naracis ca historio, 
nek mortivo vidos ca manuskripto til ke me 
pasabos aden eterneso. Me savas ke la 
ordinara homala mento ne kredos to quon 
ol ne povas komprenar, do me ne volas esar 
tormentata da la publiko, da la katedro, da 
la jurnalaro, o montrata kom kolosala 
mentianto kande me nur parolas la simpla 
veraji quin cienco uldie konfirmos. Forsan 
la sugesti quin me ganis sur Marso, e la 
savo quan me povas skribar en ca kroniko, 
helpos homi plu frue komprenar nia 
planeto fratal; misterii por tu, ma ne plus 
misterii por me. 

Mea nomo esas Jon Karter; me esas plu 
bone konocata kom kapitano Jak Karter de 
Virginia. Ye la fino dil Interna Milito me 
trovis, ke me proprietas plura centi de mili 

de dolari (Federural) e komiso kom 
kapitano en la kavalrio di armeo ne plus 
existant, servisto di stato qua desaparabis 
kun la espero di sud-Usa. Sen mastro, sen 
pekunio, sen mea unik existo-moyeno, 
militar, me rezolvis laborante irar a la 
sudwesto ed esforcar rekuperar fortuno per 
serchar oro. 

Me spensis preske un yaro explorante 
kun altra oficiro dil Federuro, kapitano 
James K. Powell de Richmond. Ni esis 
grande fortunoza, nam tarde dum la vintro 
di 1865, pos multa privaci e desfacilaji, ni 
deskovris la maxim remarkinda veino di or- 
havanta quarco imaginita da nia febroza 
revi. Powell, qua esis edukita kom min- 
injenioro, dicis ke ni deskovrabis plu kam 
milion dolari di oro pos nur tri monati. 

Pro ke nia equipajo esis tre kruda, ni 
decidis ke un de ni retroirez a civilizita 
loko, komprez la necesa mashinaro, e 
retrovenez kun sat multa laboristi por apte 
explotar la mineyo. 

Pro ke Powell konocis la regiono, anke la 
necesa mashini por minar, ni decidis ke il 
devas voyajar. Ni konkordis ke me gardez 
la loko kontre la neprobabla posibleso ke 
ula vagant exploranto trovas ol. 

Ye la triesma dio di marto 1866, Powell e 
me pakigis ilua provizuri adsur du de nia 
asni, ed adiante il acensis sua kavalo e 
decensis la monto vers la valo, trans qua 
esis l'unesma etapeyo di la voyajo. 

La matino di ilua departo esis, quale 
preske omna matini en Arizona, klara e 
belega; me povis vidar il ed ilua kargo- 
bestieti decensanta la monto vers la valo, e 
dum la tota matino me plurfoye vidis li 
kande li acensis protuberanco od atingis 
alta planajo. Me laste vidis Powell ye tri 
kloki posdimeze, cirkume, kande il eniris 
l’ombri di la monti an l’altra latero dil valo. 

Un mi-horo plu tarde me hazarde 
sensucie regardetis trans la valo e multe 
surprizesis remarkar tri mikra punti en la 
sama loko ube me lastfoye vidabis mea 
amiko e la du kargo-bestii. Kustumale me 
ne sucias sen kauzo, ma quante multe me 
esforcis konvinkar me ke Powell standas 
bone, e ke la vidita punti esas antilopi o 
sovaja kavali, tante min multe me kredis lo. 

De pos enirar ta teritorio ni ne vidabis 
indijeno enemikal, do ni divenabis tre 
sensucia e kustumis mokar l'audita rumori 
pri la granda nombro de ta feroca maroderi 
qui, on supozas, frequentas la voyeti e 

mortigas e tormentas omna civilizito qua 
venas aden lia senkompata manui. 

Me savis ke Powell esas bone armizit ed 
anke experiencoza pri luktar kontre 
indijeni; ma me anke dum yari vidabis e 
luktabis inter le Sioux en la Nordo, e me 
savis ke ilua chanci esas mala kontre bando 
di ruzoza trakant Apachi. Tandem me ne 
plus povis tolerar la necerteso ed, armizinte 
me per mea du Colt-revolveri e karabino, 
me buklagis du municion-zoni cirkum me, 
kaptis mea kavalo, ed hastis alonge la 
voyeto tamatine sequata da Powell. 

Tam balde kam me atingis preske plana 
tereno, me incitis mea kavalo galopetar e 
tale duris, segun la tereno, til preske 
krepuskulo, kande me trovis la loko ube 
altra traci adjuntesis ad olti di Powell. Li 
esis la traci di senshua kavaleti, tri kavaleti, 
e ta kavaleti galopabis. 

Me rapide sequis til ke, pro obskureso, 
me koaktesis vartar l'acenso di la luno, ed 
havis oportunajo por meditar la sajeso di ca 
persequo. Me forsan inventabis neposibla 
danjeri, quale dommastrino nervoz ed 
evoza, e kande me rajuntabos Powell ni 
juos bona ridado pro mea peni. Tamen, me 
ne tendencas a sentemeso, e sequar devo- 
sento ad irga loko ube ol duktas esis sempre 

fetisho por me dum mea tota vivo; to forsan 
explikas la premii donita a me da tri 
republiki e la medalii ed amikeso di evoza e 
potent imperiestro e plura min granda 
rejuli, en la servo di qui mea espado esis 
ofte redizit. 

Ye non kloki, cirkume, la luno sat brilis 
por ke me povis avanirar, e ne esis desfacila 
sequar la voyeto per rapida marcho, ed en 
ula loki per rapida troto, til ke, ye 
noktomezo, me atingis la fonto ube Powell 
expektabis kampar. Me ne-expektite atingis 
ol, trovis ol tote dezertita kun nula signi ke 
ol esabis recente okupata kom kampeyo. 

Me interesesis remarkar ke la traci di la 
persequanta kavalkanti, nam me lore 
konvinkesis ke li ya persequas, duris 
persequar Powell pos nur kurta halto por 
aquo; ed iris sempre tam rapide kam il. 

Me lore esis certa ke la persequanti esas 
Apachi e ke li volas kaptar Powell vivanta 
por havar la diablatra plezuro di tormentar 
lu, do me incitis mea kavalo avancar, 
senespere esperis ke me rajuntez l'indijena 
raskali ante ke li atakabos. 

Me avancabis per un kilometro o plu fore 
sen audar altra soni kande la voyeto subite 
debushis aden mikra, expozita planajo 
proxim la somito dil defileo. Me pasabis tra 

la streta, inkluzita ravino jus ante subite 
enirar ta alta planajo, e la vidajo qua frapis 
me konsternis e terorigis me. 

La mikra planajo esis blankigita per la 
tendi dil indijeni, ed esis forsan kinacent 
indijena militisti asemblita cirkum ulo 
proxim la centro dil kampeyo. Li tante forte 
atencis ta interesant ulo, ke li ne remarkis 
me, e me facile povus retroturnar me al 
obskura profundaji dil ravino e tote sekure 
eskapar. Tamen, la fakto ke ca nociono ne 
venis aden mea mento til la sequanta dio 
forigas irga posibla reklamaco esir heroo 
quan la sequanta naraco ofrus a me. 

Me ne opinionas ke me esas heroatra pro 
ke, dum centi de foyi kande mea voluntant 
agi pozis me koram morto, me ne 
rimemoras mem un kande la posibleso di 
altra ago venis aden mea mento til pos 
multa hori. Mea mento evidente esas tale 
facit, ke me esas nekonciante koaktita a la 
devo-voyo sen tedanta pensado. Omnakaze, 
me nultempe regretis ke poltroneso ne esas 
posibla por me. 

Takaze komprenende me esis certa ke 
Powell esas ta interesant ulo, ma ne savas 
ka me komence agis o pensis; un instanto 
de pos ke me vidis ta vidajo, me rapide 
ektiris mea revolveri ed asaltis la tot armeo 

de militisti, rapide pafis ed ululis tam laute 
kam posible. Esante sola, me ne povabus 
uzar plu bona taktiko, nam l'indijeni, 
konvinkita dal subita surprizo ke ne min 
kam regimento de militisti atakas, turnis su 
e fugis omnadirecione por lia armarki, 
flechi, e fusili. 

La vidajo revelata da lia hastoza disperso 
plenigis me per timo e furio. Sub la klara 
radii di la luno di Arizona jacis Powell, ilua 
korpo herisita dal enemikala flechi dil 
indijeni. Me ya konvinkesis ke il esas ja 
mortint, ma me tam rapide salvus ilua 
kadavro de mutilo dal Apachi kam me 
salvus la viro ipsa de morto. 

Kavalkante adproxime il, me extensis me 
del selo, e sizinte ilua municion-zono me 
tiris il trans la skapuli di mea kavalo. Retroe 
regardante, me komprenis ke retroirar per 
Polima voyeto esas plu danjeroza kam 
durar trans l’alta planajo, do, spornagante 
mea kompatinda bestio, me hastis vers la 
defileo quan me dicernis ye la fora parto dil 
plana lando. 

L'indijeni lore deskovrabis ke me esas 
sola e me persequesis per maledikaji, flechi, 
e kugli. La fakti ke on desfacile akurate 
apuntas irgo ecepte maledikaji en lunlumo, 
ke li esis konsternata dal subita e ne- 

expektita maniero di mea veno, e ke me esis 
rapide movanta skopo, omna ta fakti salvis 
me del diversa mortigiva projektili dil 
enemiki e permisis me atingar l'ombri dil 
cirkondanta monti ante ke ordinita 
persequo povus esar organizit. 

Mea kavalo iris preske senguide, nam me 
savis, ke me min bone konocus la voyo al 
defileo kam lu, do eventis ke lu eniris altra 
defileo qua duktas al somito dil monto- 
kateno e ne to quo duktas al valo e 
sekureso. Probable a ta eroro, tamen, me 
debas mea vivo e la remarkind experienci 
ed aventuri qui eventis dum la sequanta 
dek yari. 

Me unesme komprenis ke me esas sur la 
nejusta voyeto kande me audis ke la 
klamado dil persequant indijeni subite 
minlauteskas fore sinistre. 

Me tatempe komprenis ke li pasabis 
adsinistre de dentoza rok-amaso an la 
bordo dil planajo, addextre de qua mea 
kavalo portabis me e la korpo di Powell. 

Me bridagis sur mikra promontorio super 
la sinistra voyo e vidis la bando di 
persequant indijeni desaparar cirkum vicina 
monto. 


23 


Me savis ke l'indijeni balde deskovros lia 
eroro e serchos per la justa direciono tam 
balde kam li trovos mea traci. 

Me irabis nur kurta disto kande to quo 
semblis esar ecelanta voyeto revelis su 
adcirkum l'eskarpa vizajo di alta klifo. La 
voyo esis plana e tre larja ed iris adsupre en 
la direciono a qua me deziris irar. La klifo 
acensis centi de metri dextre, e sinistre esis 
egala e preske perpendikla pento al bazo di 
rokoza ravino. 

Me sequabis ca voyo cirkume cent metri 
kande akuta kudo addextre revelis la boko 
di granda kaverno. L'aperturo esis alta de 
cirkum 1,3 metri e same larja, ed avan ta 
aperturo finis la voyeto. 

Nun esis jornesko, e kun la kustumala 
manko di auroro qua esas surprizanta traito 
di Arizona, plena jorno venis preske sen 
averto. 

Decensante de la kavalo, me sternis 
Powell adsur la tero, ma la maxim penoz 
exploro faliis revelar la maxim febla traco 
di vivo. Me forsis aquo de mea bidono 
adinter ilua mortinta labii, lavis ilua vizajo e 
fricionis ilua manui, kontinue laboris dum 
preske un tota horo, quankam me 
komprenis, ke il esas mortint. 

Me multe afecionis Powell; il esis tota 
viro omnarelate; eleganta sudala jentilulo; 
ferme loyal amiko; e per la maxim profunda 
tristeso me tandem cesis mea krud esforci 
rivivigar il. 

Livante la kadavro di Powell ube ol 
sternesis sur la rok-tabulo, me reptis aden 
la kaverno por pensar. Me trovis granda 
chambro havanta diametro de forsan 
triadek metri ed alteso de dek o dek-e-tri 
metri; glat ed uzita sulo, e multa altra pruvi 
ke la kaverno esabis habitata dum ula fora 
periodo. La dopajo dil kaverno esis tante 
celita da dens ombri ke me ne povis 
dicernar kad esas aperturi ad altra chambri. 

Dum ke me duris explorar, me senteskis 
agreabla dormemeso venar a me, quan me 
atribuis a la fatigo di mea longa e peniganta 
kavalkado, e la reakto pro l’eciteso di la 
lukto e persequo. Me sentis me esar sat 
sekur en ca loko, nam me savis ke un viro 
povas defensar la voyeto al kaverno kontre 
armeo. 

Me balde divenis tante dormema, ke me 
apene rezistis la forta deziro sternar me sur 
la sulo dil kaverno por repozar dum kelk 
instanti, ma savis, ke lo esas neposibla, nam 
ol certigos mea morto da mea indijen amiki, 
qui forsan atakos irginstante. Per peno me 

ireskis vers l'aperturo di la kaverno, ma nur 
ebriatre shancelis a laterala muro, e de ol 
sinkis adsur la sulo. 

CHAPITRO IL 


L’eskapo dil mortinto 


Sento di delicoza dormemeso vinkis me, 
mea muskuli laxeskis, e me preske cedabis 
me a la deziro dormeskar kande la bruiso di 
venonta kavali atingis mea oreli. Me 
esforcis saltante staceskar ma hororante 
trovis, ke mea muskuli refuzas respondar a 
mea volo. Me nun esis tote alerta, ma 
nekapabla movar un muskulo, quaze 
petrigit. Lore unesmafoye me remarkis ke 
lejera vaporo plenigas la kaverno. Ol esis 
tre tenua e nur remarkind avan la dilumo 
ultre l'aperturo. Anke venis a mea naztrui 
feble pikant odoro, e me nur povis supozar, 
ke me esas vinkita da ula venenoza gaso, 

ma me tote ne komprenis pro quo me 
retenis mea mentala fakultato sen esar 
kapabla movar. 

Me jacis facio al aperturo di la kaverno 
ube me povis vidar kurta parto di la voyo 
inter la kaverno e la kurvo di la klifo 
cirkum qua duktis la voyo. La bruiso di la 
pluproximeskanta kavali cesabis, e me 
opinionis, ke l'indijeni ruzeme reptas vers 
me alonge la rok-tabulo qua duktas a mea 
vivo-tombo. Me rimemoras esperir ke li 
rapide mortigez me, nam me ne prizis la 
pensajo pri la nekontebla tormenti quin li 
facos se tala deziro incitus li. 

Me ne longe vartis ante ke sekreta sono 
savigis da me ke li esas proxima, e lore 
vizajo fardizita e weranta milit-kapovesto 
sorgeme pozesis cirkum la klifo, e feroc 
okuli regardis aden le mea. Me esis certa, ke 
li povas vidar me pro la febla lumo en la 
kaverno, nam la sunlumo dil frua matino 
direte lumizis me tra l'aperturo. 

Ta kerlo, vice pluproximeskar, nur stacis 
e regardegis; l'okuli saliis e la boko beis. 
Tatempe aparis altra feroca vizajo, e 
triesma e quaresma e kinesma extensis su 
super la shultri di lia kompanuli, quin li ne 
povis preterpasar sur ta streta rok-tabulo. 
Singla vizajo montris timo e respektego, ma 

pro qua kauzo me ne savis, nek saveskis til 
pos dek yari. Evidente altra militisti stacis 
dop ti qui regardas me pro la fakto ke la 
avana homi susuris a la dopa homi. 

Subite nelauta ma klara jemo-sono venis 
de la profundaji di la kaverno dop me, e 
kande ol atingis l’oreli dil indijeni, li turnis 
su e terorante fugis pro paniko. Lia esforci 
fugar la nevidita kozo dop me esis tante 
frenezioza, ke un de la militisti falis 
kapavane del klifo a la suba roki. Lia sovaja 
krii kurtatempe ekis en la ravinego, e pose 
omno esis itere tranquil. 

La sono qua timigabis li ne repetesis, ma 
ol suficis por ke me konjektez pri la posibla 
hororo qua celas su en l'ombri dop me. 
Timo esas relativa vorto, do me povas 
mezurar mea tatempa senti nur segun to 
quon me experiencabis en olima danjeri e ti 
quin me travivis de pos ta tempo; ma me 
povas senshame dicar ke, se la senti quin 
me subisis dum ta sequanta plura minuti 
esas timo, Deo helpez la poltrono, nam 
poltroneso ya esas sua propra puniso. 

Esar paralizit, la dorso vers ula hororinda 
e nekonocata danjero di qua la sono incitis 
frenezioza fugo en l’Apach-militisti quale 
mutonaro frenezioze fugas volfaro, semblas 
a me esar la maxim mizeroza situeso por 

viro qua sempre kustumis luktar por vivo 
per la tot energio di forta korpo. 

Plurfoye me opinionis ke me audas 
nelauta soni dop me, quale se di ulu qua 
prudente movas, ma tandem mem olti cesis, 
e sen interrupto me kontemplis mea 
situeso. Me povis nur neklare konjektar pri 
la kauzo di mea paralizeso, e mea unik 
espero esis, ke ol forpasez tam subite kam 
ol venabis a me. 

Tarde posdimeze mea «kavalo, qua 
stacabis kun faligita reino avan la kaverno, 
lente ireskis alonge la voyo por serchar 
nutrivi ed aquo, me supozis, e me restis sola 
kun mea misterioza, nekonocata kompano e 
la kadavro di mea amiko, qua videble jacis 
sur la rok-tabulo ube me pozabis ol 
tamatine. 

De lore til forsan noktomezo omno esis 
silencoza, la silenco di le mortint; ma subite 
la terorinda jemo di ta matino frapis mea 
tresayigat oreli, ed itere ek la nigra ombri 
venis la sono di movanta kozo, e nelauta 
susuro quale se de mortinta folii. Ta shoko 
a mea ja tro strenita nervaro esis extreme 
terorigant, e per esforco superhomal me 
esforcis ruptar mea timinda ligili. Ol esis 
esforco di la mento, di la volo, di la nervi; 
ne di la muskuli, nam me ne povis movar 

mem la mikra fingro, ma nihilominus ol 
esis grandega. E lore ulo cedis su, instantala 
sento di nauzeo venis, akuta klikto simila a 
la krako di stala filo, e me stacis, dorso an la 
muro di la kaverno, koram mea nekonocat 
enemiko. 

La lunlumo plenigabis la kaverno, ed 
avan me esis mea propra korpo quale ol 
jacabis dum omna ta hori, Pokuli 
regardeganta la rok-tabulo e la manui laxa 
sur la sulo. Me unesme regardis mea 
senviva karno sur la sulo dil kaverno, 
duesme regardis me ipsa, tote perplexa; 
nam ibe me jacis vestizit, ma hike me stacis, 
tam nuda kam ye mea nasko. 

La chanjo esabis tante subita e tante ne- 
expektit, ke dum instanto me obliviis omno 
ecepte mea stranja metamorfoso. Mea 
unesma pensajo esis: yen morto! Ka me ya 
transpasis por sempre a ta altra vivo! Ma 
ton me ne povis kredar, nam me sentis la 
batado di mea kordio an la kosti pro 
Pesforco liberigar me del anestezio qua 
tenabis me. Mea respiro esis rapida e kurt 
anhelado, kolda sudoro venis ek omna poro 
di mea korpo, e l'anciena probo per pinchar 
revelis la fakto, ke me ne esas fantomo. 

Itere me subite esis retrotirita a mea 
cirkumajo da repeto dil stranja jemo de la 

profundaji dil kaverno. Nuda e senarma, me 
ne deziris afrontar la nevidito qua minacas 
me. 

Mea revolveri esis ligita a mea senviva 
korpo qua, pro kauzo ne savat, me ne 
deziris od audacis tushar. Mea karabino esis 
en olua gaino ligita a mea selo, e pro ke 
mea kavalo forvagabis, me havis nula 
defenso. L'unik alternativo semblis esar 
fugar e mea decido esis facita ye repeto di 
la susuro de la kozo qua nun semblis, en 
Pobskureso di la kaverno ed a mea 
desordinit imagino, ruzeme reptar vers me. 

Ne plus kapabla rezistar la tento eskapar 
ca hororinda loko, me rapide saltis tra 
l’aperturo aden la stellumo di klara nokto di 
Arizona. La koldeta e fresh aero dil monti 
exter la kaverno quik agis kom tonizivo e 
me sentis nova vivo e nova kurajo fluar tra 
me. Pauzante an la bordo dil rok-tabulo, me 
reprochis me por to quo nun semblis esar 
senbaza timo. Me rezonis, ke me jacabis 
senpove dum multa hori en la kaverno, ma 
nulo molestabis me, e mea plu bona 
raciono, nun permisita klare e logikale 
rezonar, konvinkis me, ke l’audita bruisi 
venabis de tote naturala e nenociva kauzi; 
probable la formo dil kaverno esis tala por 
ke brizeto produktas l'audita soni. 

Me decidis explorar, ma unesme levis 
mea kapo por plenigar mea pulmoni per la 
pura, fortigant aero noktala di la monti. 
Facante lo, me vidis infre extensita la belega 
vidajo di rokoza ravino, e planajo puntizita 
per kaktusi, piktita da la lunlumo kom 
miraklo di mola splendideso e marveloza 
charmo. 

Kelka marveli di la westo plu inspiras 
kam la belaji di lunlumizita peizajo di 
Arizona; l'arjentizita monti en la disto, la 
stranja lumi ed ombri sur la protuberanci e 
ravini, e la groteska detali di la rigida ma 
bela kaktusi ofras imajo samtempe sorcant 
ed inspirant; quale se on unesmafoye vidas 
ula mortinta ed obliviata mondo, ol esas 
tante diferanta de irga altra loko sur nia 
Tero. 

Tale meditante, me turnis mea regardo de 
la peizajo a la cielo ube mili de steli 
formacis splendida ed apta baldakino por la 
marveli di ta vidajo mondal. Mea atenco 
quik fixesis a la granda, reda stelo proxim la 
fora horizonto. Regardegante ol, me sentis 
sorco di vinkanta facino — ol esis Marso, la 
deo di milito, e por me, la militisto, ol 
sempre havis la povo di nerezistebla 
raviseso. Dum ke me regardegis ol dum ta 
longe pasinta nokto, ol semblis advokar me 

trans la neimaginebla vakueso, lurar me ad 
ol, atraktar me quale magneto-petro 
atraktas fer-partikulo. 

Mea dezirego esis ultre mea povo opozar; 
me klozis mea okuli, extensis mea brakii 
vers la deo di mea profesiono e sentis me 
tirata tam subite kam penso tra la senvoya 
imenseso di spaco. Esis instanto di extrema 
koldeso e tota obskureso. 

CHAPITRO III. 


Mea veno a Marso 


Me apertis mea okuli a stranja peizajo. Me 
savis, ke me esas sur Marso; me ne unfoye 
dubitis mea mentala saneso o mea vigileso. 
Me ne dormis, esis nula bezono pinchar me 
hike; mea interna koncio dicis, ke me esas 
sur Marso tam klare kam tua koncio dicas, 
ke tu esas sur la Tero. Tu ne dubitas ta 
fakto; nek me dubitis me ipsa. 

Me trovis me sternita sur bedo ek 
flavatra, muskatra vejetantaro extensanta 
su omnadirecione cirkum me tra senfina 
kilometri. Me semblis jacar en profunda e 
cirklatra baseno, an la bordo di qua me 
povis dicernar la saliaji di ne-alta kolini. 

Esis dimezo, la suno tote lumizis me e la 
varmegeso esis kelke intensa sur mea nuda 
korpo, ma ne plu intense kam eventabus en 
simila kondicioni en Arizona-dezerto. Hike 
ed ibe esis mikra protuberanci ek quarc- 
havanta petro qui briletis en la sunlumo; e 
kelke sinistre, distanta de cirkume triadek 
metri, esis basa klozeyo havanta muro alta 
de cirkume un metro. Nul aquo, nul altra 
vejetanto ecepte la musko esis videbla, e 
pro ke me kelke durstis, me decidis 
explorar. 

Saltante staceskante, me recevis mea 
unesma Marso-surprizo, nam l'esforco, qua 
sur la Tero igabus me rekte staceskar, jetis 
me aden la Marsal aero til alteso di preske 
tri metri. Me lejere decensis adsur la sulo, 
tamen, sen remarkinda shoko o vibro. Nun 
komencis serio de movi qui mem lore 
semblis maxim ridinda. Me trovis, ke me 
itere mustas lernar quale marchar, nam 
Pesforco muskulal qua facile e sekure portis 
me sur la Tero incitis groteska movi sur 
Marso. 

Vice progresar per maniero racionoza e 
respektinda, mea probi marchar rezultis en 
diversa salteti qua sendis me adsupre per 
un metro ye omna pazo ed igis me falar 
adsur mea vizajo o dorso pos omna duesma 

e triesma salteto. Mea muskuli, perfekte 
akordigita e kustumita a la gravitado di la 
Tero, facis malaji por me unesmafoye 
traktante la min forta gravitado ed aer- 
preso di Marso. 

Me rezolvis, tamen, explorar la basa 
konstrukturo qua esis la semblante nura 
domicilo videbla, do me inventis l'unika 
projeto retroirar al unesma moyeno movar: 
reptar. Me sat bone facis lo e pos kelka 
minuti atingis la ne-alta cirkondanta muro 
dil klozeyo. 

Semblis esar nula pordi o fenestri 
cislatere, ma pro ke la muro esis alta de nur 
cirkume un metro, me sorgeme staceskis e 
regardis trans la suprajo por vidar la maxim 
stranja vidajo quan me ultempe vidabis. 

La tekto dil klozeyo esis ek solida vitro, 
dika de cirkume dek centimetri, e sub ol 
esis plura centi de grand ovi, perfekte ronda 
e tam blanka kam nivo. L'ovi esis preske 
uniforme granda, havanta diametri de 
cirkume sepadek-e-sis centimetri. 

Kin o sis ja apertesabis e la grotesk enti 
qui sidis palpebragante en la sunlumo igis 
ke me dubitis mea mentala saneso. La plu 
granda parto di lia korpi semblis esar kapo, 
kun magra korpeti; longa koli, e sis gambi 
o, quale me plu tarde saveskis, du brakii e 

du gambi e du altra membri inter li qui 
povas esar uzata segunvole kom o brakii o 
gambi. Lia okuli esis pozata en la flanki di 
lia kapi, kelkete plu alte kam la centro, e 
saliis tale quale li povas esar direktita od 
adavane od addope ed anke Puna 
nedependante del altra, por ke li permisis ta 
stranj animalo regardar omnadirecione, od 
a du direcioni samtempe, sen bezonar 
turnar la kapo. 

L'oreli, qui esis kelke super l'okuli e plu 
proxima l'una a l’altra, esis mikra anteni 
tas-forma qui saliis per ne plu kam duadek- 
e-kin centimetri en ta yuna specimeni. Lia 
nazi esis nur vertikala fenduri en la centro 
de lia vizaji, meze inter la boko ed oreli. 

Esis nula hari an lia korpi, qui havis tre 
hele flav-verda koloro. Che l'adulti, quale 
me tre balde saveskis, ca koloro 
obskureskas til oliv-verda ed esas plu 
obskura che la maskuli kam che la femini. 
Pluse, la kapi dil adulti esas plu 
proporcional a lia korpi kam la kapi dil 
infanti. 

L'irisi dil okuli esas sang-reda, quale che 
albini, ma la pupili esas obskura. L'okul- 
globo ipsa esas tre blanka, anke la denti. Oli 
donas maxim feroc aspekto ad altre timinda 
facio, nam infra dentegi kurvigas su 

adsupre til akuta pinti qui finas ube l'okuli 
di terala homi situesas. La blankeso dil 
denti ne esas la koloro di ivoro, ma di la 
maxim nivatra e brilanta porcelano. Avan 
Pobskura dopajo di lia olivea peli, lia 
dentegi esas tre remarkinda, por ke ta armi 
tre timende prizentas su. 

La plumulto de ta detali me plu tarde 
remarkis, nam me havis nur poka tempo 
spekular pri la marveli di mea nova 
deskovro. Me vidabis ke l'ovi apertesas, e 
dum ke me stacis e spektis la ledega 
monstreti ekiranta lia sheli, me faliis 
remarkar Vadveno di duadek adulta 
Marsani dop me. 

Venante tale trans la mola e sensona 
musko, qua kovras la preske tota surfaco di 
Mars ecepte la glaciigita regioni dil poli e la 
dispersita distrikti kultivat, li povabus facile 
kaptir me, ma lia intenci esis multe plu 
maligna. Esis la kliktado di la militala 
vestaro di la maxim avana militisto qua 
avertis me. 

Mea vivo dependis de tante mikra kozo, 
ke me ofte astonesas ke me tante facile 
eskapis. Se la fusilo di la chefo di la bando 
ne ocilabus de la rimeni ad ilua selo tale ke 
ol frapis V extremajo di ilua granda 
metalizita lanco, me esabus extingita sen 

savar ke morto proximeskas. Ma ta soneto 
turnis me, ed ibe, ne plu kam tri metri for 
mea pektoro, esis la pinto di ta grandega 
lanco, lanco longa de dek-e-quar metri, 
pintizita per brilanta metalo, base tenita ye 
la flanko di kavalkanta kopiuro di la 
diableti quin me spektas. 

Ma quante mikracha e senpova li nun 
semblis apud ta grandega e terorind 
enkorpigo di odio, di venjo, e di morto. La 
homo ipsa, nam ton me nun darfas nomar 
il, esis alta de kin metri e, sur la Tero, 
pezabus cirkume 181 kilogrami. Il sidis sur 
sua bestio quale ni sidas sur kavali, tenis la 
trunko dil animalo per sua infra membri, 
dum ke la manui di la du dextra brakii base 
tenis ilua imensa lanco ye la flanko dil 
bestio; ilua du sinistra brakii esis extensata 
adlatere por helpar preservar equilibro, 
nam ta kozo quan il kavalkas havis nek 
brido nek reini de irga sorto por guidar ol. 

E ta kavalko-bestio! Quala terala vorti 
povas deskriptar ol! Ol esis alta de plu kam 
tri metri ye la shultri; havis quar gambi ye 
amba flanki; havis larja plata kaudo, plu 
larja ye l'extremajo kam ye la bazo, quan ol 
portis rekte dop su dum kurar; beanta boko 
qua fendis la kapo de muzelo til la longa e 
masiva kolo. 

Simile ad olua mastro, ol esis tote 
privacata de hari, ma havis koloro obskure 
ardezea ed esis tre glata e brilant. Olua 
ventro esis blanka, ed olua gambi 
nuancizesis del ardezea koloro di olua 
shultri e hanchi til hele flava ye la pedi. La 
pedi ipsa esis pezoze vatizita e senungla, 
qua anke kontributis a la senbruisa adveno, 
e qua, kun la multa gambi, esas 
karakteriziva traito di la bestiaro di Marso. 
Nur la maxim alte evolucionita tipo di homi 
ed un altra animalo, l'unika mamifero qua 
existas sur Marso, havas bone formacit 
ungli, ed absolute nul animali hufoza 
existas ibe. 

Dop ta avana demono asaltanta sequis 
dek-e-non altri, simila omnarelate, ma, 
quale me plu tarde saveskis, havante 
personala traiti partikulara a li ipsa; precize 
quale nula du de ni identesas quankam ni 
omna gisesas en simila muldilo. Ta pikturo, 
o plu juste, materializita koshmaro, quan 
me deskriptas tante detaloze, facis nur un 
terorinda e rapid impreso a me kande me 
turnis me por afrontar ol. 

Esante senarma e nuda, l'unesma lego di 
naturo manifestis su kom Punika posibla 
solvuro dil nemediata problemo, e to esis 
ekirar la loko di la pinto di ta atakanta 

lanco. Konseque me tre terale ma samtempe 
superhomale saltis por atingar la suprajo dil 
Marsana kovaparato, nam tala kozon me 
decidabis ol esar. 

Mea esforco ganis suceso qua konsternis 
me ne min multe kam ol semblis surprizar 
la Marsana militisti, nam ol sendis me per 
dek metri aden la aero e pozis me triadek-e- 
tri metri for mea persequanti ye la fora 
latero dil klozeyo. 

Me decensis adsur la mola musko facile e 
sen acidento, e turninte me, vidis mea 
enemiki rangizita alonge l’altra muro. Uli 
regardis me per mieni qui, me pose 
saveskis, expresis extrem astoneso, e l'altri 
evidente certigis su ke me ne molestabis lia 
infantaro. 

Li kune konversis per nelauta voci, e 
gestis ed indikis me. Lia deskovro ke me ne 
domajabis la mikra Marsani, e ke me esas 
senarma, semblis igar li konsiderar me min 
feroce; ma, quale me plu tarde saveskis, to 
quo maxim multe favorigis li a me esis mea 
saltego. 

Quankam la Marsani esas imensa, lia osti 
esas tre granda e li esas muskulizita nur 
proporcione a la gravitado quan li mustas 
vinkar. Konseque, li esas infinite min ajila e 
min povoza, proporcione a lia pezo, kam 

Terano, e me dubitas ke, se un de li esus 
subite transportata al Tero, lu povus levar 
sua propra pezo del sulo; fakte, me 
konvinkesas ke lu ne povus. Do mea 
prodajo esis tam astonanta sur Marso kam 
ol esabus sur la Tero, e vice dezirar 
exterminar me, li subite egardis me kom 
marveloza deskovrajo kaptinda e montrinda 
a lia kunhomi. 

L'intervalo quan mea ne-expektit ajileso 
donis a me permisis me formacar projeto 
por la quika futuro e plu detaloze remarkar 
l'aspekto di la militisti, nam me ne povis 
separar ta homi en mea mento de ta altra 
militisti qui nur hiere persequabis me. 

Me remarkis, ke singlu armizesas per 
plura altra armi ultre la grandega lanci ja 
deskriptit L’armo qua despersuadis me 
esforcar eskapar per fugo esis to quo 
semblis esar ula sorto de fusilo, quan me 
ulmaniere supozis esar partikulare efikiva. 

Ta fusili esas ek blanka metalo ed havas 
ligna shafto, quan me plu tarde saveskis 
esar tre lejera e forte harda kreskajo multe 
prizata sur Marso e tote nekonocata da ni 
Terani. La metalo dil fusiltubo esas aloyo 
precipue kompozit ek aluminio e stalo quan 
li lernabis hardigar til hardeso qua multe 
superiras la hardeso di stalo konocata da ni. 

La pezo di ta fusilo esas komparive lejera, e 
kun Pexploziva, radium-projektili de mikra 
kalibro uzat, e la granda longeso dil 
fusiltubo, ol esas grande mortigiva ye 
porteo nepensebla sur la Tero. L'efikiva 
radio teorial di ta fusilo esas preske 
kinacent kilometri, ma lia advera porteo en 
realeso, equipata per lia radio-lorni, esas 
nur cirkume triacent kilometri. 

To esas sat fora por plenigar me per 
granda respekto por la Marsana pafilo, ed 
ula forco telepatial evidente avertis me, ke 
me ne esforcez eskapar en dilumo de la 
boki di duadek de ta mortiganta mashini. 

La Marsani, pos kurtatempe konversir, 
turnis su e forkavalkis segun la direciono 
de qua li venabis, livis un de li sola apud la 
klozeyo. Kande li distis cirkume duacent 
metri, li haltis, e turninte sua kavalko-bestii 
vers ni, sidis e spektis la militisto apud la 
klozeyo. 

Esis ta di qua la lanco preske perforabis 
me, ed il esis evidente la chefo di la bando, 
nam me remarkabis, ke li semblis movir a 
sua nuna loko segun ilua komando. Kande 
ilua bando haltis, il decensis de sua bestio, 
forjetis sua lanco ed armi, e venis cirkum la 
kovaparato vers me, tote senarma e tam 

nuda kam me, ecepte l’ornivi ligita per 
rimeni sur la kapo, la membri, e la pektoro. 

Kande il esis proxim me per dek-e-sep 
metri, il desklozis enorma metala brakiumo, 
ed extensante ol en apertita manuo vers me, 
salutis me per klara, resonanta voco, ma per 
linguo, me ne bezonas dicar, quan me ne 
komprenis. Il pose cesis quale se il vartas 
mea respondo, erektis sua antenatra oreli e 
movis sua stranj okuli nun plu adavane 
vers me. 

Pro ke la silenco perturbis, me decidis 
riskar kelka konverso, nam me konjektis, 
ke il ofras paco. La forpozo di ilua armi e la 
retroiro di ilua bando ante ke il avancis vers 
me signifikus paco-probo irgaloke sur la 
Tero, pro quo ne sur Marso! 

Pozante mea manuo adsur mea kordio, 
me base reverencis al Marsano ed explikis a 
il ke, quankam me ne komprenas ilua 
linguo, ilua agi montras la paco ed amikeso 
quin nuntempe esas maxim kara a me. 
Komprenende me tam bone esabus 
murmuranta rivereto, nam mea diskurso 
esis tote nekomprenebla da il, ma il 
komprenis lago quan me quik facis pos 
mea parolo. 

Extensante mea manuo vers il, me 
avaniris e prenis la brakiumo de ilua 

apertita manuo, klozis ol cirkum mea 
propra brakio super la kudo; ridetis ye il e 
vartis. Ilua larja boko facis respondanta 
rideto, e prenante mea brakio per un de ilua 
meza brakii, ni turnis ni e marchis vers ilua 
kavalko-bestio. Samtempe il gestis ke ilua 
sequanti avancez. Li komencis per feroca 
kurego, ma haltigesis da signalo da il. Il 
evidente timis ke, se me itere pavorus, me 
forsan saltus tote ek la peizajo. 

Il dicis kelka vorti a sua homi, gestis a me 
ke me kavalkez dop un de li, ed acensis sua 
propra bestio. La homo dezignita extensis 
du o tri manui e levis me addop il adsur la 
brilanta dorso di sua kavalko-bestio, ube me 
retenis me tam bone kam posible per la 
zoni e rimeni qui portis l'armi ed ornivi dil 
Marsano. 

La tota kavalkantaro lore turnis su e 
galopis vers la distanta kolino-kateno. 

CHAPITRO IV. 


Kaptito 


Ni irabis cirkume dek-e-sis kilometri kande 
la tereno tre rapide plualteskis. Quale me 
plu tarde saveskis, ni pluproximeskis la 
bordo di un de la longtempe mortinta mari 
di Marso, ye la fundo di qua eventabis mea 
renkontro kun la Marsani. 

Ni balde atingis la bazo dil monti, e pos 
trairir streta ravino eniris expozita valo, ye 
la fora extremajo di qua esis ne-alta planajo 
sur qua me vidis enorma urbo. Ni galopis 
vers ol, eniris ol per to quo semblis esar 
ruinita voyo ekiranta Purbo ma nur al 
bordo dil planajo, ube ol abrupte finis kom 
larja perono. Plu alerte regardante, me 

preterpasante vidis ke la konstrukturi esas 
abandonit, e quankam ne multe dekadant, li 
aspektis quaze ne habitata dum multa yari, 
forsan dum yarcenti. En la centro dil urbo 
esis granda placo, e sur ol ed en l’edifici qui 
cirkondas ol kampis nonacent o mil kreuri 
dil sama raso di mea kaptanti, nam tale me 
nun konsideris li malgre la komplezanta 
maniero per qua me esabis kaptit. 

Ecepte ornivi, omnu esis nuda. La 
homini nur kelke diferis aspektante del 
homuli, ecepte ke lia dentegi esis multe plu 
granda proporcione a lia alteso, ulfoye 
kurvigata preske til elia alte pozit oreli. Elia 
korpi esis plu mikra e plu hele kolorizit, ed 
elia fingri e pedfingri havis rudiment ungli, 
qui tote mankis a la homuli. L'adulta 
homini esis alta de tri til quar metri. 

L'infanti esis hele kolorizit, mem plu hele 
kam la homini, ed omnu precize similesis, 
segun me, ecepte ke uli de li esis plu 
altstatura kam l'altri; me supozis, plu evoza. 

Me vidis nula marki di extrem oldeso 
inter li, nek esas irga remarkinda difero en 
lia aspekto de la evo di matureso, cirkume 
quaradek yari, til, ye levo di mil yari, 
cirkume, li volunte facas lia lasta stranja 
pilgrimo alonge la fluvio Is, qua duktas 
adube nula vivanta Marsano savas e de qua 

nula Marsano ultempe rivenas, od esus 
permisata vivar se lu rivenus pos voyajar 
sur olua aqui kolda ed obskura. 

Nur un Marsano ek cirkume mil Marsani 
mortas pro maladeso o morbo, e forsan 
duadek facas ta volunta pilgrimo. L'altra 
nonacent-e-sepadek-e-non mortas pro 
violentala morti per dueli, dum chasar, per 
aviacar, e dum milito; ma forsan la maxim 
multa mortas dum puereso, kande vasta 
nombri di la Marsaneti divenas viktimi di la 
granda blanka simii di Marso. 

La kustumala viv-expekto di Marsano 
pos maturo esas triacent yari, cirkume, ma 
esus plu ofte mil yari ecepte la diversa 
moyeni violentoze mortar. Pro la 
deskreskanta resursi di la planeto, 
kompenso por la plulonganta viv-expekto 
quan lia remarkinda habileso pri terapio e 
kirurgio efektis evidente divenis necesa, do 
la homala vivo konsideresis kom preske 
senvalora sur Marso, montrita da lia 
danjeroza sporti e la preske kontinua milito 
inter la diversa populi. 

Esas altra naturala kauzi qui tendencas 
diminutar la populo, ma nulo tante grande 
kontributas a ta diminutado kam la fakto ke 
nula Marsana homino od homulo esas 
volunte sen armo destruktiva. 

Kande ni pluproximeskis a la placo e mea 
prezenteso deskovresis, ni esis quik 
cirkondata da centi de la kreuri, qui 
semblante anxiis tirar me de mea plaso dop 
mea gardisto. Vorto da la chefo di la bando 
haltis lia klamado, e ni adavane trotis trans 
la placo til l'enireyo di tam splendida 
edifico kam homal okulo ultempe vidis. 

La konstrukturo esis ne-alta, ma kovris 
enorma areo. Ol konstruktesis ek brilanta 
blanka marmoro inkrustita per oro e 
brilanta gemi qui cintilifis en la sunlumo. 
La chef enireyo esis larja de cirkume 
triadek metri e saliis ek l'edifico ipsa por 
formacar grandega baldakino super 
l’enireyo-halo. Esis nul eskalero, ma lejera 
rampo al unesma etajo eniris enorma 
chambro cirkondata da galerii. 

Sur la pavimento di ca chambro, qua esis 
puntizita per skultita skribtabli e sidili, esis 
asemblita quaradek o kinadek homuli 
Marsana cirkum la gradi di rostro. Sur la 
platformo ipsa squatis enorma militisto 
pezoze charjata per metal ornivi, gaye 
koloroza plumi, e belege facita ledra rimeni 
inkrustita per precoza gemi. De ilua shultri 
pendis kurta manteleto ek blanka furajo 
futerizita per brilante reda silko. 

To quo semblis maxim remarkinda pri ta 
asembluro e la halo en qua li kunvenas esis 
la fakto, ke la «kreuri esis tote 
neproporciona a la skribtabli, sidili, ed altra 
mobli; olti havis grandeso apta a tala homi 
quala me, kontre ke la granda korpi dil 
Marsani apene povus presar su aden la 
sidili, nek esis sat multa spaco sub la 
skribtabli por lia longa gambi. Do evidente 
esas altra habitanti sur Marso kam la sovaja 
e groteska kreuri a qui me venabis, ma la 
pruvi di extrem antiqueso cirkum me 
demonstris, ke ca edifici forsan apartenis ad 
ula raso longe extingit ed obliviat en 
Pobskur antiqueso di Marso. 

Nia bando haltabis ye l’enireyo dil 
edifico, e segun signalo del chefo me esis 
abasita a la sulo. Itere il prenis mea brakio 
per ilua propra, e ni avaniris aden 
Paudienco-chambro. Esis kelka ceremonii 
facata dum proximeskar a la Marsana 
klanestro. Mea kaptanto nur pazegis a la 
rostro, l'altri movis de ilua voyo. La 
klanestro staceskis e dicis la nomo di mea 
eskorto, qua suafoye haltis e dicis la nomo 
di la regnanto ed ilua titulo. 

Tatempe ca ceremonio e la vorti dicata 
signifikis nulo a me, ma plu tarde me 
saveskis, ke ico esas la kustumala saluto 


51 


inter verda Marsani. Se la homi esabus 
nekonocati, ergo nekapabla interkambiar 
nomi, li taceme kambius ornivi, se la 
misiono esus pacoza — altre li interkambius 
pafi, o salutante luktus per ul altra de lia 
diversa armi. 

Mea kaptanto, qua nomesis Tars Tarkas, 
esis virtuale la vice-klanestro di la tribuo, 
ed homo di granda kapableso kom 
politikisto e militisto. Il evidente kurte 
explikis l'eventi dil expediciono, inkluzante 
mea kapto, e pos konkluzir, la klanestro 
kelke longe parolis a me. 

Me replikis per nia bona Angla linguo 
nur por konvinkar il, ke nek il nek me 
povas komprenar l'una l’altra; ma me 
remarkis, kande me kelke ridetis 
konkluzante, ke il same agis. Ca fakto, e la 
simil evento dum mea unesma konverso 
kun Tars Tarkas, konvinkis me, ke ni 
adminime havas ulo komuna: la kapableso 
ridetar, do ridar; to indikas humur-senso. 
Ma me saveskos ke la rideto Marsana esas 
nur neglijema, e ke la rido Marsana esas to 
quo paligas forta homi pro hororo. 

L'idei pri humuro inter la verdi di Marso 
grande diferas de nia nocioni pri l'incito a 
gayeso. La mort-agonii di kunhomo, inter 
ta stranja kreuri, provokas la maxim 

extravagema gayeso, e lia chefa e maxim 
kustumal amuzo esas mortigar la milit- 
kaptiti per divers injenioza ed hororinda 
moyeni. 

L'asemblita militisti €e chefi alerte 
exploris me, tushis mea muskuli e la texuro 
di mea pelo. La precipua chefo lore evidente 
signalis deziro vidar me agar e, gestante ke 
me sequez, il iris kun Tars Tarkas vers la 
placo. 

Nu, me ne esforcabis marchar de pos mea 
unesma granda falio, ecepte dum forte 
tenar la brakio di Tars Tarkas, do nun me 
iris saltetante e flugetante inter la skribtabli 
e sidili quale monstroza cikado. Pos severe 
kontuzir me, qua multe amuzis la Marsani, 
me itere rekursis a reptar, ma to ne 
komplezis a li e me esis krude hisita a mea 
pedi da altega kerlo qua totkordie ridabis 
pro mea desfortuno. 

Kande il shokante depozis me adsur la 
sulo, ilua vizajo esis abasita tre proxim mea 
vizajo e me facis la nura ago quan jentilulo 
devas facar en cirkonstanci brutal, grosiera, 
e mankant egardo por la yuri di stranjero: 
me ociligis mea pugno rekte ad ilua 
mandibulo ed il falis quale faligita bovo. 
Kande il sinkis a la sulo me rapide turnis 
me, dorso an la maxim proxima skribtablo, 

expektante esar vinkita da la venjo di ilua 
kunhomi, ma me rezolvis ofrar tam bona 
batalio kam la ne-egala chanci permisas 
ante cedar mea vivo. 

Mea timo esis, tamen, senbaza, nam 
l’altra Marsani, komence astonegat, tandem 
eruptis per sovaja ridego ed aplaudo. Me ne 
rikonocis ta sorto de aplaudo, ma plu tarde, 
kande me saveskis lia kustumi, me 
komprenis ke me ganabis to quon li ne-ofte 
grantas, demonstro di aprobo. 

La kerlo quan me frapabis jacis ube il 
falabis, nek irgu de ilua kompani 
pluproximeskis. Tars Tarkas avancis vers 
me, extensis un de ilua brakii, e ni tale iris a 
la placo sen plusa acidento. Me 
komprenende ne savis la kauzo pro qua ni 
venis adextere, ma me balde saveskis. Li 
komence plurfoye repetis la vorto “sak”, 
pose Tars Tarkas plurfoye saltis dum 
repetar la sama vorto ante singla salto; lore, 
turnante su a me, il dicis, “sak!” Me 
komprenis to quon li volis, e preparinte me, 
me “sak-is” kun tante marveloza suceso, ke 
me transpasis kinadek metri; me nek cafoye 
perdis mea equilibro, ma decensis rekte 
adsur mea pedi sen falar. Me pose retroiris 
per facila salteti longa de ok o dek metri a 
la grupeto di militisti. 

Mea pleo videsis da plura centi de 
basranga Marsani, e li quik demandis 
repeto, quan la klanestro komandis me 
facar; ma me ed hungris ed durstis, e quik 
rezolvis ke mea unika moyeno salvar me 
esez postular l'egardo de ca kreuri quan li 
evidente ne volunte grantos. Do me ne 
atencis la repetita komandi “sak-ar”, e 
singlafoye li komandis, me gestis a mea 
boko e fricionis mea ventro. 

Tars Tarkas e la klanestro interparolis, e 
Punesmo, advokante yuna homino ek la 
turbo, donis instruciono ad el e gestis ke me 
akompanez el. Me sizis elua ofrata brakio e 
kune ni transiris la placo vers granda 
edifico an la fora latero. 

Mea bela kompanino esis alta de cirkume 
2,4 metri, jus matureskinte, ma el ne ja 
atingabis sua tota alteso. El esis hele olivea 
ed havis glata e briletanta pelo. Elua nomo, 
me pose saveskis, esis Sola, ed el esis ek la 
sequantaro di Tars Tarkas. El duktis me a 
spacoza chambro en un de la konstrukturi 
an la placo, chambro qua, pro la amaso de 
silkaji e furaji sur la pavimento, me supozis 
esar la dormeyo di plura indijeni. 

La chambro esis bone lumizita da plura 
granda fenestri ed esis bele ornata per 
mural-pikturi e mozaiki, ma omno semblis 


55 


tushita da ta nedefinebla fingro di antiqueso 
qua konvinkis me, ke l’arkitekti e 
konstrukteri di ta marvelaji havabis nulo 
komonala kun ca kruda mi-bruti qui nun 
okupas oli. 

Sola gestis ke me sideskez adsur la silk- 
amaso proxim la centro di la chambro e, 
turnante su, emisis stranja siso, quale se el 
advokas ulu en la vicina chambro. Kom 
respondo a ta advoko me vidis unesmafoye 
nova Marsana marvelo. Ol ocilante 
enmarchis per olua dek kurta gambi e 
squatis avan la yunino quale obediema 
hundyuno. La kozo havis cirkume la 
grandeso di Shetland-kavaleto, ma olua 
kapo kelke similesis to di rano, ecepte ke la 
boko esis provizita per tri rangi di longa, 
akuta dentegi. 


56 


CHAPITRO V. 


Me eludas mea gard-hundo 


Sola regardegis aden la maligne aspektant 
okuli dil bestio, murmuris un o du vorti 
imperant, indikis me per fingro, ed ekiris la 
chambro. Me esis kurioza pri to quon ca 
timinda monstro facos lasite sola tante 
proxim relative tenera karno-peceto; ma 
mea timi esis senbaza, nam la bestio, pos 
intense regardir me dum instanto, transiris 
la chambro al unik ekireyo, qua duktis a la 
strado, e sternis su trans la solio. 

To esis mea unesma experienco kun 
Marsana gard-hundo, ma ol destinesis ne 
esar la lasta, nam ca bestio sorgeme gardis 
me dum mea kaptiteso inter ta verdi; 

dufoye lu salvis mea vivo, e nultempe 
volunte iris for me dum un instanto. 

Dum ke Sola absentesis, me uzis 
Pokaziono por plu detaloze explorar la 
chambro en qua me esis karcerigit. La 
mural-pikturo montris ceni di beleso rara e 
marveloza: monti, fluvii, lago, oceano, 
prato, arbori e flori, sinuifanta voyi, 
sunlumizita gardeni — ceni qui povus esar 
vidaji Teral ecepte la diferanta kolori dil 
vejetantaro. La verko esabis evidente facita 
da maestrala manuo, l'atmosfero esis tante 
subtil, la tekniko tante perfekta; ma nulloke 
esis imajo di animalo vivant, nek homal nek 
bestial, per qua me povus konjektar pri 
l'aspekto di ti altra e forsan extingita 
habitanti di Marso. 

Dum ke me lasis mea imagino libere 
konjektar pri posibla expliki por la stranjaji 
renkontrita til lore sur Marso, Sola rivenis 
portante e nutrivi e drinkaji. El pozis olti 
adsur la pavimento apud me, e sideskinte 
kelke for me, el intense regardis me. La 
nutrivi konsistis ek cirkume mi-kilogramo 
de ula solida substanco havanta la denseso 
di fromajo, preske sen saporo, e la liquido 
esis ula lakto de ul animalo. Ol havis ne- 
desagreabla saporo, ma esis kelke acida, e 
pos kurta tempo me lernis tre multe estimar 

ol. Ol venas, me plu tarde saveskis, ne de 
animalo, nam esas nur un mamifero sur 
Marso, e to esas ya tre rara, ma de granda 
planto qua kreskas preske sen aquo ma 
semblas distilar sua granda quanto de lakto 
del produktaji dil sulo, del humideso dil 
aero, e del sun-radii. Un planto di ca speco 
donas ok o dek litri omnadie. 

Pos manjir, me esis grande fortigit, ma 
bezonante repozar, me sternis me adsur la 
silkaji e balde dormis. Me evidente dormis 
dum plura hori, nam esis obskura kande me 
vekis, e me esis tre kolda. Me remarkis ke 
ulu jetabis furajo adsur me, ma ol esabis 
desplasigit, ed en l’obskureso me ne povis 
vidar por ripozar ol. Subite manuo 
extensesis e tiris la furajo trans me, 
pokatempe pose adjuntis altra furajo adsur 
me. 

Me supozis, ke mea vigilema gardisto 
esas Sola, e me ne eroris. Nur ta yunino, ek 
omna verda Marsani konocit, revelis sugesti 
di simpatio, benigneso, ed afeciono; elua 
servado pri mea korpala bezoni ne faliis, ed 
elua suciema sorgado sparis a me multa 
sufro e multa malaji. 

Quale me saveskis, la Marsana nokti esas 
extreme kolda, e pro ke esas preske nula 
krepuskulo od auroro, la temperaturo- 

chanji esas subita e tre deskomfortigant, 
anke la transito de brilanta dilumo ad 
obskureso. La nokti esas o brilante lumizita 
o tre obskura, nam se nek l'una nek l’altra 
di la du luni di Marso hazarde esas en la 
cielo, preske tot obskureso rezultas, nam la 
manko di atmosfero, o prefere, la tre tenua 
atmosfero falias difuzar la stellumo a grand 
ampleso; altralatere, se amba luni esas 
nokte en la cielo, la surfaco dil mondo esas 
brilante lumizit. 

Amba luni di Marso esas vaste plu 
proxim la planeto kam nia propra luno esas 
proxim la Tero; la plu proxima luno distas 
de nur 8.050 kilometri, cirkume, e l’altra 
luno distas de nur 22.500 kilometri, 
kompare a la preske 402.330 kilometri qui 
separas ni de nia luno. La plu proxima luno 
di Mars kompletas un revoluciono cirkum 
la planeto pos kelke plu kam sep e duimo 
hori, por ke ol videsas kuregante tra la cielo 
quale ula meteorego dufoye o trifoye 
omnanokte, e revelas omna olua fazi dum 
omna transito en la cielo. 

La plu fora luno revolucionas cirkum 
Marso dum kelke plu kam triadek hori ed 
un quarimo, e kun la frato-satelito donas 
splendida e stranjega glorio a la Marso- 
ceno noktal. Ed esas bona ke naturo tante 

gracioze ed abundante lumizas la nokto 
Marsana, nam la verdi di Marso, esante 
nomadi sen alta developo intelektal, havas 
nur ruda moyeno lumizar artificale; li 
precipue dependas de torchi, sorto de 
kandelo, e stranj oleo-lampo qua genitas 
gaso e brulas sen mecho. 

Ca lasta aparato produktas intense 
brilant ed efikiva blanka lumo, ma pro ke la 
bezonat oleo natural esas obtenebla nur per 
minar en un de plura loki larje separata e 
fora, ol esas rare uzata da ta kreuri qui 
pensas nur pri hodie, e di qua l'odio kontre 
manu-laboro retenas li en mi-barbareso 
dum nekontebla yarcenti. 

Pos ke Sola ripozabis mea kovrili, me 
itere dormeskis, nek vekis til jornesko. 
L'altra okupanti dil chambro, qui esis kin, 
esis homini, e li ankore dormis, kovrita per 
amasi de diversa silkaji e furaji. Trans la 
solio jacis la sendorma gard-bestio, exakte 
quale me laste vidabis lu hiere; evidente lu 
tote ne movabis; lua regardo fixesis ye me, 
e me pensis, quo eventos a me se me 
esforcus eskapar. 

Me sempre tendencis serchar aventuro ed 
explorar e probar to quon plu saja homi 
lasas tranquil. Do me lore decidis, ke la 
maxim certa moyeno saveskar la preciz 

atitudo di ca bestio relate me esas esforcar 
livar la chambro. Me esis sat certa ke me 
povas eskapar lu se lu persequus me, kande 
me esas extere, nam me komencis esar tre 
fiera pri mea salto-kapableso. Pluse, me 
opinionis, pro la kurteso di lua gambi, ke la 
bestio ne esas saltanto e probable mala 
kuranto. 

Do lente e sorgeme me staceskis, e nur 
vidis, ke mea spektanto same agis; sorgeme 
me avancis vers lu, e trovis ke, movante per 
tranar la pedi, me povas retenar mea 
equilibro ed anke irar sat rapide. 
Pluproximeskante a la bestio, me vidis lu 
prudente retroirar de me, e kande me venis 
adextere, lu movis adlatere por ke me 
preterpasez. Lu lore venis addop me e 
sequis me ye dek pazi dum ke me alongiris 
la vakua strado. 

Lua tasko esis evidente nur protektar me, 
me pensis, ma kande ni atingis la limito dil 
urbo, lu subite saltis adavan me, facis 
stranja soni, e montris sua leda e feroca 
dentegi. Pensante amuzar me per lu, me 
hastis vers lu, e preske atingante lu, saltis 
aden la aero, decensante fore ultre lu e for 
Purbo. Lu turnis su instantale e kuregis vers 
me per la maxim timiganta rapideso 
ultempe vidit. Me supozabis ke lua kurta 

gambi impedas rapideso, ma se lu 
konkursus kontre levrieri, li semblus 
dormar sur tapiseto. Quale me plu tarde 
saveskis, to esis la maxim rapid animalo sur 
Marso, e pro lua inteligenteso, loyaleso, e 
feroceso, lu uzesas por chasar, militar, e 
gardar la Marsani. 

Me rapide komprenis, ke esos desfacila 
eskapar la dentegi di la bestio sur rekta 
voyo, do renkontris lua asalto per retroirar 
e saltis adsuper lu kande lu preske atingis 
me. Ca manovro donis bon avantajo a me, e 
me povis atingar l'urbo avan lu de granda 
disto, e kande lu hastis dop me, me saltis tra 
fenestro dek metri super la sulo aden 
edifico super la valo. 

Tenante la solio, me tranis me por 
sideskar sen regardar aden l’edifico, e 
regardis adinfre la perplexigita bestio. Mea 
exulto nur kurte vivis, tamen, nam me 
apene ganabis sekura plaso sur la solio 
kande grandega manuo dop me sizis me ye 
la kolo e violentoze tranis me aden la 
chambro. Hike me jetesis adsur mea dorso, 
e me vidis stacante super me kolosala 
simiatra kreuro, blanka e senhara ecepte 
enorma tufo de herisanta hari sur la kapo. 

ME SIZIS LA BASTONEGO E PER LA TOTA FORTESO DI MEA TERALA 
BRAKII DIRETE FRAPIS LA KAPO DIL SIMIO 


(videz pagino 67) 


CHAPITRO VL 


Lukto qua ganis amiki 


Ta kozo, qua plu similesis nia homi teral 
kam la Marsani quin me til lore vidabis, 
tenis me fixe al pavimento per un grandega 
pedo, dum ke ol babilis e gestis ye ula 
respondanta kreuro dop me. Ta altru, 
evidente olua kompano, balde advenis 
portante granda petra bastonego per qua ol 
evidente intencis ruptar mea kranio. 

La kreuri esas alta de cirkume tri o kin 
metri rekte stacante, e posedas, simile a la 
verda Marsani, du brakii o gambi inter la 
supra ed infra membri. Lia okuli esas 
proxime pozita l'una a l'altra e ne salias; lia 
oreli esas alte pozit, ma plu laterale kam ti 

dil Marsani, e lia muzeli e denti esas 
remarkinde simila a ti di nia Afrikana 
gorilo. Entote, li ne esas nebela kompare a 
la verda Marsani. 

La bastonego ocilis en arko qua finus ye 
mea adsupre turnita vizajo kande vortico di 
multe gambizita hororo lansis su tra la 
pordo direte adsur la pektoro di mea 
mortiganto. Kriachante pro timo, la simio 
qua tenis me saltis tra apertita fenestro, 
ma lua kompano komencis terorinda 
morto-lukto kun mea salvanto, qua esis nur 
mea fidema gardo-bestio; me ne povas 
koaktar me nomar ol hundo. 

Tam rapide kam posible, me staceskis e 
retroe irante al parieto, me spektis tala 
batalio quala kelki darfas vidar. La forteso, 
ajileso, e blinda feroceso di ta du kreuri ne 
egalesas da irgo konocata da homo teral. 
Mea bestio profitis per lua unesma tenego, 
lu profunde plunjigis sua forta dentegi aden 
la pektoro dil enemiko; ma la granda brakii 
e pedi dil simio, sustenita da muskuli 
grande superiranta la muskuli dil Marsanuli 
quin me ja vidabis, sizis la fauco di mea 
gardisto e lente strangulis lu, flexis lua kapo 
e kolo addope al korpo, e me singlinstante 
expektis ke lu laxe falos pro ruptita kolo. 

Por facar lo, la simio forarachis la tot 
avanajo di sua pektoro tenegita en la 
fortega mordo dil robusta boko. Adavane e 
retroe li rulis sur la pavimento, nek Puna 
nek l’altra emisis sono di timo o di doloro. 
Me balde vidis l’okulegi di mea bestio saliar 
preske tote del orbiti e sango fluis de lua 
naz-trui. Esis evidenta, ke lu percepteble 
febleskas, ma anke febleskis la simio, di qua 
la lukto sempre pludiminutis. 

Subite me rikonciis e, per ta stranj 
instinto qua sempre semblas incitar me a 
devo, me sizis la bastonego qua falabis al 
pavimento ye la komenco dil batalio ed, 
ocilante ol per la tota forteso di mea terala 
brakii, me direte frapis la kapo dil simio, 
aplastis lua kranio quale se ol esus ovo- 
shelo. 

La frapo apene decensabis kande me 
afrontesis da nova danjero. La kompano dil 
simio, rekuperinte su del unesma teror- 
shoko, retrovenis al ceno dil renkontro per 
transirar l'internajo dil edifico. Me videtis 
lu jus ante ke lu atingis la pordo, e vidar lu 
bramar kande lu vidis sua senviva kompano 
sternita sur la pavimento plenigis me, me 
konfesas, per timinda presenti. 

Me sempre volunte stacas e luktas kande 
la chanci ne esas tro vinkant, ma cakaze me 

vidis nek glorio nek profito en opozar mea 
relative mikra forteso kontre la feratra 
muskuli e bestiala feroceso di ca furiigita 
habitanto di nekonocata mondo; fakte, la 
nura rezulto di tala renkontro, segun me, 
esus subita morto. 

Me stacis apud la fenestro e savis ke, 
atinginte la strado, me povos ganar la placo 
e sekureso ante ke la kreuro povas rajuntar 
me; esis adminime sekureso-chanco per 
fugar, vice la preske certa morto se me 
restus e luktus, irgequante forte. 

Esas vera, ke me portis la bastonego, ma 
quon facar per ol kontre lua quar brakiegi? 
Mem se me ruptus un de li per l’unesma 
frapo, lu povus atingar e nihiligar me per 
Paltri ante ke me povus preparar duesma 
atako. 

Dum l'instanto kande ta pensaji trapasis 
mea mento me turnis me por kurar al 
fenestro, ma vidar la formo di mea fidema 
gardisto jetis mea fugo-penso al venti. Lu 
anhelante jacis sur la pavimento dil 
chambro, lua okulegi fixe regardis me per 
to quo semblis esar kompatinda supliko por 
protekto. Me ne povis rezistar ta regardo, 
nek povis, pos reflektir, abandonar mea 
salvanto sen luktar tam bone por lu kam lu 
luktabis por me. 

Do sen plusa penso me turnis me por 
renkontrar l'asalto dil furiigita simiego. Lu 
nun esis tro proxim me por l'efikeso dil 
bastonego, do me lansis ol tam forte kam 
posible ye lua avancanta grandeso. Ol frapis 
lu jus sub la genui, incitis ululo pro doloro e 
furio, e tante desequilibrigis lu, ke lu falis 
adsur me, la brakii larje extensit. 

Itere, quale dum la pasinta dio, me 
rekursis a taktiko teral, ed ociligis mea 
dextra pugno rekte al pinto di lua mentono. 
Me quik donis frapego per la sinistra pugno 
a lua ventro. L'efekto esis marveloza nam, 
dum ke me lejere pazis adlatere pos ta 
duesma frapo, lu shancelis e falis adsur la 
pavimento, blotisis pro doloro ed anhelis. 
Saltante super la sternita korpo, me sizis la 
bastonego e mortigis la monstro ante ke lu 
povus itere staceskar. 

Facante ta frapego, me audis nelauta rido 
e, turnante me, vidis Tars Tarkas, Sola, e tri 
o quar militisti qui stacas en l'enireyo dil 
chambro. Regardante li, me duesmafoye 
recevis lia zeloze gardit aplaudo. 

Sola vekante remarkabis ke me esas 
absenta e rapide informis Tars Tarkas, qua 
quik iris kun plura militisti por serchar me. 
Pluproximeskante al urb-limito, li vidabis 

Pago dil simiego kande lu frenezioze 
kuregis aden l'edifico. 

Li quik sequabis lu, pensante ke lua ago 
posible ofros sugesto pri me, e vidabis mea 
kurta ma decidanta batalio kun lu. Ta 
evento, kun mea hiera disputo kun la 
Marsana militisto e mea salto-prodaji, pozis 
me adsur alta pinaklo di egardo. Quankam 
li evidente mankas la plu rafinita sentimenti 
di amikeso, amo, od afeciono, ta homi ya 
adoras korpala forteso e kurajo, e nulo esas 
tro bona por l'objekto di lia adoro, tam 
longe kam lu mantenas sua poziciono per 
repetit exempli di habileso, forteso, e 
kurajo. 

Sola, qua akompanis la sercho-grupo 
segun elua propra volo, esabis l'unika 
Marsano di qua la vizajo ne esis tordita da 
ridado dum ke me bataliis por mea vivo. 
Kontree, el esis sobra pro evidenta sucio e, 
tam balde kam me mortigis la monstro, el 
hastis a me e sorgeme exploris mea korpo 
por vunduri e domaji. Certigita ke me esas 
nevundit, el taceme ridetis e, prenante mea 
manuo, ireskis al pordo dil chambro. 

Tars Tarkas e l’altra militisti enirabis e 
stacis apud la nun rapide rekuperanta 
bestio qua salvabis me e qua me meafoye 
salvabis. Li semblis serioze disputar, e 


70 


tandem un de li parolis a me, ma 
rimemorante mea nulsavo pri la linguo, 
turnis su a Tars Tarkas, qua, per vorto e 
gesto, donis ula komando a la kerlo e turnis 
su por sequar ni de la chambro. 

Semblis esar ulo minacanta en lia posturi 
pri la bestio, e me hezitis ekirar til ke me 
lernez la konsequo. Esas bona ke me facis 
lo, nam la militisto ektiris maligne 
aspektanta pistolo de ilua pistoluyo e 
preparis mortigar la kreuro, kande me 
adavane saltis e frapis ilua brakio. La kuglo 
shokis la ligna fenestro ed explozis truo 
tote tra la ligno e masonaro. 

Me lore genupozis me apud la timinda 
ento, e levante ol por ke ol staceskez, gestis 
ke ol sequez me. La surprizita mieni quin 
mea agi incitis esis ridinda; li ne povis 
komprenar, ecepte feble ed infantatre, tala 
qualesi quala gratitudo e kompato. La 
militisto de qua me frapabis la pistolo 
questionante regardis Tars Tarkas, ma Tars 
Tarkas gestis ke me esez lasita tranquil, do 
ni retroiris al placo, mea granda bestio apud 
me, e Sola forte tenante mea brakio. 

Me havis adminime du amiki sur Marso: 
yunino qua sorgas me per matratra sucio, e 
muta bestio qua, quale me plu tarde 
saveskis, havas en olua leda korpo plu mult 

amo, plu multa loyaleso, plu multa 
gratitudo kam esas trovebla en omna kin 
milion verda Marsani qui vagas la dezertit 
urbi e mortinta mar-fundi di Marso. 

CHAPITRO VII. 


Eduko di infanti sur Marso 


Pos dejuno, qua esis exakta kopiuro di la 
hiera repasto ed exemplo di preske omna 
sequanta repasti dum ke me lojis kun la 
verdi di Marso, Sola duktis me a la placo, 
ube me trovis la tota tribuo o spektanta o 
helpanta harnesizar grandeg animali 
mastodontatra a granda chari havanta tri 
roti. Esis cirkume duacent-e-kinadek tala 
veturi, singla tirita da un animalo. Irga un 
de ta animali semblis kapabla tirar la tota 
veturaro kargat. 

La chari ipsa esis granda, komoda, e 
splendide dekorat. En singla charo sidis 
Marsanino ornata per metala ornivi, juveli e 

silkaji e furaji, e sur la dorso di singla tir- 
bestio perchis yuna Marsana veturero. 
Simila al animali sur qui la militisti 
kavalkas, la plu pezoza tir-bestii weras nek 
morso nek brido, ma esas tote duktita per 
telepatio. 

Ta povo esas marveloze developat en 
omna Marsani ed explikas la simpleso di lia 
linguo e la relative kelka vorti parolata 
mem dum longa konverso. Ol esas 
Puniversala linguo di Marso per qua la plu 
e min evolucionit animali di ca mondo di 
paradoxi komunikas plu o min bone, segun 
Pintelekto di la speco e la developo dil 
individuo. 

Dum ke la kavalkantaro rangizis su en un 
lineo, Sola tranis me aden vakua charo e ni 
iris kun la veturaro vers ta loko ube me 
hiere enirabis urbo. Avan la karavano 
kinope kavalkis cirkume duacent militisti, 
ed egala nombro kavalkis dop ni, e duadek- 
e-kin o triadek ambaflanke kavalkis. 

Omnu ecepte me — homuli, homini, ed 
infanti — esis forte armizit, e ye la dopajo di 
singla charo trotis Marsana hundo; mea 
propra bestio iris apud la nia; fakte, la 
fidema kreuro nultempe volunte livis me 
dum la tota dek yari dum qui me habitis 
Marso. Nia voyo iris trans la valeto avan 


74 


Purbo, tra la kolini, ed infre aden la 
mortinta marfundo quan me transirabis 
dum la voyajo de la kovaparato til la placo. 
La kovaparato, me balde saveskis, esas la 
termino di nia nuna voyajo, e pro ke la tota 
karavano frenezioze galopis kande ni 
atingis la plana marfundo, ni balde vidis nia 
skopo. 

Atinginte ol, la chari esis garita segun 
militala precizo alonge la quar lateri di la 
klozeyo, e dek militisti duktata dal enorma 
chefi, inkluzante Tars Tarkas e plura min 
povoza chef, decensis de la bestii ed iris 
vers ol. Me vidis ke Tars Tarkas explikas 
ulo a la chefa klanestro, di qua la nomo, 
incidente, esis, segun mea kapableso 
tradukar ol aden la Angla, Lorquas Ptomel, 
Jed: “jed” esis lua titulo. 

Me balde saveskis la temo di lia 
konverso, nam Tars Tarkas advokante Sola 
gestis, ke el sendez me ad il. Me tandem 
parlernis Vintrikeso di marchar en la 
Marsana kondicioni, e rapide respondante 
ad ilua komando, me iris al latero di la 
kovaparato ube stacis la militisti. 

Arivinte, un regardeto montris, ke preske 
omna ovi apertesis, la kovaparato esis 
turboza per la ledega diableti. Li esis alta de 

un til 1,3 metri e senrepoze movis en la 
klozeyo quale se li serchas nutrivi. 

Kande me haltis avan il, Tars Tarkas 
indikis la kovaparato e dicis, “Sak.” Me 
komprenis, ke lu deziras ke me repetez mea 
hiera pleo por edifikar Lorquas Ptomal e — 
pro ke, me konfesas, mea prodeso 
kontentigis me — me quik respondis per 
adsupre saltar tote trans la garita chari til la 
fora latero di la kovaparato. Kande me 
retrovenis, Lorquas Ptomel grunis ye me, e 
turnante su a sua militisti, komandis ulo pri 
la kovaparato. Li ne plus atencis me e do 
me permisesis restar apud li e spektar lia 
agi, qui konsistis ek ruptante apertar la 
muro di la kovaparato, sat granda por 
permisar l'ekiro di la yuna Marsani. 

Ambalatere de ca aperturo la homini e 
plu yuna Marsani, ed homuli ed homini, 
formacis du solida muri tra la chari e fore 
aden la planajo. Inter ta muri kuregis la 
Marsaneti tam sovaje kam cervi. Tale 
permisita trakurar la tota longeso di la 
pasvoyeto, li unope kaptesis da la homini e 
plu evoza pueri; le lasta en la rango kaptis 
Punesma Marsaneto atinganta la fino di la 
voyo, ta homino opozanta el kaptis la 
duesma, e tale pluse til ke omna Marsaneti 
ekirabis la klozeyo ed esabis sizita da ula 

yuno od homino. Kande homino kaptis 
infanto, el ekiris la rango ed iris a sua 
propra charo, e ti qui kaptesis da la yunuli 
esis plu tarde transdonita ad ca od ita 
homino. 

Me komprenis ke la ceremonio, se ol 
meritas dignesar per tala nomo, esas finit, e 
serchante Sola, me trovis el en nia charo 
kun ledega enteto forte tenita en elua 
brakii. 

La laboro edukar yuna verda Marsani 
konsistas nur ek docar parolar ed uzar 
larmi milital per qui li esas charjata del 
unesma yaro di lia vivi. Venante ek ovi en 
qui li jacabis dum kin yari, la longeso di 
kovo, li eniras la mondo perfekte developat 
ecepte per grandeso. Tote nekonocata da lia 
propra matri qui, suafoye, nur desfacile 
povus juste indikar la patri, li esas la 
komuna filii di la tribuo, e lia eduko 
apartenas a ta homini qui hazarde kaptis li 
kande li liva la kovaparato. 

Lia adoptanta matri forsan me nun 
pozabis ovo aden la kovaparato, quale Sola, 
qua ne ja komencabis ovifar til min kam un 
yaro ante ke el divenis la matro di la filio di 
altra homino. Ma to poke signifikas inter la 
verda Marsani, nam amo genitoral o filial 
esas tam nekonocata inter li kam ol esas 

kustumala inter ni. Me opinionas, ke ca 
hororinda sistemo, qua duras dum yarmili, 
esas la nemediata kauzo di la perdo di omna 
plu rafinita e plu alt instinti humana inter 
ta kompatinda kreuri. De nasko li konocas 
nul amo patral o matral, li ne savas la 
signifiko di la vorto “hemo”; li docesas, ke li 
nur permisesas vivar til ke li povas 
demonstrar per lia korpo e feroceso, ke li 
valoras vivar. Se li esas irgamaniere 
deformata o defektoza, li quik pafesas; nek 
li vidas un lakrimo ofrata por mem un de la 
multa kruelaji quin li subisas de infanteso. 

Me ne intencas dicar, ke adulta Marsani 
esas nenecese od intencante kruela al 
infanti, ma lia existo-lukto esas desfacila e 
senkompata sur mortanta planeto di qua la 
resursi natural diminutabis til ke la susteno 
di singla plusa vivo signifikas plusa charjo 
por la tribuo. 

Per sorgema selekto li edukas nur la 
maxim robusta specimeni di singla speco, e 
kun preske supernatura presento li 
equilibrigas la nasko-nombro por esar egala 
a la morto-nombro. Omna adulta 
Marsanino ovifas cirkume dek-e-tri ovi 
omnayare, ed olti judikita kom bona pri 
grandeso, pezo, e specifika gravito esas 
celat en la profundaji di ula subtera vulto 

ube la temperaturo esas tro kolda por 
kovar. Omnayare ta ovi esas sorgeme 
explorata da «konsilantaro di duadek 
klanestri, ed omni ecepte cirkume cent de la 
maxim perfekta destruktesas. Pos kin yari 
cirkume kinacent preske perfekt ovi esas 
selektita de la mili produktit. Olti esas pozit 
en la preske aerespruva kovaparati por esar 
kovata da la sunradii dum plusa kin yari. 
L'ov-aperto quan ni tadie spektis esis 
reprezentiv evento, omno ecepte forsan un 
procento de li apertesas dum du sequanta 
dii. Se la restant ovi apertesos, ni savis nulo 
pri la fato di ta Marsaneti. Li ne esus 
aceptat, nam lia propra decendantaro 
forsan heredus e transdonus tendenco a 
longigita kovo, e to renversus la sistemo 
qua duris tra yarmili e qua permisas adulta 
Marsani kalkular la justa tempo por 
retroirar al kovaparati, preske ye la justa 
horo. 

La tribuo di verda Marsani adinter qua 
me falabis esas parto di plu granda socio di 
cirkume 30.000 homi. Li travagas enorma 
regiono di sika e mi-sika tereno inter 40 ed 
80 gradi di sudala longitudo, limitizita 
estale e westale da du granda fertila regioni. 
Lia chefurbo esas en la sudwestala parto di 

ca distrikto, proxim l'interseko di du de la 
tale nomata Marsana kanali. 

Pro ke la kovaparato esabis konstruktita 
fore norde en lia propra teritorio, en 
supozate nehabitata e nefrequentat areo, ni 
lore subisos tre longa voyajo, pri qua me 
komprenende savis nulo. 

Pos retorirar a la mortint urbo, me pasis 
plura dii senlabore. Dum la dio pos nia 
riveno, omna militisti frue matine 
forkavalkis e mne rivenis til jus ante 
noktesko. Quale me plu tarde saveskis, li 
irabis al subtera vulti en qua esas lovi e 
transportabis li a la kovaparato, quan li 
pose ri-murizis por plusa kin yari, e qua 
probable ne esos vizitata dum ta periodo. 

La vulti qui celas lovi til ke li pozesos 
aden la kovaparato esas lokizita multa 
kilometri sude del kovaparato ed esos 
omnayare vizitata da la konsilantaro ek 
duadek klanestri. Pro quo li ne konstruktas 
lia vulti e kovaparati plu proxim lia hemo 
esas sempre misterioza a me e, quale mult 
altra Marsana misterii, restos nesolvita e 
nesolvebla da terala rezono e kustumi. 

La devi di Sola nun esis duopligit, nam el 
mustas sorgar e la yuna Marsano ed anke 
me, ma nek l'una nek l'altra bezonis mult 
atenco, e pro ke ni amba esis preske egale 

avancita pri Marsana eduko, Sola okupis su 
per samtempe edukar ni. 

Elua premio esis yunulo alta de 1,3 metri, 
cirkume, tre forta e korpale perfekt; il anke 
rapide lernis, e ni multe amuzesis, 
adminime me, pro l’akuta rivaleso quan ni 
montris. La Marsana linguo, quale me dicis, 
esas tre simpla, e pos un semano me povis 
expresar omna mea deziri e komprenar 
preske omno dicita a me. Same, per la doco 
di Sola, me developis mea povo telepatial 
por ke me balde sentis preske omno qua 
cirkume eventas. 

To quo maxim multe surprizis Sola pri 
me esis, quankam me povis facile kaptar 
mesaji telepatial de altri, ed ofte kande oli 
ne esis intencita por me, ke nulu povis 
irgamaniere lektar mea propra mento. 
Komence to vexis me, ma plu tarde me 
joyis pri to, nam ol sendubite avantajizis me 
kontre la Marsani. 

CHAPITRO VIII. 


Bela kaptito de la cielo 


Tri dii pos la ceremonio ye la kovaparato, 
ni voyajeskis adheme, ma la avana parto di 
la procesiono apene debushabis aden 
Pexpozit areo avan l’urbo kande on 
komandis ke ni quik hastoze retroirez. 
Quale se edukita dum yari pri ca 
evoluciono, la verda Marsani desaparis 
simile a nebuleto tra la spacoza pordi dil 
apuda edifici til ke, pos min kam tri minuti, 
la tota karavano, mastodonti, e kavalkanta 
militisti esas nevidebla. 

Sola e me enirabis edifico ye la avana 
parto dil urbo, fakte, la sam edifico en qua 
me renkontrabis la simii, e volante vidar to 

quo efektigas la subita retreto, me acensis 
til supra etajo e regardis tra fenestro vers la 
valo e ultra kolini; ed ibe me vidis la kauzo 
di lia subita kurado por celar su. Grandeg 
aer-navo, longa, ne-alta, grize farbizit, lente 
aparis super la somito di la maxim proxima 
kolino. Dop ol venis altro, ed altro, ed altro, 
til ke duadek navi, qui base flotacis super la 
tero, lente e majestoze flugis vers ni. 

Singla aer-navo portis stranja banero qua 
fluktuis de la avano til la dopo super la 
ferdeko, e sur la pruo di singla aer-navo 
piktesis ula stranja desegnuro qua brilis en 
la sunlumo ed esis klare videbla mem tante 
distante de ni. Me povis vidar figuri 
amasigita sur la avana ferdeki dil aer-navi. 
Ka li vidabis ni o ka li nur regardas la 
dezertit urbo, me ne povas dicar, ma li 
omnakaze recevis mala acepto, nam subite 
e sen averto, la verda Marsani pafis 
terorinda salveo del fenestri dil edifici qui 
posturas facie al valeto trans qua la grand 
aer-navi tante pacoze avancas. 

Instantale la ceno chanjis quaze per 
magio; la maxim avana navo turnis sua 
fanko a ni, ed uzante olua kanoni, 
retrosendis pafado, samtempe movis 
paralele a nia fronto-lineo per poka disto, e 
pose retroiris, evidente intencis facar 

granda cirklo qua itere portos ol a 
poziciono opozanta nia pafo-lineo; l’altra 
navi sequis ol, singla de li suafoye pafis ye 
ni. Nia propra pafado nultempe diminutesis, 
e me dubitas ka duadek-e-kin procento di 
nia pafi faliis. Me nultempe vidabis tante 
mortigive preciz apuntado, e semblis quale 
se mikra figuro sur ca od ita navo falis ye 
l'explozo di singla kuglo, e la baneri e la 
supra mashini dissolvesis kom flam-sprici 
kande la nerezistebla projektili di nia 
militisti tranchis li. 

La pafado del aer-navi esis ne-efikiva, me 
plu tarde saveskis, pro la ne-expektita 
subiteso dil unesma salveo, qua surprizis la 
nepreparata nav-trupi ed igis l’apunt- 
aparati dil pafili esar senprotekta kontre la 
mortigiv apunto di nia militisti. 

Semblas ke singla verda militisto havas 
certena skopi por sua pafado en relative 
simila cirkonstanci milital. Exemple, un 
grupo de li, sempre la maxim bona pafisti, 
apuntas nur la senfila serch- ed apunt- 
aparati dil granda kanoni di atakanta 
navaro; altra grupo atencas la plu mikra 
pafili samamaniere; altri pafas la pafisti; ed 
altri apuntas l'oficiri; dume mem altri 
atencas l'altra navisti sur la ferdeki, e la 
guvernili e propulsili. 

Duadek minuti pos l'unesma salveo, la 
granda navaro turnis su e fugis segun la 
direciono de qua ol venabis. Plura navi 
percepteble klaudikis e semblis esar apene 
guvernebla da lia diminutita navistaro. Lia 
pafado tote cesabis e lia tot energio semblis 
koncentrigita pri eskapar. Nia militisti lore 
hastis al tekti dil edifici okupata e sendis 
kontinua salvei di mortigiva pafado vers la 
fuganta navaro. 

Tamen, la navi unope sucesis desaparar 
sub la somiti dil fora kolini til ke nur un 
apene movant aer-navo esis videbla. Olta 
recevabis la plugranda parto di nia pafado e 
semblis esar sen navisti, nam nula movanta 
figuro esis videbla sur la ferdeki. Ol lente 
ocilis del voyo, cirkle retroiris vers ni per 
maniero eratika e kompatinda. La militisti 
quik cesis pafar, nam esis evidenta, ke la 
navo esas tote senpova, e vice esar kapabla 
domajar ni, ne mem povas guvernar su sat 
bone por eskapar. 

Kande ol pluproximeskis al urbo, la 
militisti hastis aden la planajo por 
renkontrar ol, ma esis evidenta ke ol esas 
ankore tro alta por atingar olua ferdeko. De 
mea poziciono en la fenestro me povis vidar 
la kadavri dil navisti hike ed ibe, quankam 
me ne povis distingar quala kreuri li esas. 

Esis nula vivo-signo en ol kande ol lente 
driftis segun la brizeto adsudeste. 

Ol driftis alte ye cirkum dek-e-kin metri 
super la sulo, persequata da omni ecepte 
cent militisti, qui esabis komandit irar al 
tekti kontre la posibla riveno dil navaro o di 
rinforci. Esis balde evidenta, ke ol frapos la 
muri dil edifici sude de ni de cirkum tri 
kilometri, e dum ke me spektis la persequo, 
me vidis militisto-bando adavane galopar, 
decensar ed enirar l'edifico quan ol 
destinesas tushar. 

Kande la navo pluproximeskis e jus ante 
ke ol frapis l'edifico, la Marsana militisti 
esamifis adsur ol del fenestri, e per lia 
granda lanci alejis la shoko dil koliziono, e 
pos kelk instanti li jetis grapini, e la granda 
navo esis tranita al tero da lia suba 
kunhomi. 

Pos ligir ol, li esamifis adsur la lateri e 
traserchis la navo del avano al dopo. Me 
vidis ke li exploras la mortinta navisti, 
evidente por viv-signi, e balde grupo de li 
aparis de la suba internajo tranante figureto 
inter li. La kreuro esis min alta kam la 
duimo dil alteso di la verda Marsana 
militisti, e de mea balkono me povis vidar, 
ke ol marchas rekte per du gambi, e 
konjektis, ke ol esas ula nova e stranja 

Marsana monstro quan me ne ja 
konoceskas. 

Li portis la kaptito a la sulo e komencis 
sistemale spoliar la navo. Ta operaco 
bezonis plura hori, dum qui multa chari esis 
requizita por transportar la spoliaji, qui 
konsistis ek armi, municioni, silkaji, furaji, 
juveli, stranje skultita petra vazi, e quanto 
de solida nutrivi e liquidi, inkluzante multa 
barelegi de aquo, l'unesma aquo quan me 
vidabis de pos mea veno a Marso. 

Pos ke l'unesma kargajo esis forportit, la 
militisti ligis kordi al navo e tiris ol fore 
aden la valo adsudweste. Kelki lore abordis 
ol ed okupis su per to quo semblis, de mea 
fora poziciono, vakuigar la kontenaji di 
diversa botelegi adsur la kadavri di la 
navisti e la ferdeko e mashinaro di la navo. 

Ca operaco kompletigit, li hastoze klimis 
trans olua lateri, glitis alonge la kordi til la 
sulo. La lasta militisto livanta la ferdeko 
turnis su e jetis ulo retroe adsur l'aer-navo 
e vartis dum instanto por vidar la rezulto di 
sua ago. Kande febla sprico di flamo acensis 
de ta loko ube la projektilo frapabis, il ocilis 
su trans la latero e rapide atingis la sulo. Il 
apene staceskabis kande la kordi esis 
samtempe liberigit, e la granda milito-navo, 
plu lejera pro la forpreno di la spoliaji, 

majestoze flugis aden la aero, la tota 
ferdeko e mashinaro mujante flamifant. 

Ol lente driftis adsudeste, acensis sempre 
plu alte dum ke la flami konsumis olua 
ligna parti e diminutis olua pezo. Acensante 
a la tekto dil edifico, me spektis ol dum hori 
til tandem ol desaparis en la nebuleto di 
disto. La vidajo esis extreme marveloza, 
kande me kontemplis la granda, flotacanta 
funero-rogo qua driftis neguvernite tra la 
solitara dezerti di la Marsana cielo; 
abandonita navo di morto e destrukto, 
simbolo di la viv-historio di ta stranja e 
feroca kreuri adinter qui la ne-amikala 
manui di fato lansabis ol. 

Tre tristigit, e segun mea savo sen kauzo, 
me lente decensis a la strado. La ceno quan 
me vidabis semblis markizar la vinko e 
nihiligo di la forci di parenta homi vice la 
fugigo di simila ma enemikala kreuri da nia 
verda militisti. Me ne komprenis ta 
semblanta halucino, nek liberigis me de ol; 
ma ulloke en la maxim interna parti di mea 
anmo me sentis stranja dezirego vers ta 
nekonocat enemiki, e grand espero kuris tra 
me, ke la navaro retrovenez e postulez 
pagendajo de la verda militisti qui tante 
kruele e malicoze asaltabis ol. 

Apud mea talono, lua nun kustumala 
plaso, Wula la hundo sequis me, e kande 
me venis aden la strado, Sola hastis a me 
quale se me esas l'objekto di sercho. La 
karavano rivenis al placo, ladhema marcho 
esas renuncita por ta dio; e fakte, ol ne esis 
rikomencita til pos plu kam un semano, pro 
timo di retro-asalto dal aer-navi. 

Lorquas Ptomel esis tro sagac olda 
militisto por esar surprizita sur la larja 
planaji kun karavano di chari ed infanti, do 
ni restis en la dezertit urbo til ke la danjero 
semblis pasir. 

Kande Sola e me eniris la placo, me vidis 
vidajo qua plenigis mea tot anmo per grand 
inundo di espero mixita kun timo, exulto, e 
tristeso, ma la maxim dominacant emoco 
esis subtila sento di alejo e joyo; nam 
proximeskante a la turbo di Marsani, me 
videtis la kaptito de la milito-navo, qua esis 
violente tranata aden proxima edifico da du 
verda Marsanini. 

E la vidajo esis di gracil, puerinatra 
figuro, simile en omna detali a la terala 
mulieri di mea olima vivo. Komence el ne 
vidis me, ma jus kande el desaparis tra la 
pordo dil edifico qua esos elua karcero, el 
turnis su, e nia regardi renkontris Puna 
l’altra. Elua vizajo esis ovala e maxim 

belega, omna elua traiti esis bonege skultit 
ed eleganta, elua okuli esis granda e brilant, 
ed elua kapo esis kronizita per amaso de 
fluktuanta hari tam nigra kam karbono, 
laxe formacita kom stranja ma konvenanta 
kuafuro. Elua pelo havis hele red-kuprea 
koloro, en qua la karmezina brilo di elua 
vangi e la rubinea koloro di elua belege 
modlita labii havis stranje beligant efekto. 
El esis tam privacita de vesti kam la 
verda Marsani qui akompanis el; fakte, 
ecepte elua tre eleganta ornivi, el esis tote 
nuda, e nula vesti povis plubeligar la beleso 
di elua perfekta e simetra formo. 
Regardante me, elua okuli larje apertesis 
pro astoneso, ed el facis signeto per la 
libera manuo; signo, komprenende, quan 
me mne komprenis. Nur instantale ni 
regardis luna l’altra, e lore la mieno di 
espero e rivivigita kurajo qua gloriizabis 
elua vizajo kande el deskovris me falis aden 
tota decepto mixita kun odio e desestimo. 
Me komprenis, ke me ne respondabis ad 
elua signo, e quankam me ne konocis la 
Marsana kustumi, me instintale sentis, ke el 
apelabis a me por sokurso e protekto, a qua 
mea desfortunoza nulsavo preventis me 
respondar. Lore el esis tranita de mea vido 
aden la profundaji di la dezertit edifico. 

CHAPITRO IX. 


Me lernas la linguo 


Rikonciante pri me, me regardetis Sola, qua 
vidabis ta renkontro, e me surprizesis 
remarkar stranj expresuro sur ta kustumale 
senexpresa vizajo. Me ne savis elua pensaji, 
nam til lore me lernabis nur poko dil linguo 
Marsana; nur sat multo por satisfacar mea 
diala bezoni. 

Kande me atingis la pordo di nia edifico, 
stranja surprizo vartis me. Militisto 
pluproximeskis portanta larmi, l’ornivi, e 
la militala vestaro kustumal. Lu prizentis oli 
a me per kelka nekomprenebla vorti, e 
mieno samtempe respektoza e minacant. 

Plu tarde Sola, kun la helpo di plur altra 
homini, fasonis acesoraji por fitar mea 
min granda proporciono, e pos kompletigir 
ta laboro, me iris vestizita en la milit- 
armaro. 

De ta tempo Sola instruktis me pri la 
misterii di la divers armi, e kun la Marsana 
yuni me omnadie pasis plura hori per 
praktikar en la placo. Me ne ja esis habila 
pri omna armi, ma mea granda familiareso 
kun simila armi teral igis me esar tre apta 
lernanto, e me tre kontentigante progresis. 

L'eduko di me e la yuna Marsani esis 
facita nur da la homini, qui ne nur edukas 
la yuni pri larti di individuala defenso ed 
ofenso, ma anke esas l’artizani qui fabrikas 
omna artiklo facita da la verda Marsani. Li 
facas la pulvero, la kugli, la pafili; fakte, 
omno valoranta esas produktata da la 
homini. Dum aktuala milito li esas parto di 
la rezerv-armeo, e segun neceseso 
kombatas kun mem plu mult inteligenteso e 
plu multa feroceso kam la homuli. 

La homuli edukesas pri la plu altranga 
parti di milito-arto; pri strategio e pri quale 
manovrar granda trupi. Li legifas segun 
neceseso; nova lego por singla kazo urjant. 
Pri administrar judicio li ne esas ligita da 
precedento. Kustumi esabis transdonita 

dum yarmili di repeto, ma la puniso por 
ignorar precedento esas kazo por judiko 
individuala da jurio dil egali di la 
malfacanto, e me povas dicar, ke yusteso 
ne-ofte falias, ma semblas regnar plu bone 
inverse proporcionale a la povo di la legaro. 
Relate adminime un fakto, la Marsani esas 
felica homi: li havas nul advokati. 

Me ne itere vidis la kaptitino dum plura 
dii pos nia unesma renkontro, e lore nur 
por videtar el kande el duktesis a la grand 
audienco-chambro ube me unesme 
renkontrabis Lorquas Ptomel. Me mustis 
remarkar la nenecesa krueleso e brutaleso 
per qui la gardisti traktis el; tante diferanta 
de la preske matrala benigneso per qua Sola 
traktis me, e la respektoz atitudo di la kelka 
verda Marsani qui penis remarkar me. 

Me observabis dum nia du renkontri ke la 
kaptito kambiis kelka vorti kun la gardisti, 
e to konvinkis me, ke li parolas, od 
adminime komprenigas su, per komuna 
linguo. Pro ta plusa incito, me preske 
freneziigis Sola per pregi ke el hastigez mea 
eduko, e pos kelka plusa dii me parlernis la 
Marsana linguo sat bone por esar kapabla 
kelke bone konversar e komprenar preske 
omno audit. 

Tatempe nia dormeyo esis okupata da tri 
o quar homini e du de la recente naskinta 
yuni, anke Sola ed elua yuna tutelato, me, e 
Wula la hundo. Pos ke li enlitigis su, l adulti 
kustumale senmetode e nelaute konversis 
kurtatempe ante dormeskar, e pro ke me 
nun komprenis lia linguo, me sempre alerte 
askoltis, quankam me ipsa nultempe ofris 
komentar. 

Dum la nokto pos la vizito di la kaptitino 
al audienco-chambro, la konverso tandem 
venis a ta temo, e me quik alerte askoltis. 
Me timabis questionar Sola pri la bela 
kaptitino, nam me ne obliviabis la stranj 
expresuro quan me remarkabis sur elua 
vizajo pos mea unesma renkontro kun la 
kaptitino. Me ne povas dicar, ke ol expresis 
jaluzeso, ma judikante segun mea teral 
experienci, me opinionis, ke afektacar 
indiferenteso pri ta temo esez plu sekura, til 
ke me esos plu certa pri l'atitudo di Sola 
relate l'objekto di mea sucio. 

Sarkoja, un de la plu evoza homini qui 
partoprenis nia dormeyo,  asistabis 
Paudienco kom un de la gardisti di la 
kaptitino, ed ad el un de la questionanti 
turnis su. 

“Kande,” dicis un de la homini, “ni juos la 
mort-angoro dil redino? o ka Lorquas 
Ptomel, Jed, intencas postular ransono?” 

“Li decidis portar el kun ni a Tark, ed 
expozar elua final agonio dum la granda 
ludi avan Tal Hajus,” respondis Sarkoja. 

“Quale el mortos?” questionis Sola. “El 
esas tre mikra e tre belega; me esperabis, ke 
li postulez ransono.” 

Sarkoja e l’altra homini iracoze grunis 
pro ta pruvo di febleso en Sola. 

“Esas trista, Sola, ke tu ne naskis milion 
yari ante nun,” iracoze replikis Sarkoja, 
“kande omna kavaji dil lando esis plena de 
aquo, e la homi esis tam mola kam ta 
materio sur qua li segliris. Nun ni progresis 
a stando en qua tala sentimenti montras 
febleso ed atavismo. Ne esus bona por tu se 
tu permisus Tars Tarkas saveskar, ke tu 
havas tante desnobla sentimenti, nam me 
dubitas, ke lu dezirus konfidar a tala 
homino la grava responso di matreso.” 

“Me opinionas, ke ne esas nejusta 
expresar intereso pri ca redino,” replikis 
Sola. “El nultempe domajis ni, nek 
domajabus ni se ni falabus aden elua povo. 
Esas nur la viri di elua sorto qui militas 
kontre ni, e me sempre opinionis, ke lia 
atitudo pri ni esas nur reflekto di la nia pri 

li. Li vivas pacoze kun omna lia kunhomi, 
ecepte kande devo demandas ke li militez, 
ma ni vivas pacoze kun nulu; ni sempre 
militas kontre nia propra homi ed anke 
kontre la reduli, e mem en nia propra tribui 
la homi kombatas inter su. Ho, esas un 
kontinua, terorinda periodo di mortigo de 
pos ke ni ruptas la shelo til ke ni joyoze 
embracas la sino dil misterio-fluvio, 
Pobskur ed ancien Is, qua portas ni vers 
nekonocata ma adminime ne plu terorind 
existo! Lu esas ya fortunoza qua frue 
mortas. Dicez to quon tu deziras a Tars 
Tarkas, il povas ofrar nula fato plu mala 
kam duro di la hororind existo quin ni 
koaktesas subisar.” 

Ca frenezioza diskurso da Sola tante 
multe surprizis e shokis l’altra homini ke, 
pos kelka vorti di generala reprocho, li 
omna taceskis e balde dormeskis. Un kozo 
facita da ta evento esis certigar da me 
l'amikeso di Sola relate la kompatindino, ed 
anke konvinkar me, ke me esabis tre 
fortunoza venar aden elua povo kam to di 
altra homini. Me savis ke el afecionis me, e 
nun deskovrante ke el odias krueleso e 
barbareso, me esis certa ke me darfas 
konfidar ad el por helpar me e la kaptitino 
eskapar, se tala evento esus posibla. 

Me ne mem savis kad esis plu bona 
kondicioni a qui ni povus eskapar, ma me 
volunte riskus me inter homi fasonita quale 
mea propra tipo kam restar plu longe inter 
la ledega e sangodurstanta verdi di Marso. 
Ma adube irar, e quale, esis tam grand 
enigmato a me kam l'anciena sercho por la 
fonto di eterna vivo esas a terala homi de la 
komenco di tempo. 

Me decidis ke ye l'unesma oportunajo me 
konfidos me a Sola e direte demandos ke el 
helpez me, e per ta forta rezolvo me turnis 
me adinter mea silkaji e furaji e dormis la 
sensonja e riviviganta dormo di Marso. 

CHAPITRO X. 


Championo e chefo 


Frue  sequantamatine me vekis. Me 
permisesis granda libereso, nam Sola 
savigis da me ke, tam longe kam me ne 
esforcis ekirar l'urbo, me esas libera 
segunvole irar. El avertabis, tamen, ke me 
ne irez senarma, pro ke ca urbo, quale 
omna altra metropoli dezertita dil anciena 
Marsana civilizuro, esas habitata da la 
granda blanka simii di mea aventuro dum la 
duesma dio. 

Konsilante ke me ne livez la limiti dil 
urbo, Sola explikis ke Wula omnakaze 
preventos me se me esforcus lo, ed el tre 
urjante avertis me ke me ne incitez lua 

feroca naturo per ignorar lua averti, se me 
tro proximeskis al interdiktita teritorio. Lua 
naturo esas tala, el dicis, quala lu 
retrotranos me aden l’urbo mortinta o 
vivant, se me insistus opozar lu; “prefere 
mortint,” el pluse dicis. 

Tamatine me selektabis nova strado por 
explorar kande me trovis me ye la limiti dil 
urbo. Avane esis ne-alta kolini perforata da 
streta e luranta ravini. Me deziregis 
explorar la avana regiono e, quale la pionir- 
ancestri qui genitis me, vidar to quon la 
peizajo ultre la cirkondanta kolini revelos 
del somiti qui inkluzis mea vido. 

Anke me konceptis, ke ico esas ecelant 
oportunaĵo explorar la qualesi di Wula. Me 
konvinkesis ke la bruto amas me; me 
vidabis plu multa pruvi di afeciono en lu 
kam en irg altra Marsan animalo, homo o 
bestio, e me esis certa ka gratitudo pro Vagi 
qui dufoye salvabis lua vivo plu multe pezas 
kam lua loyaleso al devo impozata da 
kruela e senama mastri. 

Kande me proximeskis l’urbo-limito, 
Wula anxioze kuris adavan me e pozis sua 
korpo an mea gambi. Lua expresuro esis 
pregema vice ferocoza, e lu nek revelis sua 
granda dentegi nek bramis sua timinda 
averti gutural. Sen lamikeso e kompaneso 

di mea propra tipi, me developabis mult 
afeciono por Wula e Sola, nam la normala 
Terano mustas havar ula skopo por 
Pafeciono normal, do me decidis apelar a 
simil instinto en ta granda bruto, certa ke 
me ne esos deceptat. 

Me nultempe karezabis lu, ma nun me 
sideskis sur la tero, e pozante mea brakii 
cirkum lua dika kolo, me karezis e seduktis 
lu, parolis per mea nove lernita Marsana 
linguo quale me parolus a hundo che me, 
quale me parolus ad irg altra amiko inter 
l'animali. Lua respondo a mea afeciono esis 
multe remarkinda; lu apertis sua granda 
boko til olua tota larjeso, revelis omna 
supra rangi di dentegi e rugizis sua muzelo 
til ke lua okuli esis preske tote celata dal 
rugi. Se tu irgafoye vidis muton-hundo 
ridetar, tu povas konceptar la tordo dil 
vizajo di Wula. 

Lu falis adsur sua dorso e preske rulis ye 
mea pedi; energioze staceskis e saltis adsur 
me, ruligis me adsur la sulo pro sua granda 
pezo; pose friskante e tordante su quale 
ludema hundyuno qua prizentas la dorso 
por la karezi dezirat. Me ne povis rezistar la 
ridindeso dil spektaklo, ed embracante mea 
flanki, me rulis adavane e retroe pro 
l'unesma ridado qua trapasis mea labii dum 

multa dii; l'unesma ridado, fakte, de pos la 
matino en qua Powell livabis la kampeyo, 
kande lua kavalo, ne bridizita dum multa 
semani, rapide e ne-expektite jetabis il 
kapavane aden poto de fabi. 

Mea rido timigis Wula, lua bufonaji cesis 
e lu kompatinde reptis vers me, pulsis sua 
leda kapo profunde aden mea gremio; lore 
me rimemoris to quon rido signifikas sur 
Marso — tormento, sufro, morto. Me 
tranquileskis, fricionis la kapo e la dorso di 
la kompatinda ento, parolis dum kelka 
minuti, e pose per tomo autoritatoza 
komandis, ke lu sequez me, e staceskinte, 
marcheskis vers la kolini. 

Ne plus esis questiono pri autoritato inter 
ni; Wula esis mea fervoroza sklavo de ta 
instanto, e me esis lua unika e 
nekontestebla mastro. Mea promeno al 
kolino bezonis nur kelka minuti, e me 
trovis nulo tro interesiva por rekompensar 
me. Multa brilante kolorizita e stranj-forma 
sovaja flori puntizis la ravini e de la somito 
dil unesma kolino me vidis plusa 
plualteskanta kolini adnorde, Puna kateno 
dop l'altra, til monti havanta remarkinda 
grandeso; quankam me pose deskovris, ke 
nur kelka somiti en la tota Marso superiras 


1.220 metri; la sugesto di grandeso esis nur 
relativa. 

Mea matinala promeno multe importas a 
me, pro ke ol rezultis en perfekta kompreno 
kun Wula, a qua Tars Tarkas fidis por 
sekurigar me. Me nun savis ke, quankam 
me esas teoriale kaptito, me esas advere 
libera, e me hastis por ri-atingar l’urbo- 
limiti ante ke la trompo di Wula esez 
deskovrita da lua olima mastri. L'aventuro 
decidigis me ne itere livar la limiti di mea 
preskriptit exerceyo til ke me esos pronta 
ekirar por sempre, nam deskovro certe 
rezultos en fino di mea liberso e la probabla 
morto di Wula. 

Ri-enirante la placo, me por la triesma 
foyo videtis la kaptitino. El stacis kun la 
gardist avan l'enireyo al audienco- 
chambro, ma kande me proximeskis, el 
montris a me desestimanta mieno e turnis 
elua dorso a me. Ta ago esis tante femina, 
tante teral-femina, ke malgre ke ol pikis 
mea fiereso, ol anke plenigis me per sento 
di kompaneso; esis bona savar, ke altru sur 
Marso havas l'instinti homala di civilizuro, 
quankam ca manifesto esis doloriganta e 
tristigant. 

Se verda Marsanino dezirus montrar 
desestimo od odio, el probable facus lo per 

espado-pulso o per movo di la fingro sur 
destensilo; ma pro ke lia sentimenti esas 
preske tote atrofiesit, tre grav insulto 
necesesus por instigar tala pasioni en eli. 
Sola, me pluse dicas, esis ecepto; me 
nultempe vidis el facar kruela o rud ago, o 
faliar expresar benigneso e bonhumoro. El 
esis ya, quale dicabis ta Marsanini, 
atavismo; kara e precoza riveno di olima 
tipo di amat ed amant ancestro. 

Vidante ke la kaptitino esas la centro di 
atenco, me haltis por vidar to quo eventas. 
Me ne bezonis longe varte, nam balde 
Lorquas Ptomel ed ilua sequantaro di chefi 
proximeskis al edifico e, per signo ke la 
gardisti sequez il kun la kaptitino, il eniris 
audienco-chambro. Komprenante ke me 
esas favorato, anke konvinkita ke la 
militisti ne komprenis mea kompetenteso 
pri la linguo, pro ke me pregabis ke Sola 
retenez to kom sekretajo, dicante ke me ne 
volas esar koaktita parolar til ke me 
perfekte mastrabos la Marsana linguo, me 
riskis enirar audienco-chambro ed 
askoltar la procedo. 

La konsilantaro squatis sur la gradi di la 
rostro, infre stacis la kaptitino e la du 
gardisti. Me vidis ke un de la Marsanini 
esas Sarkoja, do komprenis quale el 

asistabis la hiera konfero, pri qua el 
raportabis a la lojanti di nia dormeyo hiere 
nokte. Elua konduto a la kaptitino esis tre 
kruela e brutal. Tenante el, el plunjigis la 
rudiment ungli aden la karno di la 
kompatindino, o tre dolorigante tordis elua 
brakio. Kande esis necesa irar de un loko ad 
altra, el o brutale sukusis el, o kapavane 
pulsis el adavane. El semblis liberigar 
kontre ta sendefensa kompatindino omna 
odio, krueleso, feroceso, e desestimo di elua 
nonacent yari e la nekontebla yarmili di 
feroca e brutal ancestri. 

L'altra homino esis min kruela pro ke el 
esis tote indiferent; se la kaptitino esabus 
sola kun el, e fortunoze el esis dum nokto, 
el recevabus nula brutaleso nek, pro la 
sama kauzo, irg atenco. 

Lorquas Ptomel levante sua regardo por 
parolar a la kaptitino vidis me, ed il turnis 
su vers Tars Tarkas kun vorto e gesto 
nepacienta. Tars Tarkas replikis ulo quan 
me ne povis audar, ma ol ridetigis Lorquas 
Ptomel; pos to li ne plus atencis me. 

“Quo es tua nomo?” questionis Lorquas 
Ptomel al kaptitino. 

“Deja Toris, filino di Mors Kajak di 
Helium.” 

“Ka la naturo di tua expediciono?” il 
duris questionar. 

“Nur grupo por ciencale explorar sendita 
da la patro di mea patro, la Jedak di Helium, 
por rimapigar la aer-flui e por explorar la 
denseso dil atmosfero,” respondis la bela 
kaptitino per nelauta, bone modulacita 
VOCO. 

“Ni ne esis preparata por bataliar,” el 
duris dicar, “pro ke nia misiono esis pacoza, 
quale nia baneri e la standardi di nia navi 
montris. La laboro quin ni facis esas tam 
multe por via interesto kam por la nia, nam 
tu bone savas, ke sen nia laboro e la frukti 
di nia ciencal operaci, esus ne sat multa 
aero od aquo sur Marso por sustenar mem 
un vivo homal. Dum yarmili ni mantenis la 
aero- ed aquo-provizo ye preske la sama 
nivelo sen remarkinda perdo, e ni facis lo 
malgre la brutala e nulsavant interveno di 
tua verdi. 

“Pro quo, ho, pro quo vi ne lernos vivar 
amikale kun via kunhomi, ka vi mustas 
sempre avancar dum la yarmili til via final 
extingo nur poke super la nivelo dil muta 
bruti qui servas vi! Homi sen skribita 
linguo, sen arto, sen hemi, sen amo; la 
viktimo di yarmili dil hororinda komuneso- 
ideo. Per posedar omno komune, mem via 


105 


homini ed infanti, vi posedas nulo komune. 
Vi odias l'una l'altra quale vi odias omno 
ecepte vi ipsa. Retrovenez a la kustumi di 
nia ancestri komuna, retrovenez a la lumo 
di benigneso ed amikeso. La voyo esas 
expozita a vi, vi trovos, ke la manui di le 
reda esas extensita por helpar vi. Kune ni 
povus facar mem plu multo por rivivigar 
nia mortanta planeto. La nepotino di la 
maxim granda e maxim povoza de la reda 
jedak-i demandas de vi. Ka vi venos?” 

Lorquas Ptomel e la militisti sidis 
regardante taceme ed intense la yunino 
dum plur instanti pos ke el cesabis parolar. 
To quo trairis lia menti nulu povas savar, 
ma me ya kredas ke li esis advere emocigit, 
e se un homulo altranga inter li esabus sat 
forta por superirar kustumo, ta instanto 
markizabus nova e grand ero por Marso. 

Me vidis Tars Tarkas staceskar por 
parolar, e sur ilua vizajo esis tal expresuro 
quala me nultempe vidabis sur la vizajo di 
verda Marsana militisto. Ol revelis interna e 
forta batalio kontre la ego, kontre heredeso, 
kontre anciena kustumi, e kande lu apertis 
la boko por parolar, mieno preske benigna, 
amikal, instantale lumizis ilua feroca e 
terorinda vizajo. 

Qua vorti importanta venabus de ilua 
labii esis nultempe parolat, pro tainstante 
yuna militisto, evidente dicernante l'emoco 
di la plu evoza homuli, saltis de la gradi di 
la rostro, frapis la frajila kaptitino per forta 
frapo an la vizajo, qua faligis el a la 
pavimento, pozis ilua pedo adsur elua 
sternita formo, turnis su vers l'asembluro, 
ed eruptis per torenti de hororinda, 
senhumura ridado. 

Dum instanto me pensis ke Tars Tarkas 
mortigante frapos il, anke l'expresuro di 
Lorquas Ptomel ne bone auguris por la 
brutulo, ma la humoro pasis, lia olima anmi 
itere dominacis, e li ridetis. Ol importis, 
tamen, ke li ne laute ridis, nam l'ago di la 
brutulo esis gayeg espritajo segun l’etiko 
qua regnas la humuro di la verda Marsani. 

Bezonar minuti por skribar parto di to 
quo eventis kande ta frapo facesis ne 
signifikas, ke me tante longe restis ne- 
agema. Me supozas ke me previdis to quo 
eventos, nam me nun savas ke me squatis 
por saltar quik kande me vidis ta frapo 
vizita vers elua belega, levit, preganta 
vizajo, ed ante ke la manuo decensis me 
esis mi-voye trans la halo. 

Ilua hororinda rido apene sonis mem 
unfoye kande me atakis. La brutulo esis alta 

de quar metri e tote armizit, ma me kredas 
ke me povabus destruktar la tot asembluro 
per la terorind intenseso di mea furio. 
Saltante adsupre, me frapis il an la vizajo 
dum ke il turnis su pro mea avertanta krio, 
e kande il ektiris ilua kurt espado, me anke 
ektiris la mea ad itere saltis ad ilua pektoro, 
akrochis un gambo adsur la kroso di ilua 
pistolo, e prenis un de lua grandega dentegi 
per mea sinistra manuo dum ke me sendis 
frapo pos frapo adsur ta granda pektoro. 

Il ne povis bone uzar sua kurt espado pro 
ke me esis tro proxim il, nek povis ektirar 
sua pistolo, quan il esforcis facar tote 
kontre la Marsana kustumo, qua imperas ke 
on ne povas kombatar kunmilitisto en 
privata kombato per irg altra armo ecepte 
to per qua on atakesas. Fakte, il ne povis 
facar irgo ecepte sovaja e van esforco 
forpozar me. Per ilua tot imensa grandeso il 
esis nur poke plu forta kam me, e pos nur 
un o du minuti il sinkis, sangifanta e 
senviva, al pavimento. 

Deja Toris levabis su sur un kudo e 
spektis la batalio per larja, saliant okuli. 
Kande me ristaceskis, me levis el en mea 
brakii e portis el ad un de la benki ye la 
latero di la chambro. 

Itere nula Marsano intervenis, ed 
arachante silka peco de mea manteleto, me 
esforcis estanchar la sango-fluo de elua 
naztrui. Me balde sucesis, nam elua 
vunduro esis nur naz-sangifado, e kande el 
povis parolar, el pozis sua manuo adsur 
mea brakio e regardante aden mea okuli, 
dicis: 

“Pro quo tu facis ico? Tu qua refuzis a me 
mem amikala rikonoco en l'unesma horo di 
mea danjero! E nun tu riskas tua vivo e 
mortigas un de tua kompanuli por me. Me 
ne povas komprenar. Qua stranja sorto de 
homo tu esas, tu qua asocias tu kun le 
verda, quankam tua formo es to di mea 
raso, e tua koloro esas nur kelke plu 
obskura kam to di la blanka simio? Dicez a 
me, ka tu esas homal, o ka tu esas plu kam 
homal?” 

“Esas stranja historio,” me respondis, “tro 
longa por nun dicar, ed historio quan me 
tante multe dubitas, ke me timas esperar ke 
altri kredos ol. Nun nur kredas, ke me esas 
tua amiko, e segun la permiso di nia 
kaptanti, tua protektanto e tua servisto.” 

“Ka tu anke esas kaptito? Ma pro quo ta 
armi e l’insignaro di chefo di la Tarkani? 
Quale tu nomesas? Ube esas tua lando?” 

“Yes, Deja Toris, me anke esas kaptito; 
me nomesas Jon Karter, e me dicas ke 
Virginia, un de la Unionita Stati di Amerika, 
Tero, esas mea hemo; ma pro quo me 
permisesas werar armi me ne savas, anke 
me ne savis ke mea insignaro esas to di 
chefo.” 

Ni tatempe  interruptesis da la 
proximesko di un de la militisti, portante 
armi, vestaro ed ornivi, ed instante un de 
elua questioni esis respondat ed enigmato 
esis solvita por me. Me vidis ke la kadavro 
di mea mortint enemiko esabis nudigit, e 
me lektis en la minacanta ma respektoza 
mieno di la militisto qua portas a me ta 
mortigo-spoliaji la sama mieno montrita da 
ta altra qua portabis a me mea unesma 
equipajo, e nun unesmafoye me komprenis, 
ke mea frapo facita dum mea unesma 
batalio en l'audienco-chambro mortigabis 
mea tatempa enemiko. 

La kauzo dil atitudo montrita a me nun 
esis evidenta; me pruvabis mea kurajo, e 
segun la kruda yusteso qua sempre 
markizas lago di la Marsani e qua, inter 
altra kozi, igabis me nomar ol planeto di 
paradoxi, me esis grantita la honori debita a 
vinkanto: l'equipajo e poziciono di la homo 
quan me mortigabis. Advere, me esis 

Marsana chefo, e me plu tarde saveskis ke 
lo esis la kauzo di mea granda libereso e pro 
quo li toleris me en l'audienco-chambro. 

Turnante me por recevar l'equipajo di la 
mortinta militisto, me remarkis ke Tars 
Tarkas e plur altri venas vers ni, e Tars 
Tarkas regardis me per «questionanta 
maniero. Il tandem parolis a me: 

“Tu parolas la linguo di Barsum tre 
fluante por ti qui esis surda e muta a ni nur 
kelka dii ante nun. Ube tu lernis ol, Jon 
Karter?” 

“Tu ipsa responsas pri lo, Tars Tarkas,” 
me respondis, “pro ke tu donis a me 
instruktantino qua havas granda kapableso; 
me dankas Sola por mea lerno.” 

“El facis bone,” il replikis, “ma tua eduko 
en altra faki bezonas multa poliso. Ka tu 
savas, ke tua senprecedenta temerareso 
kustabus tu se tu faliabus mortigar o Puna o 
l’altra de ta du chefi di qui tu nun portas la 
vestaro?” 

“Me supozas, ke ta qua me faliis mortigar 
mortigabus me,” me ridetante respondis. 

“No, tu eroras. Nur pro bezono di 
extrema su-defenso Marsana  militiso 
mortigus kaptito; ni preferas rezervar li por 
altra skopi,” ed ilua vizajo sugestis posiblaji 
neagreable kontemplat. 


“Nur un ago povas nun salvar tu,” il 
pluse dicis. “Se, pro tua remarkinda valoro, 
feroceso, e prodeso, Tal Hajus konsideros 
tu kom digna de ilua servo, tu esos aceptat 
aden nia tribuo e divenos Tarkana chefo. 
Til ke ni atingos la chefurbo di Tal Hajus, 
esas la volo di Lorquas Ptomel ke tu esez 
donita la respekto quan tua agi meritas. Tu 
esos traktata da ni kom Tarkana chefo, ma 
ne obliviez, ke omna chefo di tua rango 
responsas pri sekure transdonar tu a nia 
povoza e maxim feroca regnanto. Me finas.” 

“Me audas tu, Tars Tarkas,” me 
respondis. “Quale tu savas, me ne esas di 
Barsum; tua kustumi ne esas mea kustumi, 
e me nur povas agar future quale me agis 
dum la pasinto, segun l'impero di mea 
koncienco e direktata dal etiko di mea 
propra homi. Se tu lasos me tranquil, me 
iros pacoze, ma se no, singla Barsumano 
kun qua me mustas traktar o respektez mea 
yuri kom stranjero inter vi, o subisez irge 
qua konsequaji eventos. Esez certa pri un 
kozo, irge qua esos via ultima intenco pri ca 
desfortunoza yunino, ta qua future ofras 
domajar od insultar el devas expektar 
punisesar da me. Me komprenas ke vi 
desestimas omna sentimenti jeneroza e 
benigna, ma me ne tale facas, e me povas 

konvinkar via maxim forta militisto ke ca 
sentimenti ne esas nekonciliebla kun 
kombato-kapableso.” 

Me kustumale ne facas longa diskursi, 
nek antee sinkabis aden fanfarono, ma me 
konjektis la maniero qua konkordos kun la 
sentimenti di la verda Marsani, e me ne 
eroris, por ke mea deklamo evidente 
profunde impresis li, e lia atitudo pri me de 
pos ta tempo esis mem plu respektoza. 

Tars Tarkas ipsa semblis komplezata da 
mea repliko, ma ilua unika komenturo esis 
plu o min enigmatatra — “E me supozas ke 
me konocas Tal Hajus, Jedak di Tark.” 

Me nun atencis Deja Toris, ed helpante el 
staceskar, me turnis me kun el vers 
l’ekireyo, ne atencis l'apuda gard-harpii o la 
questionanta regardeti di la chefi. Ka me 
anke nun ne esas chefo! Nu, me asumos la 
responsi di chefo. Li ne molestis ni, do Deja 
Toris, princino di Helium, e Jon Karter, 
jentilulo di Virginia, sequata da la fidema 
Wula, dum tota silenco trapasis l'audienco- 
chambro di Lorquas Ptomel, Jed inter la 
Tarkani di Barsum. 

CHAPITRO XI. 


Kun Deja Toris 


Venante aden expozita spaco, la du 
gardistini komandita vigilar pri Deja Toris 
hastis a ni ed agis quale se li itere gardos el. 
La kompatindino tiris su a me e me sentis 
elua du manueti forte tenar mea brakio. 
Gestante ke la homini forirez, me dicis ad 
eli, ke de nun Sola atencos la kaptito, e 
pluse avertis Sarkoja, ke plusa krueleso a 
Deja Toris rezultos en elua subita e 
doloroza morto. 

Mea minaco esis desfortunoza e 
produktis plu multa domaji kam bonaji por 
Deja Toris, nam quale me plu tarde 
saveskis, homuli ne mortigas homini sur 

Marso, nek homini mortigas homuli. Do 
Sarkoja nur facis leda expresuro e foriris 
por inventar malaji kontre me. 

Me balde trovis Sola ed explikis ad el, ke 
me volas ke el gardez Deja Toris quale el 
gardabis me, ke me volas trovar nova lojeyo 
ube eli ne esez molestita da Sarkoja, e me 
konkluze dicis, ke me ipsa lojos inter la 
homuli. 

Sola regardetis ornivi en mea manuo e 
sur mea shultro. 

“Tu nun esas granda chefo, Jon Karter,” 
el dicis, “e me mustas obediar to quon tu 
komandas, quankam me ya joyas facar lo 
omnakaze. La homulo di qua tu portas la 
vestaro esis yuma, ma il esis granda 
militisto, e per ilua promoci e mortigi, il 
ganabis rango proxim to di Tars Tarkas 
qua, quale tu savas, havas poziciono nur 
dop Lorquas Ptomel. Tu esas la dek-e- 
unesma, esas nur dek chefi en ca tribuo qua 
superiras tu.” 

“E se me mortigus Lorquas Ptomel?” me 
questionis. 

“Tu esus l'unesma, Jon Karter; ma tu nur 
ganus ta honoro segun la volo di la tota 
konsilantaro, ke Lorquas Ptomel renkontrez 
tu en kombato, o se il asaltus tu, tu darfas 

mortigar il pro su-defenso, e tale ganar 
Punesma rango.” 

Me ridis e chanjis la temo di la konverso. 
Me ne multe deziris mortigar Lorquas 
Ptomel, e min multe deziris esar jed inter la 
Tarkani. 

Me iris kun Sola e Deja Toris por serchar 
nova lojeyo, quan ni trovis en edifici plu 
proxim l'audienco-chambro qui havis plu 
pretendem arkitekturo kam l'olima lojeyo. 
En ta edifico ni anke trovis reala dormeyi 
havant antiqua liti ek forjita metalo qui 
pendas de enorma ora kateni dependanta de 
la marmora plafono. La dekoraji di la muri 
esis tre intrikoza e, nesimile al altra edifici 
quin me explorabis, prizentis imaji di multa 
homi quale me e multe plu hela en koloro 
kam Deja Toris. Li weris gracioza e 
fluktuanta robi, tre ornizita per metalaji e 
juveli, e lia luxoza harari esis belege orea e 
red-bronzea. La viri esis senbarba e nur 
kelki de li portis armi. La piktita ceni esis 
maxim ofte di ludanta homi havanta blonda 
peli ed harari. 

Deja Toris kune presis sua manui kun 
klamo di extazo regardante ta splendida 
verki facita da homi longatempe extingit; 
ma Sola, semblante, ne vidis oli. 

Ni decidis uzar ta chambro en la duesma 
etajo qua apertesas a la placo por Deja 
Toris e Sola, ed altra vicina dopa chambro 
esos uzata por koquar e por provizuri. Me 
lore sendis Sola por adportar lit-tuki e tala 
nutrivi ed utensili bezonat, e dicis, ke me 
gardos Deja Toris til ke el rivenos. 

Sola departinte, Deja Toris turnis su a me 
kun mikra rideto. 

“Ed adube tua kaptito eskapus se tu livus 
el, ecepte por sequar tu e pregar tua 
protekto e tua pardono por la kruela pensaji 
quin el pensis pri tu dum ca recenta dii?” 

“Tu esas justa,” me respondis, “esas nul 
eskapo por tu o me sen ke ni kune iros.” 

“Me audis tua defio a la kreuro quan tu 
nomizas Tars Tarkas, e supozas, ke me 
komprenas tua poziciono inter ca homi, ma 
to quon me ne povas komprenar esas tua 
dicajo, ke tu ne esas di Barsum. 

“Per la nomo di mea unesma ancestro,” el 
pluse dicis, “de ube tu venas? Tu similesas 
mea homi, ma tre dessimilesas. Tu parolas 
mea linguo, ma me audis tu dicar a Tars 
Tarkas ke tu nur recente lernis ol. Omna 
Barsumani parolas la sama linguo, de la 
glaciigita sudo til la glaciigita nordo, 
quankam la skribita lingui diferas. Nun en 
la valo Dor, ube la fluvio Is varsas su aden 

la perdita maro Korus esas, on supozas, 
altra linguo parolata ed, ecepte en legendi 
di nia ancestri, esas nula pruvo ke 
Barsumano ultempe retrovenis per la fluvio 
Is de la marbordo di Korus en la valo Dor. 
Ne dicez, ke tu tale retrovenis! Li hororinde 
mortigus tu irgaloke sur la surfaco di 
Barsum se lo esus vera; dicez, ke lo ne esas 
vera!” 

Elua okuli esis plena de stranja lumo; 
elua voco pledis, ed elua manueti venis a 
mea pektoro e presis an me quale se por 
presar nego de mea kordio. 

“Me ne savas tua kustumi, Deja Toris, ma 
en mea propra Virginia jentilulo ne mentias 
por salvar su; me ne esas de Dor; me 
nultempe vidis la misterioza Is; la perdita 
maro Korus esas ankore perdit, segun me. 
Ka tu kredas me?” 

Lore me subite komprenis, ke me multe 
anxias ke el kredez me. Me ne timis to quo 
konsequus pro generala kredo ke me 
retrovenabis de la cielo od inferno di 
Barsum od irge quo ol esas. Do pro quo me 
anxiis pri elua opiniono? Me regardis el; 
elua levita bela vizajo ed elua marveloz 
okuli apertesis til la vera profundajo di elua 
anmo; e regardante elua regardant okuli, 
me savis pro quo e — me tremis. 

Simila sent-ondo semblis emocigar el; el 
tiris su de me kun sospiro, ed elua serioza, 
belega vizajo turnita vers me, el susuris: 
“Me kredas tu, Jon Karter; me ne savas to 
quo esas 'jentilulo,” nek audis pri Virginia; 
ma sur Barsum nula viro mentias; se il ne 
volas dicar lo vera, il tacas. Ube esas ta 
Virginia, tua lando, Jon Karter?” el 
questionis, e semblis ke ta bela nomo di 
mea bela lando nultempe antee sonabis 
tante bele kam de ta perfekta labii dum ta 
longe pasinta dio. 

“Me esas de altra mondo,” me respondis, 
“la granda planeto Tero, qua jiras cirkum 
nia komuna suno, nexte en l’orbito di tua 
Barsum, quan ni nomizas Marso. Quale me 
venis adhike, me ne povas dicar, nam me ne 
savas; ma yen me, e pro ke mea prezenteso 
permisas me servar Deja Toris, me joyas 
esar hike.” 

El regardis me per perturbit okuli, 
longatempe, questionante. Me tro bone 
savis, ke esas desfacila kredar mea dicajo, 
me nek esperis ke el kredez, irge quante me 
deziris elua konfido e respekto. Me 
preferabus parolar nulo pri mea origino, ma 
nula viro povus enregardar la profundaji di 
elua okuli e refuzar elua minima demando. 

Tandem el ridetis e staceskante dicis: “Me 
mustas kredar, quankam me ne povas 
komprenar. Me facile perceptas, ke tu ne 
esas di la nuna Barsum; tu similesas ni, ma 
diferas — ma pro quo me perturbez me pro 
tala problemo, kande mea kordio dicas a 
me, ke me kredas pro ke me deziras 
kredar!” 

To esis bona logiko, bona, teral, feminala 
logiko, e se ol kontentigis el, me ne darfis 
truizar ol. Fakte, ol esis praktikale l'unika 
logiko uzebla por tala problemo. Ni lore 
generale konversis, luna questionante e 
l’altra respondante. El esis kurioza saveskar 
la kustumi di mea homi e montris 
remarkinda savo pri eventi Teral. Kande me 
questionis pri ta semblanta familiareso pri 
kozi Teral, el rideskis e kriis: 

“Nu, omna skolano di Barsum savas pri la 
geografio, e multo pri la plantaro ed 
animalaro, anke pri la historio di tua 
planeto, tam bone kam pri lua propra. Ka ni 
ne povas vidar to omna quo eventas sur 
Tero, quale tu nomizas ol; kad ol ne pendas 
en la cielo tote videble?” 

Lo perplexigis me, me konfesas, tante 
quante mea dicaji perplexigis el; e ton me 
dicis. Lore el generale explikis instrumenti 
uzata e perfektata dum yarcenti da elua 

homi, qui permisas li jetar adsur ekrano 
perfekt imajo di to quo eventas sur irga 
planeto e sur multa steli. Ta imaji esas tante 
perfekta en detali ke, kande fotografita e 
grandigit, kozi ne plu granda kam herb- 
stipeto esas facile rikonocat. Pose, en 
Helium, me vidis multa tal imaji, anke 
Pinstrumenti qui produktas li. 

“Ma se vi esas tante familiara kun kozi 
Teral” me questionis, “pro quo tu ne 
rikonocas me kom identa a la habitanti di ta 
planeto?” 

El itere ridetis quale homo amikale tedata 
da questionanta infanto. 

“Pro ke, Jon Karter,” el respondis, “preske 
omna planeto havanta kondicioni 
atmosferal qui irge quante proximeskas ad 
olti di Barsum havas animal-formi preske 
identa a tu e me; pluse, homi Teral, preske 
sen ecepto, kovras sua korpi per stranja e 
leda stofo, e kovras lia kapi per ledeg 
aparati, la skopo di qui ni ne til nun 
komprenas; ma tu, trovita da la Tarkana 
militisti, esis tote ne desbeligita e ne 
vestizit. 

“La fakto ke tu portis nul ornivi esas 
forta pruvo di tua origino ultre Barsum, e 
Pabsenteso di groteska kovrili igas on 
dubitar tua teraneso.” 


Lore me naracis la detali di mea departo 
de Tero, explikis ke mea korpo ibe jacas 
tote vestizita en la, segun el, stranja vesti di 
Ter-habitanti. Tatempe Sola retrovenis kun 
nia kelka posedaji ed elua yuna tutelato 
qua, komprenende, partoprenos nia lojeyo. 

Sola questionis, ka ni aceptis vizitanto 
dum elua absenteso, e semblis surprizita 
kande ni respondis, no. Dum ke el acensis a 
la supra etaji ube ni lojos, Sola renkontrabis 
Sarkoja decensant. Ni konkluzis ke el 
evidente sekrete askoltis, ma rimemoris 
nulo grava dicit inter ni ed obliviis ta 
evento kom ne-important, ma promisis 
luna a l'altra esar future plu prudenta. 

Deja Toris e me exploreskis [arkitekturo 
e dekoraji di la belega chambri dil edifico 
ube ni lojos. El dicis a me, ke ta homi 
prosperabis, on supozas, plu kam centamil 
yari ante lore. Li esabis la frua genitori di 
elua raso, ma mixabus su kun l'altra raso di 
frua Marsani qui esis tre obskura, preske 
nigra, ed anke kun la red-flava raso qua 
samtempe prosperis. 

Ta tri granda rasi di la plu alta Marsani 
koaktesis krear povoza federuro kande la 
sikesko di la Marsana mari igis li serchar la 
relative kelka e sempre diminutanta fertila 
regioni, e su defensar sub ta nova viv- 

kondicioni kontre la sovaja tribui di la 
verdi. 

Yarmili di proxima relati ed intermariajo 
rezultis en raso di reda homi, di qui Deja 
Toris esas belega filiino. Dum la yarcenti di 
desfacilaji e sencesa milito inter lia propra 
rasi e kontre la verdi, ed ante ke li adaptis 
su a la chanjita kondicioni, granda parto dil 
alta civilizuro e multa arti di la blonda 
Marsani perdesis; ma la nuna reda raso 
atingabis nivelo en qua li opinionas ke per 
nova deskovraji e per plu praktikala 
civilizuro li kompensas to quo esas 
neremedieble enterigita kun anciena 
Barsumani sub la nekontebla epoki. 

Ta anciena Marsani esis multe rafinita e 
literaturala raso, ma dum la chanjemeso di 
ta penoza yarcenti di adapto a nova 
kondicioni, ne nur preske omna lia avanco 
e produkto tote cesis, ma preske omna 
arkivi, registri, e literaturo perdesis. 

Deja Toris dicis mult interesiva fakti e 
legendi pri ta perdita raso di nobla e 
benigna homi. El dicis, ke l'urbo en qua ni 
kampas esas supozit esir chefurbo por 
komerco e kulturo, nomizita Korad. Ol 
konstruktesis an belega naturala portuo, 
inkluzita da splendida kolini. La valeto ye la 
westala bordo dil urbo, el explikis, esas la 

nura restajo di la portuo, e la paseyo tra la 
kolini al anciena marfundo esabis la kanelo 
tra qua pasabis la navi a la pordegi dil urbo. 

La bordi dil anciena mari esis puntizita 
per tal urbi, e min grand urbi en sempre 
min multa nombri esas trovebla reptinte 
vers la centro dil oceani, kande la homi 
trovis ke necesesas sequar la desaparant 
aqui, til ke neceseso koaktis ke li inventez 
lia ultima salvo, la tale nomizita Marsana 
kanali. 

Ni esabis tante absorbita dal exploro dil 
edifico e da nia konversado, ke esis tarde 
posdimeze ante ke ni konocis lo. Ni esis 
retrotirita a nia nuna stando da kuriero 
portanta advoko de Lorquas Ptomel, qua 
komandas ke me quik venez ad il. Adiante 
Deja Toris e Sola, e komandante Wula 
restar por gardar li, me hastis al audienco- 
chambro, ube me trovis Lorquas Ptomel e 
Tars Tarkas sidanta sur la rostro. 

CHAPITRO XII. 


Kaptito havanta povo 


Kande me eniris e salutis, Lorquas Ptomel 
gestis ke me avancez, e kun fixa regardo de 
ilua granda, ledeg okuli, tale parolis: 

“Tu esas inter ni dum kelka dii, ma dum 
ta tempo per tua prodeso tu ganis alta 
rango inter ni. Omnakaze, tu ne esas un de 
ni; tu debas a ni nula fideleso. 

“Tua poziciono esas stranja, il pluse 
dicis; “tu esas kaptito ma tu obediende 
komandas; tu esas stranjero, ma tu esas 
Tarkana chefo; tu esas nano ma tu povas 
mortigar fortega militisto per un frapo da 
tua pugno. E nun on raportas, ke tu 
komplotas eskapar kun altra kaptito di altra 

raso, kaptito qua, per sua propra konfeso, 
duime kredas ke tu retrovenis de la valo 
Dor. O Puna o l'altra akuzo, se konstatit, 
suficus kom motivo por mortigar tu, ma ni 
esas yusta homi e tu subisos judicio pos nia 
riveno a Tark, se Tal Hajus ton komandos. 

“Ma,” lu duris dicar, per lua feroca gutur- 
toni, “se tu fugus kun la redino, esus me 
qua mustas explikar a Tal Hajus; esus me 
qua mustus afrontar Tars Tarkas, ed o 
demonstrar mea yuro komandar o la 
metalaji de mea kadavro transdonesos a plu 
bona homo, nam to esas la kustumo dil 
Tarkani. 

“Me ne desprizas Tars Tarkas; ni kune 
tote regnas la maxim granda di la plumikra 
tribui di la verdi; ni ne deziras luktar inter 
ni; do, se tu esus mortint, Jon Karter, me 
joyus. Per nur du kondicioni, tamen, tu 
povas esar mortigita sen komando da Tal 
Hajus: per personala kombato pro su- 
defenso se tu asaltus un de ni, o se tu 
kaptesus dum eskapar. 

“Segun yusteso me devas avertar tu, ke ni 
nur vartas un de ta du pretexti por liberigar 
ni de tante granda responso. Sekure 
prizentar la redino a Tal Hajus maxim 
importas. Ne dum mil yari la Tarkani facis 
tala kapto; el esas la nepotino di la maxim 

granda di la reda jedak-i ed anke esas nia 
maxim bitra enemiko. Me parolis. La redino 
dicis, ke la plu mola sentimenti mankas a 
ni, ma ni esas yusta e fidela raso. Tu darfas 
irar.” 

Turnante me, me ekiris l’audienco- 
chambro. Yen la komenco di la persekuto di 
Sarkoja! Me savis ke nulu altra responsis 
pri ta raporto qua tante rapide venabis al 
oreli di Lorquas Ptomel, e me nun 
rimemoris ta parti di nia konverso qui 
kontemplabis eskapo e mea origino. 

Tatempe Sarkoja esis la maxim evoza e 
maxim fidinda homino di Tars Tarkas. Kom 
lo, el esis granda povo dop la trono, nam 
nula militisto juis plu multa konfido di 
Lorquas Ptomel kam ilua maxim kapabla 
lietnanto, Tars Tarkas. 

Tamen, vice forigar penso pri eskapar, 
Paudienco kun Lorquas Ptomel nur incitis 
me fixigar mea tot inventemeso a ta 
problemo. Nun plue kam antee, me 
komprenis l’absoluta neceseso eskapar, 
relate Deja Toris, nam me konvinkesis ke 
ula hororinda fato vartas el ye la korto di 
Tal Hajus. 

Segun la deskripto da Sola, ta monstro 
esas l'exajerata personigo di omna yarcenti 
di krueleso, feroceso, e brutaleso de qui il 

decensabis. Kolda, ruzema, intrigema; lu 
anke esis, kontraste a sua kunhomi, sklavo 
di la brutala pasiono quan la deskreskanta 
bezono pri genitar sur lia mortanta planeto 
preske supresabis en la Marsana sino. 

Pensar ke la divina Deja Toris forsan 
falos aden la manui di tal abismal atavismo 
igis me kolde sudorifar. Esus plu bona 
retenar amikala kugli por nia ultim 
instanto, quale facis ta kurajoza pionirini di 
mea perdita lando, qui su-ocidis prefere a 
venar aden la manui dil indijenuli. 

Dum ke me vagis en la placo, distraktata 
da trista presenti, Tars Tarkas 
pluproximeskis a me dum venar del 
audienco-chambro. Ilua konduto a me ne 
chanjesis, ed il salutis me quale se ni ne jus 
separabis ni kelk instanti ante lore. 

“Ube esas tua lojeyo, Jon Karter?” il 
questionis. 

“Me ne ja selektas lojeyo,” me respondis. 
“Semblis esar plu bona ke me lojez od sole 
od inter l’altra militisti, e me vartis 
Poportunajo demandar tua konsilo. Quale 
tu savas,” me ridetis, “me ne ja konoceskas 
omna kustumi di la Tarkani.” 

“Venez kun me,” il komandis, e ni kune 
iris trans la placo ad edifico quan me joyis 

vidar adjuntesar a to okupata da Sola ed 
elua garditi. 

“Mea lojeyo esas en la ter-etajo di ca 
edifico,” il dicis, “e unesma etajo esas tote 
okupata da militisti, ma la duesma e plu 
supra etaji esas senhoma; tu povas 
segunvole selektar. 

“Me komprenas,” il pluse dicis, “ke tu 
cedis tua homino a la reda kaptitino. Nu, 
quale tu dicis, tua kustumi ne esas le nia, 
ma tu povas kombatar sat bone por agar 
segunvole, do se tu volas donar tua homino 
a kaptito, to esas tua propra afero; ma kom 
chefo tu darfas selektar irga od omna 
homini de la sequantari di ta chef, la 
vestaro di qui tu nun weras.” 

Me dankis il ma certigis da il ke me tre 
bone povas vivar sen helpo ecepte por 
preparar repasti, do il promisis sendar 
homini a me por ta bezono ed anke por 
sorgar mea armi e fabrikar mea municioni, 
quan il dicis esar necesa. Me sugestis ke eli 
anke adportez ula dormo-silkaji e furaji 
apartenanta a me kom kombat-spoliaji, nam 
la nokti esas kolda e me havis nulo. 

Il promisis facor lo, e departis. Itere sola, 
me acensis la sinuifanta koridoro a la supra 
etaji por serchar konvenanta lojeyo. La 
belaji dil altra edifici esis repetita en ca 

domo, e quale kustumale, me balde perdis 
me per turo di exploro e deskovro. 

Me tandem selektis avana chambro en la 
duesma etajo, pro ke ibe me esos plu 
proxim Deja Toris, di qua l'apartamento 
esas en l’unesma etajo dil apuda edifico, e 
quik venis aden mea mento l'ideo, ke me 
povas facar ula moyeno komunikar per qua 
el povus signalar a me, kaze ke el bezonus o 
mea servo o mea protekto. 

Adjuntita a mea dormo-chambro esis 
balneyi, vesto-chambri, ed altra dormo- 
chambri e saloni, entote dek chambri en ta 
etajo. La fenestri di la dopa chambri 
apertesis ad enorma korto qua esis la centro 
di placo formacata dal edifici an la quar 
kontigua stradi, e qua nun esis la habiteyo 
di divers animali apartenanta a la militisti 
qui lojas en l'apuda edifici. 

La korto esis tote kovrita da la flava 
vejetantaro muskatra qua kovras preske la 
tota surfaco di Marso, ma multa fonteni, 
statui, benki, ed arkadatra aparati esis pruvi 
di la beleso olim prizentita da la korto, 
kande ol esis ornita per la blonda, ridanta 
homi quin la severa e nechanjebla legi 
kosmal ekpulsabis ne nur de lia hemi, ma 
de omno ecepte la neklara legendi di lia 
decendantaro. 

On facile imaginis la splendida foliaro di 
la luxoza Marsana vejetantaro qua olim 
plenigis ta ceno per vivo e koloro; la 
gracioza figuri di la belega homini; la rekta 
e bela homuli; la felica e gambolanta pueri 
— omno esis sunlumo, feliceso, e paco. On 
desfacile komprenis ke li desaparabis; tra 
Pepoki di obskureso, di krueleso, di 
nulsavo, til ke lia heredal instinti pri 
kulturo ed humanismo itere acensis aden la 
finala kompozita raso qua nun dominacas 
Marso. 

Mea penso esis haltigata da la veno di 
plura yunini portanta amasi de armi, silkaji, 
furaji, juveli, koquo-utensili, e bareli de 
nutraji e drinkaji, inkluzante multa spoliaji 
del aer-navo. To omna, evidente, esabis la 
proprietaji di la du chefi quin me 
mortigabis e nun, segun la kustumi di la 
Tarkani, li divenis le mea. Me direktis ke li 
pozez oli en un de la dopa chambri, ed eli 
pose departis, ma rivenis portante mem 
plusa amasi, quin li dicis esar la restajo di 
me posedaji. Tafoye eli esis akompanata da 
dek o dek-e-kin altra homini e yuni qui, 
semblante, esis la sequantari di la du chefi. 

Li ne esis lia familii, nek spozini, nek 
servisti; la relato esas stranja, tante 
dissimila a to quon ni savas, ke on tre 


desfacile deskriptas. Omna posedaji inter la 
verda Marsani esas komune posedata da la 
tribuo, ecepte la personal armi, ornivi, e 
dormo-silkaji e furaji dil individui. On 
darfas reklamacar nedisputita yuro ad olti, 
e ne darfas akumular plu multa de li kam 
advere bezonat. L'eceson on retenas nur 
kom gardisto, ed tal eceso donesas a la plu 
yuna membri di la tribuo segun neceseso. 

La homini e pueri di la sequantaro di 
homo similesas bando militala pri qua il 
responsas relate multa kozi, exemple, 
instruciono, diciplino, susteno, e la necesaji 
pro lia kontinua vagado e lia sencesa lukto 
kontre altra tribui e kontre la reda Marsani. 
Ilua homini esas tote nule spozini. La verda 
Marsani uzas nula vorto egala a la senco di 
ta terala vorto. Lia genito esas nur pro 
l'interesto di la tribuo e facesas sen atencar 
naturala selekto. La konsilantaro di la chefi 
di singla tribuo direktas ol tam absolute 
kam la posedanto di konkurs-kavalaro en 
Kentucky direktas la ciencala genito di sua 
bestiaro por plubonigar ol. 

Teoriale to semblas esar bona, quale 
teorii ofte aparas, ma la rezulto pos epoki di 
ta nenaturala procedo, adjuntit al komun 
interesto pri la filii konsiderata kom plu 
grava kam to di la matro, montresas en la 

kolda, kruela kreuri e lia trista, senama, 
senjoya existo. 

Esas vera, ke la verda Marsani esas tote 
vertuoza, e la homuli e la homini, ecepte 
tala dekadanta homi quala Tal Hajus; ma 
plu bona esus plu subtil equilibro inter la 
traiti homal, mem se kelka ulfoya perdo di 
chasteso rezultus. 

Trovinte ke me mustas responsar pri ta 
kreuri, volunte o nevolunte, me aceptis li e 
direktis ke li trovez lojeyo en la supra etaji, 
retenante la duesma etajo por me ipsa. Me 
komandis un de la yunini atencar mea 
simpla koquado, e komandis l’altri facar la 
diversa taski segun lia olima mestieri. Pos 
to me neofte vidis eli, nek deziris vidar eli. 

CHAPITRO XIII. 


Kurtezo sur Marso 


Pos la batalio kun la aer-navi, la tribuo 
restis en urbo dum plura dii, ne persequis 
la marcho adheme til ke li esis sat certa ke 
la navi ne retrovenos; nam esar trovita sur 
la nuda planaji kun karavano de chari e 
pueri tote ne esas la deziro di mem tante 
militema homi kam la verda Marsani. 

Dum la ne-agema periodo, Tars Tarkas 
instruktis me pri multa kustumi e milit-arti 
familiara a la Tarkani, inkluzante lecioni pri 
kavalkar e direktar la bestiegi qui portas la 
militisti. Ta kreuri, nomizita toati, esas tam 
danjeroza e vicioza kam lia mastri, ma 

domtite esas sat duktebla por la skopi di la 
verda Marsani. 

Du de ta animali venabis a me de la 
militisti, la metalaji di qui me weris, e pos 
kurta tempo me povis direktar li tam bone 
kam l'indijena militisti. La metodo ne esas 
komplexa. Se la toati ne sat rapide 
respondizas la direkto telepatial di la 
kavalkanti, li recevas terorinda frapego 
inter l’oreli per la mancho di pistolo, e se li 
reaktas iracoze, ta trakto duresas til ke la 
bruti o cedas su o forjetas la kavalkanti. 

Takaze lukto por vivo o morto komencas 
inter homo e bestio. Se la homo esas sat 
rapida per sua pistolo, il povas transvivar 
por itere kavalkar, quankam sur altra 
bestio; se ne, ilua lacerita e mutilita kadavro 
esas prenita da ilua mulieri e brulita segun 
la kustumo di la Tarkani. 

Mea experienco kun Wula igis me 
rezolvar, ke me probos benigneso traktante 
la toati. Komence, me montris ke li ne 
povas forjetar me, e mem akute frapis inter 
lia oreli por impresar li pri mea autoritato e 
mastreso. Pose, gradope, me ganis lia 
konfido per la sama maniero uzata dum 
dresir nekontebla terala kavali. Me esis 
sempre bone traktis animali, e per inklino, e 
pro ke la rezulti esas sempre plu duriva e 

plu kontentigant, me esis sempre benigna e 
humana dum traktar l'inferiora animali. Me 
povas mortigar homi, segun neceseso, kun 
min multa kompunciono kam mortigar 
kompatinda, senraciona, neresponsiva 
bestio. 

Pos kelka dii mea toati esis la marvelo di 
la tota tribuo. Li sequis me quale hundi, 
frotis lia granda muzeli an mea korpo kom 
nehabila pruvo di afeciono, e respondizis 
omna mea imperi per rapideso e docileso 
qua igis la Marsana militisti imputar a me 
ula terala povo nekonocata sur Marso. 

“Quale tu sorcis li?” questionis Tars 
Tarkas ulposdimeze, vidinte me pozar mea 
brakio profunde adinter la granda 
mandibulo e maxilo di un de mea toati qua 
prenabis roketo inter du denti dum manjar 
la muskatra vejetantaro en la korto. 

“Per benigneso” € me respondis. 
“Komprenez, Tars Tarkas, ke la plu mola 
sentimenti havas valoro, mem por militisto. 
Tam bone dum la maxim feroca batalio kam 
dum marchar, me savas ke mea toati 
obedios omna mea imperi, e do mea efikeso 
kombatar esas augmentit, e me esas plu 
bona militisto pro ke me esas benigna 
mastro. Tua altra militisti avantajizus su ed 
anke la tribuo per carelate adoptar mea 

metodi. Nur kelka dii ante nun tu ipsa dicis, 
ke ta bestiegi, pro la necerteso di lia 
humori, ofte chanjas vinko aden desvinko, 
pro ke li, dum instanto krizal, rezolvas 
forjetar e lacerar la kavalkanti.” 

“Montrez a me quale tu realigas ta 
rezulti,” esis la nura repliko di Tars Tarkas. 

Do me explikis tam sorgeme kam posible 
mea tota metodo dresar mea bestii, ed il 
pose igis me repetar ol a Lorquas Ptomel e 
l’asemblita militisti. Ta instanto esis la 
komenco di nova vivo por la kompatinda 
toati, ed ante ke me livis la tribuo di 
Lorquas Ptomel, me juis la kontenteso 
observar regimento di tam duktebla e docila 
kavali kam irgu dezirus vidar. L'efekto pri 
precizeso e rapideso di militala movi esis 
tante astonant, ke Lorquas Ptomel prizentis 
a me pezoza braceleto por la pedo-kolo de 
lua propra gambo, kom signo di ilua 
gratitudo pro mea servo a la tribuo. 

Ye la sepesma dio pos la batalio kun la 
aer-navi ni itere marcheskis vers Tark, pro 
ke Lorquas Ptomel nun konsideris kom tre 
neprobabla la posibleso di plusa atako. 

Dum la dii jus ante nia departo me nur 
ne-ofte vidis Deja Toris, pro ke me esis tre 
okupata da Tars Tarkas per mea lecioni dil 
arto milital, anke per dresar mea toati. 

Kelkafoye me vizitis elua lojeyo, ma el 
absentesis, promenante la stradi kun Sola, 
od explorante l'edifici proxim la placo. Me 
avertabis ke eli ne irez for la placo pro timo 
pri la granda blanka simii, la feroceso di qui 
me tro bone konocis. Tamen, pro ke Wula 
akompanis eli dum singla exkursi, e pro ke 
Sola esis bone armizit, on havis mikra 
kauzo timar. 

Dum la vespero ante departo me vidis eli 
venar alonge un de la larj avenui qui iras 
aden la placo del esto. Me avancis por 
renkontrar eli, e dicante a Sola ke me 
responsos la sekureso di Deja Toris, me 
instruktis ke el irez ad elua lojeyo pro ula 
tasko trivial. Me prizis e fidis a Sola, ma pro 
ula kauzo me deziris esar sola kun Deja 
Toris, qua reprezentis a me omna agreabla 
e simpatioza kamaradeso quan me livabis 
sur Tero. Semblis esar ligi di reciprok 
interesto inter ni, tam povoza kam quale se 
ni naskabis sub la sama tekto vice sur 
diferanta planeti qui rulas tra spaco aparte 
de sepadek-e-sep milioni de kilometri. 

Me esis certa ke el carelate partoprenis 
mea sentimenti, nam kande me 
proximeskis, la mieno di kompatinda 
senpovo livis elua dolca vizajo, remplasata 
da rideto di joyoza bonacepto, dum ke el 

pozis elua mikra dextra manuo adsur mea 
sinistra shultro kom la vera saluto di la reda 
Marsani. 

“Sarkoja dicis a Sola, ke tu divenas 
advera Tarkano,” el dicis, “e ke me nun ne 
plu ofte vidos tu kam irga altra militisto.” 

“Sarkoja es ya granda mentianto,” me 
respondis, “malgre la flera reklamaco di la 
Tarkani pri absoluta vereso.” 

Deja Toris ridis. 

“Me savis ke, quankam tu divenos 
membro di la tribuo, tu ne cesos esar mea 
amiko; “militisto povas chanjar sua metalaji, 
ma ne sua kordio, segun la dicajo sur 
Barsum. 

“Me opinionas, ke li esforcas separar ni,” 
el duris dicar, “nam irge kande tu ne 
dejuras, un de la plu evoza homini di la 
sequantaro di Tars Tarkas sempre aranjas 
facar ula pretexto celar Sola e me. Li sendis 
me aden la fosi sub l'edifici por helpar 
mixar lia mala radiumo-pulvero, e fabrikar 
lia terorinda projektili. Tu savas, ke olti 
mustas esar fabrikita sub artificala lumo, 
pro ke expozo a sunlumo sempre rezultas 
en explozo. Ka tu remarkis, ke lia kugli 
explozas frapante objekto? Nu, l’opaka 
extera kovrilo ruptesas da la shoko, qua 
expozas vitra cilindro, preske solida, en la 

avana parta di qua esas mikrega partikulo 
di radium-pulvero. Ye Vinstanto kande 
sunlumo, mem difuzit, frapas ca pulvero, ol 
explozas per violenteso quan nulo povas 
rezistar. Se tu ulfoye vidos noktala batalio, 
tu remarkos la manko di ta explozi, ma la 
matino pos batalio esos plenigita ye sun- 
levo per akuta detoni dil explozanta 
projektili sendita dum la pasinta nokto. 
Generale, tamen, ne-explozanta projektili 
uzesas nokte.”' 

Quankam interesata dal expliko di Deja 
Toris pri ta marveloz acesoro di Marsana 
militado, me plu sorgis la nemediata 
problemo pri lia trakto di el. Me ne 
surprizesis ke li retenas el for me, ma me 
furieskis ke li igis el facar laboro tante 
danjeroza ed ardua. 

“Ka li ultempe esas kruela o shaminda a 
tu, Deja Toris?” me questionis, e sentis la 
varmega sango di mea kombatant ancestri 
saltar tra mea veini dum vartar elua 
respondo. 

“Nur triviale, Jon Karter,” el respondis. 
“Nule por nocar me, ultre mea fiereso. Li 
savas ke me esas la filiino di dekamil jedak- 


1 Me uzas la vorto radiumo por deskriptar ta pulvero pro ke, segun 
recenta deskovraji sur la Tero, me opinionas ke ol esas mixuro 
havanta radiumo kom bazo. En la manuskripto di kapitano Karter ol 
sempre mencionesas per la nomo uzata en la skribita linguo di 
Helium ed espelesas per hieroglifi desfacile e senutile reproduktita. 

i, ke mea ancestraro retroiras sen rupto al 
konstruktanto dil unesma grand aquo-voyo, 
e li, qui ne mem konocas lia propra matri, 
esas jaluza pri me. Funde li odias sua fati 
hororinda, do exekutas lia kompatinda 
venjo a me qua reprezentas omno quon li 
mankas, ed omno quon li maxim multe 
deziregas e nultempe ganos. Ni kompatez li, 
mea chefo, nam, quankam ni mortus sub lia 
manui, ni povas afordar kompatar, pro ke 
ni esas plu granda kam li, e ton li savas.” 

Se me komprenabus la signifiko di ta 
vorti “mea chefo,” de reda Marsanino a 
viro, me esabus grande surprizit, ma 
tatempe me ne komprenis, ne til pos multa 
monati. Yes, restis ankore multo lerninda 
sur Barsum. 

“Me supozas ke esas plu saja cedar ni a 
nia fato per tam bona gracio kam posibla, 
Deja Toris; ma me esperas, nihilominus, ke 
me asistas nextafoye kande irga Marsano, 
verda, reda, rozea, o purpura, havas la 
temereso mem frunsar la brovo ye tu, mea 
princino.” 

Deja Toris anhelis ye mea finala vorti, e 
regardegis me per larj okuli e rapida 
respirado, e pose, per stranja rideto qua 
facis espritoza foseti ye l'anguli dil boko, 
agitis la kapo e kriis: 


“Quala puero! Granda militisto ma 
faletanta quale infanto.” 

“Quon me nun facis?” me questionis, tote 
perplexa. 

“Tu uldie saveskos, Jon Karter, se ni 
transvivos; ma me ne darfas dicar. E me, la 
filiino di Mors Kajak, filiulo di Tardos Mors, 
askoltis sen iraco,” el konkluzante dicis. 

Lore el itere gaye e felice rideskis; jokis 
kun me pri mea prodeso kom Tarkana 
militisto kontraste a mea mola kordio e 
naturala benigneso. 

“Me supozas, ke se tu hazardale vundus 
enemiko, tu duktus lu adheme e sorgus lu 
til risanesko,” el ridis. 

“Precize ton ni facas sur la Tero,” me 
respondis. “Adminime, inter civiliziti.” 

To itere ridigis el. El ne povis komprenar, 
nam, malgre elua tenereso ed hominala 
dolceso, el esis Marsano, e segun Marsano, 
Punika bon enemiko esas mortint enemiko; 
nam singla mortint enemiko signifikas plu 
multo partigebla inter la vivanti. 

Me esis tre kurioza saveskar to quon me 
facabis qua tante perturbabis el, do me 
duris demandar ke el informez me. 

“No,” el klamis, “esas sato ke tu parolis e 
ke me askoltis. E kande tu saveskos, Jon 
Karter, e se me esos mortint, e me tre 


142 


probable esos mortinta ante ke la plu fora 
luno rondirabos Barsum plusa dek-e-du 
foyi, rimemorez ke me askoltis e ke me — 
ridetis.” 

To esis quaze la Greka segun me, ma 
quante multe me demandis ke el explikez, 
tante multe el plu rezolveme refuzis 
respondar, do, pro desespero, me cesis. 

Dio nun cedabis su a nokto dum ke ni 
vagabis alonge la grand avenuo lumizita da 
la du luni di Barsum, e la Tero regardante 
ni per elua lumoza verd okulo, semblis ke ni 
esas sola en l'universo, e me, adminime, 
esis kontenta ke to esez. 

La koldeso di la Marsana nokto venis, e 
desmetinte mea silkaji, me jetis oli trans la 
shultri di Deja Toris. Mea brakio instantale 
tushante el, me sentis eciteso pasar tra 
omna parto di me quale nula tala kontakto 
kun altra mortivo produktabis; e semblis ke 
el poke inklinis su vers me, ma me ne esis 
certa. Me nur savis, ke mea brakio restante 
trans elua shultri plu longe kam bezonata 
dal ago adjustigar la silkajo, el nek retrotiris 
su, nek parolis. Do, taceme, ni marchis 
trans la surfaco di mortanta mondo, ma en 
la sino de un de ni, adminime, to quo esas 
sempre maxim evoza, ma sempre nova, 
naskis. 

Me amoris Deja Toris. La tusho di mea 
brakio sur elua nuda shultro parolis a me 
per vorti nemiskomprenebla, e me savis ke 
me amorabis el de pos l’unesma instanto 
kande mea regardo trovabis la elua en la 
placo di la mortint urbo di Korad. 

ME SERCHIS DEJA TORIS EN LA AMASO DE DEPARTANTA CHARI 
(videz p. 149) 


CHAPITRO XIV. 


Duelo til morto 


Mea unesma impulso esis dicar ke me 
amoras el, e lore me pensis pri elua senpova 
stando e quale nur me povas alejar la 
charjajo di elua kaptiteso, e protektar el 
ulmaniere kontre la mili de heredal enemiki 
quin el afrontos arivante en Tark. Me ne 
darfis riskar donar ad el plusa doloro o 
tristeso per deklarar amoro quan, probable, 
el ne povis retrodonar. Me esante tante 
nediskreta, elua stando esus mem plu 
netolerebla kam antee, e pensar ke el forsan 
opinionus, ke me  explotachas elua 
impotenteso por influar elua decido esis la 
final argumento qua klozis mea boko. 

“Pro quo tante tacema, Deja Toris?” me 
questionis. “Forsan tu preferas retroirar a 
Sola ed a tua lojeyo.” 

“No,” el murmuris, “me esas hike felica. 
Me ne komprenas pro quo me esas sempre 
felica e kontenta kande tu, Jon Karter, 
nekonocata da me, esas kun me; ma tafoye 
semblas ke me esas sekura e ke, kun tu, me 
balde retroiros al korto di mea patro e 
sentos ilua forta brakio cirkum me, e la 
lakrimi e kisi di mea matro sur mea vango.” 

“Kad homi do kisas sur Barsum?” me 
questionis, pos ke el explikis la vorto uzat, 
respondizante mea questiono pri olua 
signifiko. 

“Genitori, frati, yes; ed,” el pluse dicis per 
nelauta, pensema tono, “amoranti.” 

“E tu, Deja Toris, ka tu havas genitori e 
frati?” 

“Yes.” 

“Kad — amoranto?” 

El tacis, nek me povis repetar la 
questiono. 

“La viro di Barsum,” el tandem dicis, “ne 
personale questionas mulieri, ecepte sua 
matro, e la muliero por qua il kombatas e 
quan lu ganas.” 

“Ma me kombatis—” me diceskis, e lore 
deziris ke mea lango esez tranchita ek mea 

boko; nam el turnis su mem dum ke me 
tacis, e tirante mea silkaji de elua shultro, el 
extensis oli vers me, e sen vorto, la kapo 
alte pozit, el movis kun la su-teno di rejino 
vers la placo e la pordo di elua lojeyo. 

Me ne esforcis sequar el, ecepte por 
certigar ke el sekure atingis l’edifico, ma, 
imperante ke Wula akompanez el, me 
melankolioze turnis me ed eniris mea 
propra domo. Dum hori me sidis, la gambi 
krucumat, mea humoro tordit, sur mea 
silkaji e meditis la stranja kaprici per qua 
chanco ludas per ni kompatinda mortivi. 

Do, yen amoro! Me eskapabis ol dum 
multa yari kande me vagis kin kontinenti e 
lia cirkondanta mari; malgre belega mulieri 
ed urjant oportunajo; malgre mi-deziro 
amorar e sencesa sercho por mea idealo, 
restis nur ke me amoreskez kreuro di altra 
mondo, di speco forsan simil, ma ne sama 
kam la mea. Muliero qua ekirabis ovo, di 
qua la vivo-longeso extensas til mil yari; la 
homi di qua havas stranja kustumi ed idei; 
muliero di qua l’esperi, la plezuri, la normi 
pri vertuo e yusteso e neyusteso forsan 
diferas tam multe de le mea kam olti diferas 
de olti di la verda Marsani. 

Yes, me esis folulo, ma me amoris, e 
quankam me sufris la maxim granda mizero 

quan me ultempe konocabis, me ne dezirus 
altra stando por omna richaji di Barsum. 
Tale esas amoro, e tale esas amoranti, 
irgaloke amoro esas konocat. 

Segun me, Deja Toris esis omno perfekta; 
omno vertuoza e belega e nobla e bona. Me 
kredis lo de la fundo di mea kordio, de la 
fundo di mea anmo tanokte en Korad, dum 
sidar, la gambi krucumit, sur mea silkaji 
dum ke la plu proxima luno di Barsum 
hastis tra la westala cielo vers la horizonto 
e lumizis la oro e marmoro e juvelizita 
mozaiki di mea mond-evoza chambro, e me 
kredas ol hodie dum sidar an mea 
skribtablo en la mikra studieyo super la 
Hudson-rivero. Duadek yari intervenas; 
dum dek de li me vivis e kombatis por Deja 
Toris ed elua populo, e dum dek de li me 
vivis per memoro di el. 

La matino por departar a Tark klare e 
varmege venis, quale omna Marsana matini 
ecepte dum la sis semani kande la nivo 
fuzesas ye la poli. 

Me serchis Deja Toris en la amaso de 
departanta chari, ma el turnis la shultro a 
me, e me vidis la reda sango plenigar elua 
vango. Per la fola nekonsequo di amoro me 
restis tacema kande me povabus exkuzar 
me pro nulsavo pri mea ofenso, od 

adminime nulsavo pri la graveso di ol, e tale 
efektabus, mem male, mi-koncilio. 

Mea devo imperis ke me certigez elua 
komforto, do me regardetis elua charo e ri- 
aranjis la silkaji e furaji. Facante lo, me 
remarkis hororante ke un de elua ped-koli 
esis forte katenizita til la latero di la veturo. 

“Quon to signifikas?” me kriis turnante 
me vers Sola. 

“Sarkoja opinionis, ke to esez maxim 
bona,” el respondis, ma elua vizajo montris 
desaprobo pri ta ago. 

Explorante la manoto, me vidis, ke ol 
klozesis per masiva resorto-seruro. 

“Ube esas la klefo, Sola? Donez ol a me.” 

“Sarkoja weras ol, Jon Karter, el 
respondis. 

Me turnis sen plus vorto e serchis Tars 
Tarkas, a qua me impetuoze objecionis la 
nenecesa humiligi e kruelaji, quale oli 
semblis a me, pozita adsur Deja Toris. 

“Jon Karter,” il respondis, “se tu e Deja 
Toris eskapus la Tarkani, to eventus dum ca 
voyajo. Ni savas, ke tu ne iros sen el. Tu 
montris tu esar fortega kombatanto, e ni ne 
deziras manotizar tu, do ni retenas vi amba 
per la maxim facila moyeno por certigar 
sekureso. Me parolis.” 

Me quik komprenis ilua raciono, e savis, 
ke apelar ilua decido esas neutila, ma 
demandis, ke la klefo esez prenita de 
Sarkoja e ke el esez imperita future lasar 
tranquila la kaptitino. 

“Ton, Tars Tarkas, tu povas facar por me 
reciprokante l'amikeso quan me konfesas 
havar por tu.” 

“Kad amikeso?” il replikis. “Esas nula tala 
kozo, Jon Karter; ma esez kontenta. Me 
imperos ke Sarkoja cesez molestar la 
yunino, e me ipsa gardos la klefo.” 

“Ecepte ke tu deziras ke me responsez,” 
me ridetante dicis. 

Il longatempe e serioze regardis me ante 
parolar. 

“Promisante ke nek tu nek Deja Toris 
esforcos eskapar til pos ke ni sekure 
atingabos la korto di Tal Hajus, tu darfas 
havar la klefo e jetar la kateni aden la 
rivero Is.” 

“Tu plu bone retenez la klefo, Tars 
Tarkas,” me replikis. 

Il ridetis, e dicis nulo plusa, ma tanokte 
dum kampar me vidis, ke il ipsa desligis la 
kateni di Deja Toris. 

Malgre ilua kruela feroceso e koldeso, 
esis subfluo di ulo en Tars Tarkas kontre 
qua il semblis sempre luktar por represar. 


Kad ol esus restajo di human instinto qua 
retrovenis de ul ancien ancestro por trublar 
il pro la hororo di la kustumi di ilua homi? 

Dum proximeskar al charo di Deja Toris 
me preterpasis Sarkoja, e la nigra, venenoza 
mieno per qua el regardis me esis quaza la 
maxim dolca balsamo sentita dum multa 
hori. Deo, quale el odiis me! Ta odio esis 
tante senteble ke on povus preske tranchar 
ol per espado. 

Kelk instanti plu tarde me vidis ke el 
solene konversas kun militisto nomizita 
Zad; granda, pezoza, fortega brutulo, ma 
qua nultempe mortigabis un de ilua propra 
chefi, do esis ankore o-mad, o viro havanta 
un nomo; il ganos duesma nomo nur kun la 
metalaji di ula chefo. Ta kustumo yurizis 
me uzar la nomi di l'una o dil altra de la 
chefi quin me mortigabis; fakte, ula militisti 
nomis me Dotar Sojat, kombinuro di la 
surnomi di la du chef-militisti de qui me 
prenabis la metalaji, o, por dicar plu klare, 
quin me mortigabis dum yusta kombato. 

Dum ke Sarkoja parolis kun Zad, il 
tempope regardetis me, ed el semblis urjar 
il tre forte ad ul ago. Me ne multe atencis li 
tatempe, ma dum la sequanta dio me havis 
bona kauzo rimemorar ta evento, e 
samtempe ganis konoco di la profundeso dil 

odio di Sarkoja e quante el agos por venjar 
su kontre me. 

Deja Toris itere ne atencis me tanokte, e, 
malgre ke me parolis elua nomo, el nek 
respondis, nek montris per mem la moveto 
di palpebro ke el remarkas mea existo. Pro 
desespero me facis to quon mult altra 
amoranti facas; me serchis vorto de el per 
amiko. Takaze esis Sola quan me trovis en 
altra parto di la kampeyo. 

“Quo esas pri Deja Toris?” me abrupte 
questionis el. “Pro quo el ne parolas kun 
me?” 

Sola ipsa semblis perplexa, quale se tale 
stranj agi di du homi esas nekomprenebla 
da el, quale li ya esis da la kompatindino. 

“El dicas ke tu iracigis el, e dicas nulo 
plusa, ecepte ke el esas la filiino di jed e 
nepotino di jedak e ke el esis humiligita da 
kreuro qua ne darfas polisar la denti di la 
sorak di elua avino.” 

Longatempe me meditis ca raporto, 
tandem questionis, 

“Quo esas sorak, Sola?” 

“Animaleto tam granda kam mea manuo, 
cirkume, kun qua la reda Marsanini ludas,” 
Sola explikis. 

Me ne darfas polisar la denti di la kato di 
elua avino! Me esas de tre basa rango en 

Pestimo di Deja Toris, me pensis; ma me 
mustis ridar pro la stranj idiotismo, tante 
ordinara e tarelate tante teral. Ol donis a 
me nostalgio, nam ol tante similesis “ne 
darfas polisar elua shui.” Lore komencis 
nova medito. Me esis kurioza, quan mea 
parenti facas che su. Me ne vidabis li dum 
yari. Esis Karter-familio en Virginia qui 
reklamacas proxima parenteso kun me; me 
supozesas esar pre-onklulo, od ulo altre 
egale fola. Me aspektis evar de duadek-e- 
kin til triadek yari, ed esar pre-onklulo 
sempre semblis maxim nekonvenant, nam 
mea pensaji ed emoci esis olti di puerulo. 
Esis du kindi en la Karter-familio quin me 
amabis e qui konsideras, ke esas nulo sur la 
Tero simila ad onklulo Jak; me povis lin 
klare vidar, dum ke me stacis sub la 
lunlumizita cielo di Barsum, e me deziregis 
li quale me nultempe antee deziregis altra 
mortivi. Esante vaganto segun mea naturo, 
me nultempe savabis la reala signifiko di la 
vorto “hemo,” ma la granda halo di le 
Karter sempre signifikis ta vorto a me, e 
nun mea kordio turnis su vers ol de la kolda 
e ne-amikala homi adinter qui me jetesis. 
Ka mem Deja Toris desestimas me? Me esis 
bas-ranga ento, tante basa, fakte, ke me ne 
mem darfas polisar la denti di la kato di 

elua avino; lore mea salvanta humuro salvis 
me, e ridante me turnis me adinter mea 
silkaji e furaji e dormeskis la dormado di 
fatigita e sana kombatantulo sur la 
lunlumizita sulo. 

Sequantadie ni deskampis ye frua horo e 
marchis kun nur un halto til jus ante 
noktesko. Du eventi ruptis la tedeso di la 
marchado. Ye dimezo, cirkume, ni vidis fore 
dextre to quo esis evidente kovaparato, e 
Lorquas Ptomel komandis ke Tars Tarkas 
explorez ol. Il kunvenis dek-e-du militisti, 
inkluzante me, e ni hastis trans la veluratra 
musko-tapiso a la mikra klozeyo. 

Ol esis ya kovaparato, ma l'ovi esis tre 
mikra kompare ad olti quin me vidabis en 
nia propra kande me arivis sur Marso. 

Tars Tarkas decensis ed  atenceme 
exploris la klozeyo, tandem anuncis ke ol 
proprietesas da la verda homi di Warhuno e 
ke la cemento esas apene sikigita ube ol 
esabis mur-klozit. 

“Li ne povas esar avan ni plu kam la 
marcho di un dio,” il klamis. La lumo di 
batalio lumizis ilua feroca vizajo. 

La laboro ye la kovaparato esis ya kurta. 
La militisti arachis l'enireyo e du de li, 
enreptinte, balde destruktis omna ovi per la 
kurt espadi. Ri-acensinte, ni retroe hastis a 

la karavano. Dum kavalkar me sizis 
l’oportunajo questionar, ka la Warhunani, 
lovi di qui ni destruktabis, esas plu mikra 
homi kam ilua Tarkani. 

“Me remarkis, ke lovi esis tante min 
granda kam olti quin me vidis en tua 
kovaparato,” me pluse dicis. 

Il explikis, ke lovi nur recente esis ibe 
pozit; ma, quale omna ovi di la verda 
Marsani, li kreskos dum la kovtempo di kin 
yari til ke li havos la grandeso di olti quin 
me vidabis dum la dio di mea arivo adsur 
Barsum. To esis ya interesant informaĵo, 
nam sempre semblabis a me remarkinda, ke 
la verda Marsanini, quankam granda, povas 
ovifar tante enorm ovi ek qui me vidabis 
Pinfanti alta de plu kam un metro irar. 
Fakte, la nove parturita ovo esas nur kelke 
plu granda kam l'ovo di ganso, e pro ke ol 
ne komencas kreskar til pozita en la sun- 
lumo, la chefi havas poka desfacileso 
transportar plura centi de oli samtempe de 
la magazini a la kovaparati. 

Kurtatempe pos evento dil ovi di la 
Warhunani, ni haltis por  rifreshigar 
l'animali, e dum ta halto la duesma de 
Pinteresant eventi di ta dio eventis. Me esis 
okupata per movar mea kavalkanto-vesti de 
un de la toati til altra, nam me partigis la 

laboro di la dio inter li, kande Zad venis a 
me, e sen vorto frapegis mea animalo per 
sua long espado. 

Me ne bezonis manulibro pri l’etiqueto di 
la verda Marsani por savar qua respondo 
facar, nam, fakte, me esis tante sovaja pro 
iraco ke me apene retenis me de ektirar 
mea pistolo por pafar il kom brutulo; ma il 
vartante stacis kun ektirita long espado, e 
mea unika posibleso esis ektirar mea propra 
espado e kombatar equitatoze per ilua 
selekto di armi o min danjeroz armo. 

Ta lasta posibleso sempre esas 
permisebla, do me povabus uzar mea kurt 
espado, mea poniardo, mea hakilo, o mea 
pugni, se me dezirus, ed esabus tote yusta, 
ma me ne povus uzar pafilo o lanco kande il 
tenas nur long espado. 

Me selektis armo egala a to quon il 
ektirabis pro ke me savis, ke il esas fiera pri 
ilua kapableso, e me deziris, se me vinkus il, 
facar lo per ilua propra armo. La kombato 
qua sequis esis longa ed ajornis la 
rikomenco di la marcho dum un horo. La 
tota tribuo cirkondis ni, lasis expozita spaco 
havanta diametro de triadek metri, cirkume, 
por nia kombato. 

Zad unesme esforcis precipitar su a me 
quale tauro tramplas volfo, ma me esis 


157 


multe tro rapida por il, e singlafoye kande 
me pazis adlatere de ilua kuro, il hastoze 
preterpasis me e recevis tranchuro de mea 
espado sur la brakio o dorso. Balde sango 
fluis ek sis vundureti, ma me ne povis ganar 
oportunajo por donar efektiva pulso. Lore il 
chanjis taktiko, e prudente kombatante kun 
extrem ajileso, il esforcis facar per cienco to 
quon il ne povis facar per forteso. Me 
konfesas, ke il esis splendid espadagisto, e 
sen mea plu granda duriveso e mea 
remarkind ajileso pro la min povoza 
gravitado di Marso, me forsan ne povabus 
tam honoroze kombatar il. 

Longatempe ni cirkle iris sen multe 
domajar luna l’altra; la longa, rekta, 
agulatra espadi flagris en la sunlumo e 
sonis en la quieteso kande oli frapis luna 
Paltra ye singla efektiva pareo. Tandem 
Zad, komprenante ke il plue fatigeskas kam 
me, evidente rezolvis proximeskar e finigar 
la kombato per ultima gloriigant esforco; 
saminstante kande il precipitis su a me, 
blindiganta flagro frapis mea okuli, por ke 
me ne povis vidar ilua veno e nur povis 
blinde saltar adlatere por eskapar la forta 
lamo, quan me ja semblis sentar en mea 
korpo. Me nur partale sucesis, quale akuta 
doloro en la sinistra shultro montris, ma 

dum serchar la loko di mea enemiko, me 
vidis vidajo qua astonis me e bone 
rekompensis la vunduro pro la tempala 
blindeso. Ibe, sur la charo di Deja Toris, tri 
figuri stacis, evidente por spektar la 
kombato super la kapi dil altra Tarkani. Esis 
Deja Toris, Sola, e Sarkoja, e dum ke me 
hastoze regardis, vidajo esis prizentita qua 
restos grabita en mea memoro til mea 
morto-dio. 

Dum ke me regardis, Deja Toris turnis su 
a Sarkoja kun la furio di yuna tigrino e 
frapis ulo de elua elevita manuo; ulo qua 
flagris en la sunlumo dum ke ol revolvis til 
la sulo. Lore me savis to quo blindigis me 
ye la krizal instanto dil kombato, e quale 
Sarkoja deskovrabis moyeno mortigar me 
sen ipse facar l’ultima stroko. Me anke vidis 
ulo altra, qua preske quik mortigis me, nam 
ol tiris mea mento dum instanto de mea 
enemiko; nam, kande Deja Toris frapis la 
speguleto ek elua manuo, Sarkoja, la vizajo 
brulanta pro odio ed abortigita furio, rapide 
ektiris poniardo e vizis terorinda frapo ye 
Deja Toris; e lore Sola, nia kara e fidema 
Sola, saltis adinter eli; me vidis nur ke la 
poniardego falas adsur elua protektanta 
pektoro. 

Mea enemiko rekuperabis de sua pulso e 
postulis mea atenco, do me nevolunte 
retroiris a mea laboro, ma me ne atencis la 
kombato. 

Ni multfoye furioze precipitis ni l'una al 
altra, til subite, sentante l'akuta pinto di 
ilua espado an mea pektoro en pulso quan 
me povis nek parear nek eskapar, me lancis 
me adsur il kun extensit espado, per omna 
pezo di mea korpo, rezolvita ne sole mortar 
se posible. Me sentis la stalo perforar mea 
pektoro, omno obskureskis avan mea okuli, 
mea kapo jiris pro vertijo, e me sentis mea 
genui cedar su sub me. 

CHAPITRO XV. 


Sola naracas sua historio 


Kande koncio rivenis, e, quale me balde 
saveskis, me nur instantale abasesis, me 
rapide saltis a mea pedi e serchis mea 
espado, e me trovis ol ibe, plunjita til la 
tenilo aden la verda sino di Zad, qua 
mortinte sternesis sur l'okrea musko dil 
anciena marfundo. Tote riganante mea 
sensi, me trovis ke ilua armo perforas mea 
sinistra pektoro, ma nur la karno e muskuli 
qui kovras la kosti; ol enirabis proxim la 
mezo di mea pektoro ed ekirabis sub la 
shultro. Saltante, me turnabis me por ke 
ilua espado nur pasis sub la muskuli e donis 
doloriganta ma ne danjeroza vunduro. 


Forpreninte la lamo de mea korpo, me 
anke riganis mea propra, e pozante mea 
dorso vers ilua leda kadavro, me movis, 
malada, dolorant, e nauzeigit, vers la chari 
qui kontenis mea sequantaro e mea 
posedaji. Murmuranta Marsan aplaudo 
salutis me, ma me ne atencis ol. 

Sangifante me feble atingis mea mulieri, 
qui, kustumante tal eventi, pansis mea 
vunduri per aplikar miraklatre risaniganta e 
remedianta medikamenti qui certigas ke 
nur la maxim instantale mortiganta stroki 
efikas. Permisez Marsanino agar e morto 
ipsa mustas cedar su. Eli balde reparis me 
tante bone ke, ecepte febleso pro sango- 
perdo e kelka doloro en la vunduro, me ne 
multe sufris pro espado-pulso qua, per 
terala trakto, sendubite jenabus me dum dii. 

Tam balde kam eli finis flegar, me hastis 
a la charo di Deja Toris, ube me trovis mea 
kompatinda Sola, elua pektoro kovrita per 
bandaji, ma semblante ne tro mala pro la 
renkontro kun Sarkoja, la poniardo di qua 
evidente frapabis la bordo di un de la 
metala pektor-ornivi e, tale deturnit, facabis 
nur mikra vunduro. 

Proximeskante, me trovis ke Deja Toris 
sternesas sur sua silkaji e furaji, elua gracila 
formo sukusita da plorego. El ne remarkis 

mea prezenteso, nek audis ke me parolas 
kun Sola, qua stacis ne fore de la veturo. 

“Kad el vundesas?” me questionis Sola, ed 
indikis Deja Toris per inklinar la kapo. 

“No,” el respondis, “el supozas, ke tu esas 
mortint.” 

“E ke la kato di elua avino havas nulo por 
polisar la denti, ka ne?” me ridetante 
questionis. 

“Me opinionas ke tu agas neyuste kontre 
el, Jon Karter,” dicis Sola. “Me komprenas 
nek elua kustumi nek le tua, ma me 
certesas ke la nepotino di dekamil jedak-i 
nultempe tale lamentus pro la morto di ilta 
quan el supozas esar plu basranga kam el 
ipsa, o ya pro irgu qua ne komandus elua 
afeciono. Li esas fiera raso, ma li esas yusta, 
quale omna Barsumani, e tu evidente 
gravege ofensis od insultis el por ke el ne 
agnoskas tua existo dum vivar, quankam el 
lamentas tu mortint. 

“Lakrimi esas stranja vidajo sur Barsum,” 
el duris dicar, “do me nur desfacile 
interpretas oli. Me vidis nur du homi 
lakrimifar dum mea tota vivo, ultre Deja 
Toris; lunu ploris pro tristeso, l'altru pro 
faliigita furio. L'unesma esis mea matro, 
yari ante ke li mortigis el; Paltru esis 
Sarkoja, kande li tranis el de me hodie.” 


163 


“Tua matro!” me klamis. “Ma Sola, tu ne 
povas konocar tua matro, kompatind 
infanto.” 

“Me ya konocis el. Ed anke mea patro,” el 
pluse dicis. “Se tu prizus audar la stranja e 
ne-Barsumatra historio, venez canokte a la 
charo, Jon Karter, e me dicos a tu to quon 
me nultempe dicis dum mea tota vivo. E 
nun la signalo donesas rikomencar la 
marcho, tu irez.” 

“Me venos canokte, Sola,” me promisis. 
“Dicez a Deja Toris ke me vivas e standas 
bone. Me ne postulos ke el aceptez me, e 
certigez ke tu ne savigos da el ke me vidis 
elua lakrimi. Se el volas parolar kun me, me 
nur vartas elua impero.” 

Sola acensis la charo, qua shancelis a sua 
plaso en la rango, e me hastis a mea 
vartanta toato e galopis a mea plaso apud 
Tars Tarkas ye la dopajo di la lineo. 

Ni esis tre impozant ed astonanta 
spektaklo dum extensar ni trans la flava 
peizajo: la duacent-e-kinadek ornita e bunta 
chari, ed avan oli lavancanta guardaro di 
cirkume duacent militisti e chef qui flanke 
kavalkas kinope e cent metri aparte Puna 
del altri, e sequata da simila nombro en 
sama formo, havanta duadek o plu multa 
kavalkanti ye amba flanki; la kinadek plusa 

mastodonti, o pezoza tir-animali nomita 
zitidari, e la kinacent o sisacent plusa toati 
di la militisti qui libere kuris en la vakua 
quadrato formacata da la cirkondanta 
militisti. La brilanta metalaji e juveli di la 
belega ornivi di la homuli ed homini, 
duplikatigit en la harnes-ornivi di la zitidari 
e toati, mixita kun la briletanta kolori di la 
splendida silkaji e furaji e plumi, donis 
barbara majesto a la karavano qua 
invidiigus Est-Indiana suvereno. 

L'enorme larja roto-bandaji di la chari e 
di la vatizita pedi dil animali produktis nula 
sono de la muskizita marfundo; do ni movis 
en tota silenco, quale grandega 
fantasmagorio, ecepte kande la silenco 
ruptesis da la guturala grondo di pikita 
zitidaro, o la kriachi di kombatanta toati. La 
verda Marsani nur kelke konversas, e 
kustumale per monosilabi nelauta e simila a 
la febla grondo di fora tondro. 

Ni trairis senvoya musko-dezerto qua, 
inklinante su sub la preso di larja roto- 
bandajo o vatizita pedo, rilevis su dop ni e 
montris nula signo ke ni pasabis. Segun la 
sono o signo facata dum pasar, ni ya povus 
esir la fantomi di la departinta mortinti sur 
la mortinta maro di ta mortanta planeto. To 
esis unesma marcho di grand amaso de 

homi ed animali quin me vidabis qua 
produktis nula polvo e livis nula traco; nam 
esas nula polvo sur Marso ecepte en la 
kultivita distrikti dum la vintrala monati, e 
mem lore l'absenteso di ventegi igas ol 
preske neremarkinda. 

Tanokte ni kampis ye la bazo di la kolini 
a qui ni proximeskabis dum du dii e qui 
markizis la suda limito di ca maro. Nia 
animali ne drinkis dum du dii, nek havis 
aquo dum preske du monati, ne de pos livir 
Tark; tamen, quale Tars Tarkas explikis a 
me, li bezonas nur pok aquo e povas vivar 
tre longe per la musko qua kovras Barsum, 
e qua, il dicis a me, havas en olua mikrega 
stipi sat multa humideso por satisfacar la 
bezoni dil animali. 

Pos manjar mea vesperala repasto 
konsistanta ek fromajatra nutrivo e la 
legumo-lakto, me serchis Sola, qua laboris 
pri la harneso di Tars Tarkas per la lumo di 
torcho. El adsupre regardis ye mea arivo, 
elua vizajo brilis pro plezuro e kordial 
acepto. 

“Me joyas ke tu venas,” el dicis; “Deja 
Toris dormas e me esas sola. Mea propra 
homi ne prizas me, Jon Karter; me esas tro 
dessimil. Trista fato, pro ke me mustas 
vivar mea vivo inter li, e me ofte deziras ke 

me esus reala verda Marsanino, sen amo e 
sen espero; ma me konocas amo, do me 
esas perdit. 

“Me promisis naracar mea historio, o plu 
juste, la historio di mea genitori. De to 
quon me saveskis pri tu e la kustumi di tua 
homi, me esas certa ke la historio ne 
semblos esar stranja a tu, ma inter la verda 
Marsani ol similesas nulo en la memoro di 
la maxim evoza Tarkano, nia legendi anke 
ne havas multa simila historii. 

“Mea matro esis kelke mikra, fakte, tro 
mikra por permisesar la responso di 
matreso, nam nia chefi precipue genitas por 
grandeso. El anke esis min kolda e kruela 
kam la plu multa verda Marsanini, e pro ke 
el ne multe prizis lia kompaneso, el ofte 
sole vagis la dezertit avenui di Tark, od iris 
e sideskis inter la sovaja flori qui ornas la 
proxima kolini, e pensis pensaji e deziris 
deziri quin, me kredas, nur me hodie inter 
Tarkana mulieri komprenas, nam ka me ne 
esas la filio di mea matro? 

“Ed ibe inter la kolini el renkontris yuna 
militisto, la devo di qua esis gardar la 
manjanta zitidari e toati e certigar ke li ne 
vagez ultre la kolini. Komence li parolis nur 
pri tala kozi quala interesas societo di 
Tarkani, ma gradope, sempre plu ofte 

renkontrante luna l’altra, e, lore tote 
evidente a li amba, ne plus hazarde, li 
parolis pri su ipsa, pri lia inklini, lia 
ambicio, e lia esperi. El fidis ad il e parolis 
ad il pri la grandega repugno quan el sentas 
pro la krueleso di lia homi, pro la ledega e 
senama vivi quin li mustas sempre vivar, e 
lore vartis l'erupto di la denunco-tempesto 
de ilua labii kolda e harda; ma vicee il 
embracis el e kisis el. 

“Li sekrete celis lia amoro dum sis longa 
yari. El, mea matro, esis di la sequantaro di 
la granda Tal Hajus, ed elua amoranto esis 
nur militisto weranta sua propra metalaji. 
Se lia deturno de la tradicioni di la Tarkani 
deskovrabus, li amba pagabus la puniso en 
la grand areno avan Tal Hajus e la 
kunvenita turbi. 

“L'ovo de qua me venis esis celita sub 
granda vitra vazo sur un de la maxim alta e 
maxim ne-acesebla partale ruinita turmi di 
anciena Tark. Unfoye yarale mea matro 
vizitis ol dum la kin longa kovo-yari. El ne 
audacis plu ofte venar, nam pro la forta 
kulpozeso di elua koncienco el timis ke 
omna movo remarkesas. Dum ta periodo 
mea patro ganis granda distingo kom 
militisto e prenabis la metalaji de plura 
chefi. Ilua amoro por mea matro nultempe 

mineskis, ed ilua unik ambicio esis atingar 
tala nivelo por prenar la metalaji de Tal 
Hajus ipsa, e tale, kom rejo di la Tarkani, 
esar libera por asertar ke el esas la ilua, ed 
anke, per ilua povo, protektar la filio qua 
altre esus quik mortigit, se la vereso esus 
revelat. 

“To esis baroka revo, prenar la metalaji 
de Tal Hajus ante kin kurta yari, ma ilua 
avanco esis rapida, ed il balde alte stacis en 
la konsilantari di Tark. Ma uldie la 
posibleso salvar ilua amati esis por sempre 
perdit, nam il komandesis forirar per long 
expediciono a la glaciizita sudo por militar 
kontre l'iba indijeni e spoliar lia furaji de li, 
nam tal esas la kustumo di la verda 
Barsumano; lu ne laboras por to quon lu 
povas sizar de altri per batalio. 

“Il esis absenta dum quar yari, e 
rivenante trovis ke omno finabis tri yari plu 
frue; nam un yaro pos ilua departo, 
kurtatempe ante la riveno di expediciono 
qua irabis por querar la frukti di la komuna 
koveyo, l'ovo apertesis. Pose mea matro 
duris retenar me en l'anciena turmo, nokte 
vizitis me e prodigale donis a me sua amo 
quan la socio furtabus de ni. El esperis celar 
me, pos la riveno dil expediciono de la 
koveyo, inter l'altra yuni asignita a la 

lojeyo di Tal Hajus, e talmaniere eskapar la 
fato qua ya sequus la deskovro di elua peko 
kontre l'anciena tradicioni di la verdi. 

“El rapide docis a me la linguo e kustumi 
di mea homi, ed ulnokte naracis a me la 
historio quan me naracas a tu til ta punto, 
ed impresis me pri la neceseso esar tote 
sekreta e pri la granda prudenteso quan me 
mustas havar pos esor pozita adinter l'altra 
yuna Tarkani por ke nulu konjektez ke me 
esas plu avancita pri eduko kam li, nek ke 
me per irga signo divulgez avan altri mea 
afeciono por el, nek ke me revelez mea savo 
pri mea genitori; e lore el embracis me e 
susuris aden mea orelo la nomo di mea 
patro. 

“E pose lumo forjetis l’obskureso del 
turmo-chambro, ed ibe stacis Sarkoja, elua 
flagranta, funesta regardo fixigita da furioza 
repugno e desestimo pri mea matro. La 
torento de odio ed insulto quan el varsis 
adsur el koldigis mea yuna kordio pro 
teroro. Esis evidenta ke el audabis la tota 
historio; el suspektabis pro la longa 
omnanokt absenteso di mea matro de elua 
lojeyo, qua explikis elua prezenteso dum ta 
fatala nokto. 

“Un kozo el ne audabis, nek savis: la 
susurita nomo di mea patro. To esis 

evidenta pro la repetita demandi ke mea 
matro revelez la nomo di elua peko- 
partenero, ma nul insulto o minaco tiris ta 
nomo ek el, e por salvar me de nenecesa 
tormento, el mentiis, nam el dicis a Sarkoja 
ke nur el ipsa savas e ke el ne dicos ol a sua 
filio. 

“Pos finala malediko, Sarkoja forhastis a 
Tal Hajus por raportar la deskovro, e dum 
elua absenteso mea matro, kovrante me en 
la silkaji e furaji qui esis elua nokto-kovrili, 
por ke me esez apene remarkinda, decensis 
a la stradi e frenezioze kuris vers la limiti 
dil urbo, vers la distanta sudo, vers la viro, 
la protekto di qua el ne darfis reklamacar, 
ma la vizajo di qua el deziris un plusa foyo 
vidar ante mortar. 

“Pluproximeskante a la sudal extremajo 
dil urbo, sono venis a ni trans la muskoza 
plateyo, de la direciono dil unika paseyo tra 
la kolini qua venas a la pordegi, la paseyo 
per qua karavani de o la nordo o la sudo o 
l'esto o la westo eniras l'urbo. La sono quan 
ni audis esis la kriachi di toati e la grondado 
di zitidari, e intermitanta klikto di armi 
qua anuncis la veno di militistaro. Elua 
chefa pensajo esis ke mea patro rivenas del 
expediciono, ma la ruzemeso di Tarkano 


retenis el de kapavane ed impetuoze kurar 
por salutar il. 

“Retretinte aden l’ombri di pordo, el 
vartis la veno di la kavalkantaro qua balde 
eniris l’avenuo, ruptis sua formaco e 
plenigis la strado del una muro al altra. 
Dum ke Pavano di la parado preterpasis ni, 
la plu mikra luno ocilis de dop la supere 
pendanta tekti e lumizis la ceno per la tota 
brileso di sua astonanta lumo. Mea matro 
retroiris plu profunde aden l'amikal ombri, 
e de ta celo-loko vidis ke expediciono ne 
esis to di mea patro, ma la rivenanta 
karavano di la yuna Tarkani. Quik elua 
projeto facesis, e kande charego pasis 
proxime a nia celo-loko, el furteme reptis 
adsur la dopajo, base squatis en l'ombro dil 
alta bordo, e presis me a sua sino per amo- 
frenezio. 

“El savis to quon me ne savis, ke el 
nultempe itere pos ta nokto presos me a sua 
sino, ke ne esas probabla ke ni ultempe 
itere regardez la vizajo dil altru. En la 
konfuzeso di la placo el pozis me adinter 
Paltra pueri, la gardisti di qui nun esis 
libera abandonar sua responso. Ni 
asemblesis aden granda chambro, esis 
nutrita da mulieri qui ne akompanabis 

l’expediciono, e dum la sequanta dio ni esis 
asignata a la diversa sequantari di la chefi. 

“Pos ta nokto me nultempe vidis mea 
matro. El enkarcerigesis da Tal Hajus, ed 
omna esforco, inkluzante la maxim 
hororinda e shaminda tormenti, facesis por 
tranar de elua labii la nomo di mea patro; 
ma el duris konstanta e fidind, e tandem 
mortis audante la ridado di Tal Hajus ed 
ilua chefi dum ul terorinda tormento 
subisit. 

“Me pose saveskis ke el dicabis ke el 
mortigabis me por salvar me de simila fato 
sub lia manui, e ke el jetabis mea kadavro a 
la blanka simii. Nur Sarkoja deskredis el, e 
til ca dio me opinionas ke el suspektas mea 
vera origino, ma nun ne audacas expozar 
me, omnakaze, pro ke el anke konjektas, me 
esas certa, la nomo di mea patro. 

“Me esis prezenta kande, riveninte de 
ilua expediciono, Tal Hajus informis il pri la 
historio di la fato di mea matro; ma il tote 
ne revelis mem per la tremo di muskulo la 
maxim mikra emoco; ecepte ke il ne ridis 
dum ke Tal Hajus joyoze deskriptis elua 
morto-lukto. De ta instanto il esis la maxim 
kruela di le kruel, e me vartas la dio kande 
il ganos la skopo di sua ambicio, e sentos la 
kadavro di Tal Hajus sub sua pedo, nam me 

esas tam certa ke il nur vartas l'oportunajo 
facar terorinda venjo, e ke ilua grand amoro 
esas tam forta en ilua sino kam kande ol 
unesme transformis il preske quaradek yari 
ante nun, kam me esas certa ke ni hike 
sidas ye la bordo di ter-evoz oceano dum ke 
racionoza homi dormas, Jon Karter.” 

“E tua patro, Sola, kad il nun esas kun 
ni?” me questionis. 

“Yes,” el respondis, “ma il ne konocas me 
kom to quo me esas, nek savas qua revelis 
mea matro a Tal Hajus. Nur me savas la 
nomo di mea patro, e nur me e Tal Hajus e 
Sarkoja savas ke el deskovris la historio qua 
venigis morto e tormento a ta quan il 
amoris.” 

Ni taceme sidis dum kelka minuti, el 
envolvit en la tenebroza penso pri elua 
terorinda pasinto, e me kompatante la 
kreuri quin la senkordia, senraciona 
kustumi di la raso kondamnis a senama vivi 
kruela e odioza. Balde el parolis. 

“Jon Karter, se reala viro ultempe 
marchis sur la kolda, mortinta sino di 
Barsum, tu esas un de ili. Me savas ke me 
darfas fidar a tu, e pro ke la savo uldie 
helpos tu od il o Deja Toris o me ipsa, me 
dicos a tu la nomo di mea patro, nek 
impozos irga restrikto o kondicioni a tua 

lango. Kande la justa tempo venos, dicos lo 
vera, se to semblos esar maxim bona. Me 
fidas a tu pro ke me savas ke tu ne 
kondamnesas a la terorinda traito di tota e 
neturnebla verdicemeso, ke tu povas 
mentiar quale un de tua propra Virginiana 
jentiluli se mentio salvus altri de tristeso o 
sufro. La nomo di mea patro esas Tars 
Tarkas.” 

EL SKISIS SUR LA MARMORA PAVIMENTO L'UNESMA 


MAPO DI LA BARSUMANA TERITORIO QUAN ME VIDABIS. 
(videz pagino 185) 

CHAPITRO XVI 


Ni projetas eskapar 


La restajo di nia voyajo a Tark esis sen 
aventuro. Dum duadek dii ni voyajis, 
transiris du mar-fundi e trapasis o 
cirkumpasis plura ruinit urbi, maxim ofte 
plu mikra kam Korad. Dufoye ni transiris la 
famoza Marsan aquo-voyi, o kanali, tale 
nomata da nia teral astronomi. Atinginte ta 
loki, militisto sendesis fore avane kun forta 
bilorneto, e se nul amaso de reda Marsana 
trupi videsis, ni avancis tam proxime kam 
posible sen esar vidita e lore kampis til 
nokto, kande ni lente pluproximeskis a la 
kultivita regiono e, trovinte un de la 
nombroza, larja chosei qui uniforme 

transiras ta regioni, reptis sekrete e furteme 
til la sika landi ye l’altra latero. Kin hori 
bezonesis por facar un de ta transiri sen un 
halto, e la tota nokto por facar l'altra, por 
ke ni jus livis agri havanta alta muri kande 
la suno brilis adsur ni. 

Transirante en l'obskureso, quale ni facis, 
me esis kapabla vidar nur poke, ecepte 
kande la plu proxima luno, per olua sovaja 
e sencesa kuro tra la Barsumana cielo, de 
tempo a tempo lumizis parteti di la peizajo 
e revelis murizit agri e ne-alta, long edifici 
qui multe similesas terala farmeyi. Esis 
mult arbori, metodale aranjit, ed uli esis 
enorme alta; esis animali en klozeyi, e li 
anuncis su per terorigita kriachi e snorti 
dum flara nia stranja, sovaja bestii e plu 
sovaja homi. 

Nur unfoye me vidis homo, e to esis ye 
Pinterseko di nia laterala voyo e la larja, 
blanka choseo qua trasekas singla kultivita 
distrikto longesale ye l'exakta centro. La 
kerlo evidente dormis apud la voyo, nam, 
kande me venis adapud il, il levis su per un 
kudo e pos un regardeto ye l'avancanta 
karavano, kriante saltis a sua pedi e 
frenezioze fugis alonge la voyo, e klimis 
proxima muro tam ajile kam timigita kato. 
La Tarkani tote ne atencis il; li ne venis pro 

milito, e l’unika signo ke li vidabis il esis 
acelerata pazo dum ke la karavano hastis 
vers la bordizanta dezerto qua markizis nia 
eniro aden la rejio di Tal Hajus. 

Me ne unfoye parolis kun Deja Toris, pro 
ke el sendis nulta vorto a me ke me esez 
bone aceptata ye elua charo, e mea fola 
ĥereso retenis me de irar. Me vere kredas 
ke la maniero di viro pri mulieri esas 
inverse proporcionala ad ilua prodeso inter 
viri. Le febla e le stupida ofte havas granda 
kapableso charmar la bela sexuo, ma la 
kombatisto qua povas afrontar mil reala 
danjeri sen timo sidas celita en ombri quale 
timigita puero. 

Nur triadek dii pos mea adveno sur 
Barsum ni eniris l'ancien urbo Tark, de la 
longe obliviata populo di qua ta amaso de 
verdi furtabis mem la nomo. La hordi de 
Tarkani inkluzas cirkume triamil homi, 
partigit aden duadek-e-kin klani. Singla 
klano havas sua propra jed e min-granda 
chefi, ma omnu regnesas da Tal Hajus, 
Jedak di Tark. Kin tribui precipue habitas 
Purbo Tark, e l’altri dissemesas adinter 
l’altra abandonit urbi di anciena Marso tra 
la distrikto regnata da Tal Hajus. 

Ni eniris la granda centrala placo frue 
posdimeze. Esis nul entuziasme amikala 

saluti por la rivenint expediciono. Ti qui 
esis hazarde prezenta dicis la nomi di 
militisti o mulieri kun qui li direte 
renkontris, per la formala saluti di lia sorto, 
ma kande on deskovris ke li adduktas du 
kaptiti, plu grand intereso incitesis, e Deja 
Toris e me esis meze di inquestanta grupi. 
Ni balde asignesis nova lojeyi, e ni 
spensis la restajo di la dio per adaptar ni a 
la nova kondicioni. Mea hemo nun esis sur 
avenuo qua duktas aden la placo de la sudo, 
la chefa voyo per qua ni marchabis de la 
pordegi dil urbo. Me esis ye la fora 
extremajo di la placo ed havis tot edifico 
nur por me ipsa. La sam arkitekturala 
grandeso, tante remarkinda traito di Korad, 
hike montresis ecepte, se posible, ol esis 
mem plu granda e richa. Mea lojeyo esabus 
apta por lojigar la maxim granda teral 
imperiestri, ma segun ta stranja kreuri nulo 
pri l'edifico plezis ecepte olua grandeso e 
Penormeso di olua chambri; quante plu 
granda l'edifico, tante plu multe li deziris 
ol; do Tal Hajus okupis to quo evidente 
esabis enorma publik edifico, la maxim 
grand en Purbo, ma tote ne-apta kom 
rezideyo; to kelke min granda donesis a 
Lorquas Ptomel, to mem min granda 
donesis a la jed plu basranga, e tale til la 

lasta di la kin jed-i. La militisti di lia 
sequantari lojis su en l’edifici kun sua chefi; 
o, se li preferis, lojis su inter irga de la mili 
de ne-okupat edifici en lia propra quartero; 
singla klano asignesis a certena parto dil 
urbo. Selektar edifico mustis esar segun ta 
asigni, ecepte relate la jed-i, omnu de qui 
prenis edifico an la placo. 

Pos tandem aranjir mea domo, o plu 
juste, imperir ke to aranjesez, sunkusho 
venas, e me ekhastis intencante trovar Sola 
ed elua tuteli, nam me rezolvabis parolar 
kun Deja Toris ed esforcar konvinkar el ke 
esas necesa ke ni adminime facez armistico 
til ke me trovos ula maniero helpar elua 
eskapo. Me vane serchis til la supra bordo 
di la granda reda suno jus desaparabis sub 
la horizonto e lore vidis la leda kapo di 
Wula regardanta de fenestro en l'unesma 
etajo en edifico ye l’altra latero di la sama 
strado ube me lojas, ma plu proxim la placo. 

Sen vartar invito me hastis adsupre 
alonge la sinuifanta pento qua iris al 
unesma etajo, ed enirante chambrego ye la 
avana parto dil edifico, me salutesis da la 
frenezioza Wula, qua jetis sua granda korpo 
adsur me e preske jetis me adsur la 
pavimento; la kompatindo tante joyis vidar 
me ke me opinionis ke lu manjos me, lua 


kapo fendita de Puna oreli til altra, 
montrante sua tri dentego-rangi per 
koboldatra rideto. 

Me kalmigis lu per imperanta vorto e 
karezo, ed hastoze traregardis la venanta 
tenebro por traco di Deja Toris, e lore, ne 
vidante el, me klamis elua nomo. 
Respondanta murmuro venis de la fora 
angulo dil apartamento, e per du rapida 
pazegi me stacis apud el blotisant inter la 
furaji e silkaji sur anciena sidilo ek skultita 
ligno. Dum ke me vartis, el staceskis tote 
rekte e direte regardante me dicis: 

“Quon volas Dotar Sojat, Tarkano, pri 
Deja Toris ilua kaptato?” 

“Deja Toris, me ne savas quale me 
iracigis tu. Me tote ne deziris facar malajo 
od ofensar tu, quan me esperis protektar e 
konsolacar. Ne traktez me se ton tu volas, 
ma ke tu mustas helpar me efektigar tua 
eskapo, se eskapo posiblesas, ne esas mea 
demando, ma mea impero. Itere esante 
sekura en la korto di tua patro, tu povos 
agar pri me segunvole, ma de nun til ta dio 
me esas tua mastro, e tu mustas obediar ed 
helpar me.” 

El longe e serioze regardis me e me 
opinionis, ke el dolceskas pri me. 

“Me intelektas tua vorti, Dotar Sojat,” el 
respondis, “ma me ne intelektas tu. Tu esas 
stranja mixuro de puero e viro, de bruto e 
nobelo. Me nur deziras ke me povas lektar 
tua kordio.” 

“Regardez tua pedi, Deja Toris; ibe ol esas 
ed ibe ol esis de pos ta nokto en Korad, ed 
ibe ol sempre esos, pulsante nur por tu til 
ke morto por sempre silencigos ol.” 

El pazetis vers me, elua belega manui 
extensita per stranja, tastanta gesto. 

“Quon tu volas dicar, Jon Karter?” el 
susuris. “Quon tu dicas a me?” 

“Me dicas to quon me promisabis a me ne 
dicar, adminime til ke tu ne plus esez 
kaptito di la verdi; to quon pro tua konduto 
pri me dum la pasinta duadek dii me 
supozis nultempe dicar a tu; me dicas, Deja 
Toris, ke me esas la tua, per korpo, per 
anmo, por servar tu, por kombatar por tu, e 
por mortar por tu. Me havas nur un 
demando, ke tu facez nula respondanta 
signo a mea vorti, od kondamnanta od 
aprobant, til ke tu esas sekura inter tua 
propra homi, ed irge qua sentimenti tu 
havas pri me, ke li ne esez influata o 
chanjata da gratitudo; to quon me facos por 
servar tu incitesos nur da egoista motivi, 

pro ke me plu joyas servar tu kam ne servar 
tu” 

“Me respektos tua deziri, Jon Karter, pro 
ke me komprenas la motivi qui incitas oli, e 
me aceptas tua servo ne plu volunte kam 
me cedas me a tua autoritato; tua vorto esez 
mea lego. Dufoye me neyuste traktis tu en 
mea penso e me itere demandas pardono.” 

Plusa personala konverso preventesis dal 
eniro di Sola, qua esis tre ecitita e tote ne 
similesis sua kustumala kalmeso e 
tranquileso. 

“Ta hororinda Sarkoja iris a Tal Hajus,” 
el kriis, “e de to quon me audis en la placo, 
pok espero restas por vi du.” 

“Quon li dicas?” questionis Deja Toris. 

“Ke vi esez jetit al sovaja kaloti [hundi] 
en la grand areno tam balde kam la tribui 
asemblas su por la yarala ludi.” 

“Sola,” me dicis, “tu esas Tarkano, ma tu 
tam multe odias ed abominas la kustumi di 
tua homi kam ni. Ka tu ne akompanos ni 
per un grand esforco eskapar? Me esas 
certa ke Deja Toris ofros a tu hemo e 
protekto inter sua homi, e tua fato inter li 
ne povas esar plu mala kam hike.” 

“Yes,” kriis Deja Toris, “venez kun ni, 
Sola, tu standos plu bone inter la redi di 
Helium kam hike, e me darfas promisar a tu 

ne mem hemo, ma la amo ed afeciono quan 
tua naturo deziregas e qua sempre esos 
refuzata a tu da tua propra raso. Venez kun 
ni, Sola; ni povus irar sen tu, ma tua fato 
esus terorinda se li supozus ke tu 
konivencis helpar ni. Me savas ke mem 
timo ne tentus tu impedar nia eskapo, ma ni 
deziras ke tu esez kun ni, ni volas ke tu 
venez a lando di sunlumo e feliceso, adinter 
homi qui konocas amo, simpatio, e 
gratitudo. Dicez ke tu venos, Sola; dicez a 
me ke tu venos.” 

“La grand aquo-voyo qua duktas ad 
Helium esas nur okadek kilometri sude de 
ni,” murmuris Sola, preske a su; “rapida 
toato forsan atingus ol ante tri hori; pose ad 
Helium esas okacent kilometri, maxim ofte 
tra skarse habitata distrikti. Li savos, li 
sequos ni. Ni forsan povas celar ni 
kurtatempe inter la grand arbori, ma la 
posibleso eskapar esas ya mikra. Li sequos 
ni til la pordegi ipsa di Helium, e li donos 
morto ye omna pazo; vi ni konocas li.” 

“Ka ne esas altra maniero por atingar 
Helium?” me questionis. “Ka tu povas 
skisar mapo di la lando quan ni transiros, 
Deja Toris?” 

“Yes,” el replikis, e prenante granda 
diamanto de sua hararo, skisis sur la 

marmora pavimento l’unesma mapo di la 
Barsumana teritorio quan me vidabis. 
Omnadirecione longa rekta linei transversis 
ol, ulfoye paralel ed ulfoye konverganta ad 
ula granda cirklo. La linei, el dicis, esas 
aquo-voyi; la cirkli esas urbi; ed el indikis 
un de li fore nordweste de ni kom Helium. 
Altra urbi esis plu proxima, ma el dicis ke el 
timas enirar multa de li, pro ke ne omnu 
esis amikala pri Helium. 

Tandem, pos sorgeme studiir la mapo en 
la lun-lumo qua nun plenigis la chambro, 
me indikis aquo-voyo fore adnorde qua 
anke semblis irar ad Helium. 

“Kad ico ne perforas la teritorio di tua 
avulo?” me questionis. 

“Yes,” el respondis, “ma ol esas triacent 
kilometri norde de ni; ol esas un del aquo- 
voyi quin ni transiris dum voyajar a Tark.” 

“Li nultempe suspektus ke ni irus a ta 
distant aquo-voyo,” me replikis, “e pro to 
me opinionas ke ol esez la maxim bona 
voyo por nia eskapo.” 

Sola konkordis kun me, e ni decidis ke ni 
livez Tark dum ta sama nokto; tam rapide, 
fakte, kam me trovas e selizas mea toati. 
Sola kavalkos Puna e Deja Toris e me 
l’altra; singla de ni portos sat multa nutrivi 
e drinkaji por entratenar ni dum du dii, pro 

ke l'animali ne povos esar tro rapide urjata 
por tante longa disto. 

Me direktis ke Sola irez kun Deja Toris 
alonge un de la min frequentat avenui al 
sudala limito dil urbo, ube me rajuntos li 
kun la toati tam rapide kam posible; lore, 
livante li por ke li kolektez la bezonota 
nutrivi, silkaji, e furaji, me taceme reptis al 
dopajo dil ter-etajo ed eniris la korto, ube 
nia animali destranquile movis, segun 
kustumo, ante dormeskar. 

En l'ombri dil edifici e sub la radii dil 
Marsana luni movis la grand amaso de toati 
e zitidari; la zitidari grondis basa guturala 
soni e la toati tempope akute kriachis, qua 
signifikas la preske kustumala furio-stando 
per qua ta kreuri vivas. Li esis lore plu 
kalma, pro l'absenteso di homi, ma flarante 
me, li divenis plu destranquila e lia 
hororinda bruiso augmentesis. Sole enirar 
toato-klozeyo dum nokto esis riskoza; 
unesme, pro ke lia sempre plu lauta bruiso 
forsan avertus la proxima militisti ke ulo 
nejust eventas, anke pro ke la maxim mikra 
kauzo, o nula kauzo, forsan incitus ula 
granda toatulo atakar me. 

Havante nula deziro vekigar lia 
desagreabla humoro dum tala nokto, kande 
tanta multo dependas de sekreteso e 

rapideso, me restis en l’ombri dil edifici, 
sempre pronta ye instantal averto saltar al 
sekureso di proxima pordo o fenestro. 
Talmaniere me senbruise movis al granda 
pordegi qui apertas al strado ye la dopo dil 
korto, e pluproximeskante al ekireyo, me 
nelaute advokis mea du animali. Quante me 
dankis la benigna fato qua donabis a me la 
previdemeso ganar la amo e fido di ta 
sovaja bruti, nam balde del fora latero dil 
korto me vidis ke du grandega formi forsas 
su vers me tra l'esamifanta karno-monti. 

Li venis tre proxime a me, frotis lia 
muzeli an mea korpo e tastis por la 
nutriveti per qui me sempre premiizis li. 
Apertante la pordegi, me imperis ke la du 
bestiegi ekirez, e lore taceme ekirante, me 
klozis la pordi dop me. 

Me ne ibe selizis od acensis l'animali; 
vicee me taceme marchis en l'ombri dil 
edifici vers nefrequentat avenuo qua duktas 
vers ta loko ube me projetabis renkontrar 
Deja Toris e Sola. Per la senbruiseso di 
nekorpala fantomi ni furteme movis alonge 
la vakua stradi, ma me ne libere respireskis 
til ke ni vidis la plana lando ultre l'urbo. Me 
esis certa ke Sola e Deja Toris facile 
neremarkite atingos nia rendevuo, ma kun 
mea granda toati, me ne esis certa pri me 

ipsa, nam esis tre nekustumala ke militisti 
ekiras urbo dum nokto; fakte, esis nula 
loko adube irar sen longe kavalkar. 

Me sekure atingis la projetita renkontro- 
loko, ma pro ke Deja Toris e Sola ne asistis, 
me duktis mea animali aden l’eniro-halo di 
un del grand edifici. Supozante ke un del 
altra homini dil sama lojeyo enirabis por 
parolar kun Sola, tale ajornante lia departo, 
me ne sentis senbaza timo til pos preske un 
horo sen lia veno, e pos ke plusa mi-horo 
forreptabis, me plenigesis per grava anxio. 
Lore la sono di proximeskanta grupo ruptis 
la silenco dil nokto, e me savis pro la bruiso 
ke to ne esis fuganti furteme reptanta vers 
libereso. Balde la grupo esis proxima, e del 
nigra ombri di mea enireyo me vidis 
duadek kavalkanta militisti qui, pasante, 
parolis non vorti qui arachis la kordio de 
mea sino. 

“l probable projetis renkontrar eli jus 
exter l'urbo, do—” Me audis nulo plusa, li 
forpasabis; ma to suficis. Nia projeto 
deskovresis, la posibleso eskapar de lore til 
la timinda fino esos ya mikrega. Mea nura 
espero esis retroirar neremarkite al lojeyo 
di Deja Toris e saveskar qua fato kaptabis 
el, ma quale facar lo kun ta grandega toati, 

e Purbo ecitata dal savo pri mea eskapo, 
esis vasta problemo. 

Subite ideo venis aden mea mento, ed 
agante per mea savo pri la konstrukto dil 
edifici di ta anciena Marsan urbi qui havas 
un expozita korto meze di omna grupo de 
edifici, me blinde tastis tra l’obskura 
chambri, ed advokis la granda toati venar 
dop me. Li desfacile trairis ula pordi, ma 
pro ke omna edifici an la chef avenui dil 
urbo esis enorme konstruktit, li esis kapabla 
tordetar su sen esar fixigit; tale ni tandem 
atingis l'interna korto ube me trovis, quale 
expektit, la kustumala tapiso ek muskatra 
vejetaro qua provizos a li nutrivo e drinkaji 
til ke me povas riduktar li a lia propra 
klozeyo. Me fidis ke li esos tam tacema e 
tam kontenta hike kam altraloke, ed nur la 
maxim mikra posibleso existis ke li 
deskovresos, pro ke la verdi ne deziras 
enirar ta frontieral edifici, qui frequentesas 
dal unika kozo, me kredas, qua incitas timo 
en li—la granda blanka simii di Barsum. 

Forpreninte la selizi, me celis oli en la 
dopa pordo dil edifico tra qua ni enirabis la 
korto, e, liberigante la bestii, me rapide iris 
trans la korto al dopajo dil edifici ye la fora 
latero, e de ibe til ultra avenuo. Vartante 
en la pordo dil edifico til ke me esis certa ke 

nulu proximeskas, me transirante hastis al 
altra latero e tra l'unesma pordo al ultra 
korto; talmaniere, transirante korto pos 
korto, havante nur mikra risko deskovresar 
dum la necesa transiro dil avenui, me 
sekure atingis la korto dop la lojeyo di Deja 
Toris. 

Hike, komprenende, me trovis la bestii 
dil militisti qui lojis en lapuda edifici, e me 
renkontrus la militisti ipsa se me enirus; 
ma, fortunoze, me havis altra e plu sekura 
maniero atingar la supra etajo ube esas 
Deja Toris e, pos certigar tam bone kam 
posible l'edifico en qua el lojigesas, nam me 
nultempe vidabis ol de la korto, me profitis 
de mea relative granda forteso ed ajileso e 
saltis adsupre til ke me sizis la solio di 
fenestro dil unesma etajo, quan me supozis 
esar en la dopajo di elua apartamento. Me 
tiris me aden la chambro e furteme movis 
vers lavano dil edifico, e ne til ke me 
atingis la pordo di elua chambro saveskis 
pro voci ke ol esas okupat. 

Me ne kapavane enkuris, ma extere 
askoltis por certigar ke ta homo interne ya 
esas Deja Toris e ke enirar esez sekura. Esas 
fortunoza ke me esis tale prudenta, nam la 
konverso quan me audis esis en la basa 
guturala soni di viri, e la vorti qui tandem 


atingis me furnisis apt averto. La parolanto 
esis chefo ed il komandis quar de ilua 
militisti. 

“E kande il rivenas a ta chambro,” il dicis, 
“quale il ya facos kande el ne venas ad il ye 
la bordo dil urbo, vi quar saltez ad il e 
desarmizez il. To bezonos la kombinata 
forteso di vi omna, se la raporti quin li 
portas de Korad esas justa. Kande vi ferme 
kordizabos il, portez il a la vultizita chambri 
sub la lojeyo di la jedak e sekure katenizez 
il ube il trovesos kande Tal Hajus deziras. 
Permisez ke il parolez kun nulu, nek 
permisez ke irgu altra enirez ca chambro 
ante ke il venabos. Esas nula posibleso ke la 
yunino rivenos, nam nun el esas sekur en la 
brakii di Tal Hajus, ed omna elua ancestri 
kompatez el, nam Tal Hajus ne kompatos; 
la granda Sarkoja canokte facis nobla 
laboro. Me iras, e se vi falios kaptar il 
venant, me konfidos via kadavri al kolda 
sino di Is.” 

CHAPITRO XVII. 


Kustoza rikapto 


La parolanto cesante, il turnis su por livar 
apartamento per la pordo ube me stacas, 
ma me ne plus bezonis vartar; me audabis 
sat multa por plenigar mea anmo per timo, 
e furteme irante, me ri-iris al korto per la 
sama voyo. Mea projeto esis instantale 
facit, e transirante la placo e la bordizant 
avenuo ye l'altra latero, me balde stacis en 
la korto di Tal Hajus. 

La brilante lumizit apartamenti di la ter- 
etajo indikis adube me komence serchez, ed 
avancinte al fenestri, me enregardis. Me 
balde deskovris ke mea veno ne esos tam 
facia kam me esperabis, nam la dopa 

chambri alonge la korto esis plena de 
militisti e mulieri. Lore me regardis la supra 
etaji e trovis ke la duesma esis evidente 
nelumizit, do decidis enirar l'edifico de ta 
loko. Nur instanto bezonesis por atingar la 
supra fenestri, e me balde tiris me aden la 
shirmant ombri di la nelumizita duesma 
etajo. 

Fortunoze, la chambro quan me selektis 
esis senhoma; me senbruise reptis al ultra 
koridoro e trovis lumo en l'apartamenti 
avan me. Atinginte to quo semblis esar 
pordo, me trovis ke ol esas nur aperturo ad 
imens interna chambro super la ter-etajo, 
du etaji infre, til la kupolatra tekto dil 
edifico alte super mea kapo. La pavimento 
di ca granda cirklatra halo esis plena de 
cheĤ, militisti e mulieri, e ye Puna 
extremajo esis elevita platformo, sur qua 
blotisis la maxim repugnanta bestio quan 
me ultempe vidabis. Il havis omna kolda, 
harda, kruel, terorinda traiti di la verda 
militisti, ma olti esis emfazata e debochita 
dal animala pasioni a qui il cedabis su dum 
multa yari. Esis nula signo di digneso o di 
fiereso en ilua bestiala vizajo, ed ilua 
enorma maso extensis su sur la platformo 
ube il blotisis quale ula grandega diablatra 

fisho, ilua sis membri emfazante la simileso 
per hororinda e tresayiganta maniero. 

Ma la vidajo qua haltigis me pro anxio 
esis Deja Toris e Sola stacant avan il, ed ilua 
diablatra regardacho dum ke il lasis sua 
granda saliant okuli maligne regardar la 
linei di elua belega formo. El parolis, ma me 
ne povis audar to quon el dicas, nek 
komprenar la basa gruno di ilua respondo. 
El rekte stacis avan il, la kapo alte levit, e 
mem de ta disto me povis lektar la 
desestimo e repugno sur elua vizajo dum ke 
el superbe e sen timo regardis il. El ya esis 
la flera filino di mil jedak-i, en omna 
centimetro di elua kara, precoza korpeto; 
tante mikra, tante frajil apud la grandega 
militisti cirkum el, ma per majesto el 
minigis li til ne-importo; el esis la maxim 
povoza homo inter li, e me vere kredas ke li 
ton sentis. 

Balde Tal Hajus gestis ke la chambro esez 
vakuigit, e ke la kaptiti esez sole livit avan 
il. Lente la chefi, la militisti e la mulieri 
desaparis aden l’ombri di la cirkondanta 
chambri, e Deja Toris e Sola sole stacis avan 
la jedak di la Tarkani. 

Nur un chefo hezitis ante departar; me 
vidis ke il stacas en l’ombri di grandega 
kolono, ilua fingri anxioze tushis la mancho 

di ilua granda espado ed ilua kruela okuli 
regardis Tal Hajus kun nepardonem odio. Il 
esis Tars Tarkas, e me povis lektar ilua 
penso quale apertita libro pro la necelit 
abomino sur ilua vizajo. Il pensis pri ta altra 
homino qua, quaradek yari ante lore, 
stacabis avan ca bestio, e se me tainstante 
povabus parolar un vorto aden ilua orelo, la 
regno di Tal Hajus esabus finigit; ma il anke 
tandem pazegis ek la chambro, ne savis ke 
il livas sua propra filiino a la mizerikordio 
di la kreuro quan il maxim multe abominas. 

Tal Hajus staceskis, e me, mi-timante, 
mi-expektante ilua intenco, hastis al 
sinuifanta rampo qua duktas al infra etaji. 
Nulu esis proxima por haltigar me, e me 
neremarkite atingis la chef etajo dil 
chambro, postenizis me en l'ombro dil sama 
kolono quan Tars Tarkas jus livabis. 
Atinginte ta etajo, me audis Tal Hajus 
parolar. 

“Princino di Helium, me povus arachar 
granda ransono de tua homi se me 
retrosendus tu nenocita a li, ma milfoye plu 
multe me dezirus spektar ta belega vizajo 
tordita pro agonio di tormento; ol duros 
longe, ton me promisas a tu; dek dii di 
plezuro esus tro kurta por montrar l'amo 
quan me havas por tua raso. La terori di tua 

morto frequentos la dormo dil redi tra 
omna venont epoki; li tremos en ombri di 
la nokto kande lia patri naracas pri la 
terorinda venjo di la verdi; pri la povo e 
forteso ed odio e krueleso di Tal Hajus. Ma 
ante ta tormento tu esos por me dum un 
kurta horo, e ta novajo anke iros a Tardos 
Mors, Jedak di Helium, tua avulo, por ke il 
reptachez sur la sulo pro l'agonio di ilua 
tristeso. Morge la tormento komencos; 
canokte tu esas por Tal Hajus; venez!” 

Il saltis del platformo e brutale sizis el ye 
la brakio, ma apene tushabis el ante ke me 
saltis adinter li. Mea kurt espado, akuta e 
briletant, esis en mea dextra manuo; me 
povabus pulsar ol aden ilua putranta kordio 
ante ke il komprenas ke me atakas; ma 
levante mea brakio por frapar, me pensis 
pri Tars Tarkas e, malgre mea furio, malgre 
mea odio, me ne darfis furtar de il ta dolc 
instanto por qua il vivabis ed esperabis dum 
longa, tedanta yari, do, vicee, me frapis per 
mea bona dextra pugno ilua mentono. Sen 
bruiso il falis al pavimento quale mortinto. 

Kun la sama mortala silenco me sizis 
Deja Toris ye la manuo, e gestis a Sola ke el 
sequez. Ni senbruise kuris del chambro al 
supra etajo. Nevidite, ni atingis dopa 
fenestro e, per la rimeni e ledro di mea 

harneso, me abasis unesme Sola e pose Deja 
Toris til la suba sulo. Lejere falinte dop li, 
me rapide duktis li cirkum la korto en 
l’ombri dil edifici, e talmaniere ni retro-iris 
per la sama voyo tante recente sequata de 
la fora limito dil urbo. 

Tandem ni venis a mea toati en la korto 
ube me livabis li, e selizinte li, ni hastis tra 
l'edifico al ultra avenuo. Acensante, Sola 
adsur l'una bestio, e Deja Toris dop me 
adsur l'altra, ni adsude kavalkis del urbo 
Tark tra la kolino. 

Vice rondirar l'urbo adnordweste vers la 
maxim proxima aquo-voyo, qua kurte distis 
de ni, ni turnis ni vers la nordesto ed iris 
trans la muskoza dezerto trans qua, alonge 
duacent danjeroza e tedanta kilometri, esis 
altra chefa voyo qua duktas ad Helium. 

Nula vorto parolesis til ke ni livabis 
Purbo distante dop ni, ma me audis la 
nelauta plorego di Deja Toris qua forte 
embracis me a pozis sua kara kapo an mea 
shultro. 

“Se ni sucesus, mea chefo, la debo di 
Helium esos grandega; plu granda kam ol 
povus ripagar; e se ni ne sucesus,” el pluse 
dicis, “la debo esus ne mina, quankam 
Helium nultempe saveskos, nam tu salvis la 

lasta di nia familio de to quo esas plu mala 
kam morto.” 

Me ne respondis, ma extensis un manuo 
a mea flanko e presis ube oli tenis me la 
fingreti di ta quan me amoris; pose, kun 
neruptita silenco, ni hastis trans la flava, 
lunlumizita musko, singlu okupata da sua 
propra pensaji. Pri me, me povis esar nur 
joyoza, la varma korpo di Deja Toris presita 
an la mea, e malgre omna nia ne ja 
renkontrata danjero, mea kordio kantis tam 
gaye kam se ni ja eniras la pordegi di 
Helium. 

Nia plu frua projeto esabis tante male 
renversita ke ni nun trovis ni sen nutrivo, 
sen drinkajo, e nur me esis armizit. Do ni 
urjis nia bestii a rapideso qua certe 
exhaustus li ante ke ni povus esperar vidar 
la fino dil unesma etapo di nia voyajo. 

Ni kavalkis dum la tota nokto e dum la 
tota sequanta dio, kun nur kelka kurta halti. 
Dum la duesma nokto e ni e nia animali 
tote exhaustesis, do ni sternis ni adsur la 
musko e dormis dum kin o sis hori, ed itere 
rikomencis la voyajo ante jornesko. Dum la 
tota sequanta dio ni kavalkis, e kande, tarde 
posdimeze, ni vidis nula fora arbori, la 
signo di la grand aquo-voyi tra omna 

Barsum, la terorinda vereso frapis ni — ni 
perdesas. 

Evidente ni rondirabis, ma quadirecione 
on desfacile dicis, nek lo semblis posibla, 
havante la suno por guidar ni die e la luni e 
steli nokte. Omnakaze, nul aquo-voyo 
videsis, e la tota grupo esis preske pronta 
falar pro hungro, dursto, e fatigeso. Fore 
avan ni e kelke addextre, ni vidis la formi di 
basa monti. Ni decidis esforcar atingar olti, 
esperante ke de ula somito ni vidos la 
perdit aquo-voyo. Nokeskis ante ke ni 
atingis nia skopo, e, preske esvanante pro 
fatigeso e febleso, ni kushis ni e dormeskis. 

Frumatine me vekigesis da ula granda 
korpo qua proxime presis la mea, e 
tresayante apertante mea okuli, vidis mea 
kara olda Wula, qua intime presis me; la 
fidema bruto sequabis ni trans ta senvoya 
dezerto por partoprenar nia fato, irge qua ol 
esez. Pozante mea brakii cirkum lua kolo, 
me presis mea vango a la lua, e me ne 
shamas pro facir lo, nek pro la lakrimi qui 
plenigis mea okuli dum pensar pri lua amo 
por me. Kurte pose, Deja Toris e Sola vekis, 
e decidesis ke ni quik avanirez por esforcar 
atingar la kolini. 

Ni irabis apene 1,6 kilometri kande me 
remarkis ke mea toato komencas faletar e 

shancelar tre kompatinde, quankam ni ne 
forsabis li de marchado de pos morge 
dimeze. Subite lu frenezioze shancelis 
adlatere e violentoze falegis al sulo. Deja 
Toris e me forjetesis e falis adsur la mola 
musko apene kun shoko; ma la kompatinda 
bestio male standis, ne mem povis 
staceskar, quankam sen nia pezo. Sola dicis 
a me ke la koldeso di la nokto, kande ol 
venos, kun la repozo sendubite rivivigos lu, 
do me decidis ne mortigar lu, quale me 
unesme intencis, pro ke me opinionis ke 
esus kruela livar lu sole ibe por mortar pro 
hungro e dursto. Forpreninte lua harneso, 
quan me jetis apud lu, ni livis la 
kompatindo a lua fato, ed avaniris kun un 
toato tam bone kam posible. Sola e me 
marchis, e koaktis Deja Toris kavalkar, 
kontre elua volo. Talmaniere ni progresis til 
cirkume 1,6 kilometri for la kolini quin ni 
volis atingar, kande Deja Toris, de la dorso 
dil toato, kriis ke el vidas granda grupo de 
kavalkanti qui venas de paseyo en la kolini 
distanta de plura kilometri. Sola e me 
regardis l'indikita direciono, ed ibe, klare 
videbla, esis centi de kavalkanta militisti. Li 
semblis irar adsudweste, voyo qua duktos li 
for ni. 


Li sendubite esis Tarkana militisti sendita 
por kaptar ni, e ni sospiris pro alejo ke li 
voyajas kontresinse. Me rapide levis Deja 
Toris de la toato, e komandis ke l’animalo 
jacez e ni tri anke facis lo, por esar tam 
mikra objekti kam posibla, timante atraktar 
Patenco di la militisti vers ni. 

Nur instantale ni povis vidar li dum ke li 
iris unserie ek la paseyo, ante ke li 
desaparis dop amikala kolino; por ni, tre 
fortunoza kolino; pro ke, se li restabus 
videbla dum longa tempo, li apene faliabus 
deskovrar ni. Kande ta qua pruvis esar la 
lasta militisto aparis ek la paseyo, il haltis e, 
pavorigante ni, levis sua mikra ma povoza 
bilorneto a sua okuli ed omnadirecione 
regardis la marfundo. Evidente il esas 
chefo, nam en ula marcho-formaco inter la 
verdi, chefo esas ye la dopajo di la rango. 
Kande ilua bilorneto ocilis vers ni, nia 
kordii cesis pulsar en nia pektori, e me 
sentis la kolda sudoro venar ek omna poro 
di mea korpo. 

Balde ol ocilis tote vers ni ed — haltis. La 
tenso di nia nervi proximeskis a la rupto- 
punto, e me dubitas ke irgu de ni respiris 
dum la kelk instanti kande il apuntis ni per 
sua bilorneto; lore il abasis ol, e ni vidis ke 
il klamas komando a la militisti qui 

desaparabis dop la kolino. Il ne vartis ke li 
venez ad il, tamen, ma vicee turnis sua 
toato e furioze galopis vers ni. 

Esis nur un posibleso, e ton ni mustas 
rapide uzar. Levante mea stranja Marsana 
fusilo a mea shultro, me apuntis e tushis la 
butono qua direktas la destensilo; akut 
explozo venis kande la projektilo atingis 
sua skopo, e l'atakanta chefo retroe falis de 
sua kuranta bestio. 

Saltante staceskante, me urjis la toato 
staceskar, ed imperis ke Sola acensez kun 
Deja Toris e per grande esforcez atingar la 
kolini ante ke la verda militisti venos. Me 
savis ke en la ravini li forsan trovos 
tempala celo-loko, e quankam li ibe mortus 
pro hungro e dursto, to esus plu bona kam 
esar kaptita da la Tarkani. Koaktante ke li 
prenez mea du revolveri kom mikra 
protekto, e, kom Pultima rekurso, kom 
eskapo por li ipsa de la hororinda morto 
qua rikapto signifikus, me levis Deja Toris 
en mea brakii e pozis el adsur la toato dop 
Sola, qua ja acensabis pro mea komando. 

“Adio, mea princino,” me susuris, “ni 
renkontrez en Helium. Me eskapis plu mala 
standi kam ca,” e me esforcis ridetar dum 
mentiar. 

“Quo,” el kriis, “ka tu ne venas kun ni?” 

“Quale, Deja Toris? Ulu mustas 
kurtatempe ditenar ca kerli, e me povas plu 
facile eskapar sole kam ni tri kune.” 

El rapide saltis del toato e, pozante sua 
kara brakii cirkum mea kolo, turnis su a 
Sola e dicis, per simpla digneso: “Fugez, 
Sola! Deja Toris restas por mortar kun la 
viro quan el amoras.” 

Ta vorti esas grabit en mea kordio. Ha, 
me joyoze cedabus mea vivo milfoye nur 
por itere audar oli; ma tatempe me ne povis 
cedar mem un sekundo al extazo di ta dolc 
embraco, ed unesmafoye presante mea labii 
a le elua, me itere levis el e jetis el ad elua 
plaso dop Sola, imperis per rezolvema toni 
ke Sola koaktante retenez el, e lore, 
frapante la flanko dil toato, vidis li forportit; 
Deja Toris luktis til la fino por liberigar su 
de la teno di Sola. 

Turnante me, me vidis ke la verda 
militisti acensas la kolino e serchas lia 
chefo. Pos instanto li trovis il, e pose me; 
ma li apene remarkis me ante ke me 
pafeskis, sternita sur mea stomako en la 
musko. Me havis cent projektili en la 
kartochuyo di mea fusilo, e plusa cent en la 
zono an mea dorso, e me kontinue pafis til 
ke me vidis ke omna militisti qui unesme 

rivenabis de dop la kolino esas o mortinta o 
fugant. 

Tamen, l'intervalo esis kurta, nam balde 
la tota grupo, cirkume mil homi, rapide 
aparis, furioze kuris vers me. Me pafis til ke 
mea fusilo esis vakuigita e li preske atingis 
me, e lore per regardeto vidis ke Deja Toris 
e Sola desaparabis adinter la kolini. Me 
saltante staceskis, forjetis la ne-utila fusilo, 
e kuris kontresinse de Sola ed elua tutelo. 

Se Marsano ultempe havabis salto- 
montro, tadie longe ante nun ol ofresis al 
astonata militisti, ma quankam ol tiris li de 
Deja Toris, ol ne distraktis li de esforcar 
kaptar me. 

Li furioze kuris dop me til ke, tandem, 
mea pedo butis salianta quarco-peco, e me 
falegis sternit adsur la musko. Me regardis 
adsupre, e li esis sur me, e quankam me 
ektiris mea long espado por esforcar vendar 
mea vivo tam chere kam posible, omno 
balde finis. Me shancelis sub lia frapi, qui 
falis adsur me kom torenti; mea kapo 
vertijis; omno nigreskis, e me falis sub li 
aden senkoncieso. 

CHAPITRO XVIII 


Katenizita en Warhun 


Plura hori pasis ante ke me rikoncieskis e 
me bone rimemoras la surprizo qua inundis 
me, komprenante ke me ne esas mortint. 

Me jacis inter amaso de dormo-silkaji e 
furaji en langulo di chambreto en qua esis 
plura verda militisti, ed anciena e leda 
homino inklinis su super me. 

Kande me apertis mea okuli, el turnis su 
ad un de la militisti e dicis, 

“Il vivos, ho Jed.” 

“Esas bona,” replikis ta qua salutesis. Il 
staceskis e proximeskis a mea lito, “il ofros 
rara sporto por la granda ludi.” 

Regardante, me vidis ke il ne esas 
Tarkano, nam ilua ornivi e metalaji ne 
apartenas a ta hordo. Il esis grandega homo, 
terorinde cikatrizit en la vizajo ed en la 
pektoro, havante un ruptita dentego e 
mankante un orelo. Ligita ye amba 
pektoralo esis homala kranii e dependante 
de olti esis multa sikigita homala manui. 

Ilua aludo a la granda ludi, pri qui me 
audabis tante multe dum esar inter la 
Tarkani, konvinkis me ke me nur saltabis 
de purgatorio aden geheno. 

Pos kelka plusa vorti kun la homino, dum 
qui el certigis da il ke me ne nun esas tote 
apta por voyajar, la jed komandis ke ni 
acensez la bestii e kavalkez por rajuntar la 
chefa parto di la trupi. 

Me sekure rimenizesis adsur tam sovaja e 
tam nedirektebla toato kam me vidabis, ed 
havante un kavalkanta gardo ye singla 
flanko por preventar la forkuro dil bestio, ni 
frenezioze kavalkis por persequar la kolono. 
Mea vunduri nur poke dolorigis me, tante 
miraklatre e rapide funcionis la 
medikamenti ed injektaji di la homino, e 
tante habile el bandajizis e plastrizis la 
domaji. 

Jus ante noktesko ni atingis la chefa 
parto di la trupi kelke kurtatempe pos lia 

konstrukto di kampeyo por la nokto. Me 
quik duktesis adavan la direktanto, qua esis 
la jedak di la hordi di Warhun. 

Simile a la jed qua duktis me, il esis 
terorinde cikatrizit, anke ornita per la 
kuraso ek homala kranii e sikigita mortinta 
manui qui semblis markizar omna plu 
povoza militisti inter la Warhunani, por 
montrar li astonanta feroceso, qua fore 
superiras mem to di la Tarkani. 

La jedak, Bar Komas, qua esis kelke yuna, 
esis l'objekto di la feroca e jaluz odio di ilua 
evoza lietnanto, Dak Kova, la jed qua 
kaptabis me, e me ne evitis remarkar la 
preske intencit esforci quin Dak Kova facis 
por ofensar sua superioro. 

Il tote omisis la formala saluti kustumala 
kande ni eniris la prezenteso di la jedak, e 
violentoze pulsante me adavan la regnanto, 
il klamis per lauta e minacanta voco, 

“Me adportas stranja kreuro weranta la 
metalaji di Tarkano, quan me deziras 
kombatar kontre sovaja toato dum la 
granda ludi.” 

“l mortos quale semblas apta a Bar 
Komas, tua jedak, se il ya mortos,” replikis 
la yuna regnanto emfazoze e kun digneso. 

“Se il mortos!” grunis Dak Kova. “Per la 
mortinta manui ye mea fauco, il ya mortos, 

Bar Komas. Nula sentimentacha febleso de 
tu salvos il. Ho, utinam Warhun regnesez 
da reala jedak vice da feblulo havanta 
aquatra kordio, de qua mem anciena Dak 
Kova povus arachar la metalaji per sua 
nuda manui!” 

Bar Komas regardis la defianta e ne- 
obediema chefo dum instanto, ilua mieno 
expresante superba, sentima desestimo ed 
odio, e lore, sen ektirar armo e sen parolar 
un vorto, il lansis su ye la fauco di la 
difamanto. 

Me ne antee vidabis du granda verda 
Marsani kombatar per larmi di naturo, e la 
demonstro di animalatra feroceso «qua 
sequis esis tam timinda kam la maxim 
desordinit imagino povus piktar. Li atakis 
Pokuli e Poreli per lia manui, e per lia 
briletanta dentegi li iterante incizegis e 
perforis til ke li amba esis sekvundita de la 
kapo til la pedi. 

Bar Komas vinkis en ta kombato pro ke il 
esis plu forta, plu rapida e plu inteligenta. 
Balde semblis ke la kombato finis ecepte 
l’ultima morto-steko, kande Bar Komas 
faletis dum eskapar sizo. To esis 
Poportunajo bezonata da Dak Kova, e 
lansante su ye la korpo di sua enemiko, il 
perforis per sua unika dentego l’inguino di 

Bar Komas e per finala forteg esforco larje 
tranchis la yuna jedak alonge la tota korpo, 
la granda dentego tandem fixigante su en 
Posti di la mandibulo di Bar Komas. 
Vinkanto e vinkito rulis laxe a senanme sur 
la musko, grand amaso di arachita e 
sangifanta karno. 

Bar Komas esis absolute mortint, e nur la 
maxim Herkulatra laboro di la homini di 
Dak Kova salvis il de ilua meritita fato. Pos 
tri dii il marchis sen helpo a la kadavro di 
Bar Komas qua, segun kustumo, ne movesis 
de la loko ube ol falabis, e pozante sua pedo 
adsur la kolo dil olima regnanto, il asumis 
la titulo di Jedak di Warhun. 

La manui e kapo di la mortinta jedak 
forprenesis por esar adjuntit al ornivi di la 
vinkanto, e pose ilua homini kremacis la 
restaji kun sovaja e terorinda ridado. 

La domaji di Dak Kova tante longe 
ajornabis marcho ke li decidis abandonar 
l’expediciono, qua esis atako kontre mikra 
Tarkano-hordo kom revancho pro la 
destrukto di la koveyo, til pos la granda 
ludi, e la tota grupo de militisti, la nombro 
esante dekamil, retroturnis su vers Warhun. 

Mea introdukto ad ita kruela e sang- 
avida homi esis nur indikatoro di la ceni 
quin me atestis preske diale dum esar inter 

li. Li esas min granda hordo kam la Tarkani 
ma multe plu feroca. Nula dio pasis sen ula 
membri di la diversa Warhuna hordi 
kombatis til morto. Me vidas tam multa 
kam ok mortala dueli dum un dio. 

Ni atingis l'urbo Warhun pos marchar 
dum tri dii e me quik jetesis aden subtera 
karcero e forte katenizita a la pavimento e 
muri. Nutrivi adportesis intervale, ma pro la 
tot obskureso di la loko, me ne savas ka me 
ibe jacis dum dii, o dum semani, o dum 
monati. To esis la maxim hororind 
experienco di mea tota vivo, e me de pos ta 
tempo astonesas ke mea mento ne cedis su 
a la terori di ta inkatra nigreso. La loko esis 
plena de reptanta kozi; kolda, sinuifanta 
korpi pasis sur me kande me kushis me, ed 
en l'obskureso me tempope vidis flagranta, 
fairatra okuli qui fixe ed intence regardis 
me. Nula sono venis a me de la supra 
mondo e mea karcer-gardisto ofris nula 
vorto adportante mea nutrivo, quankam me 
komence multe questionis il. 

Tandem, omna mea odio e dement 
abomino por ta hororinda kreuri qui 
pozabis me en ta hororinda loko esis 
fixigita da mea shancelanta raciono a ta 
unika delegato qua reprezentis a me la tota 
Warhunaro. 


Me remarkabis ke il sempre avancas kun 
sua febla torcho adube il povas pozar la 
nutrivo sat proxim a me, e kande il blotisas 
por pozar ol adsur la pavimento ilua kapo 
esas tam alta kam mea pektoro. Do, per la 
ruzemeso di dementulo, me retropazis aden 
la fora angulo di mea celulo kande me audis 
il venar, e prenante en mea manuo la laxa 
parto di la granda kateno liganta me, me 
vartis ilua veno blotisante quale ula rapto- 
bestio. Kande il inklinis su por pozar mea 
nutrivo adsur la sulo, me ocilis la kateno 
super mea kapo e per mea tota forteso 
frapis ilua kranio. Sen bruiso il falis al 
pavimento, tote mortint. 

Ridante e babilante quale l’idioto quan 
me balde divenus, me saltis adsur ilua 
sternita korpo, mea fingri tastis por ilua 
mortinta fauco. Balde li tushis kateneto, ye 
la termino di qua pendis plura klefi. La 
sento di ta klefi rivenigis mea raciono tam 
subite kam penso. Me ne plus esis klukant 
idioto, ma racionoza, racionanta viro 
havanta la moyeno eskapar en mea manui. 

Dum tastar por forigar la kateno de la 
kolo di mea viktimo, me adsupre regardis 
aden l’obskureso e vidis ke sis pari de 
brilant okuli fixe regardas me. Li lente 
pluproximeskis e me lente retroreptis de la 


212 


hororo en oli. En mea angulo me blotisis, la 
palmi avane pozit, e la terorind okuli 
furteme avancis til ke li atingis la mortinta 
kadavro ye mea pedi. Lore, lente, li 
retroiris, ma nun kun stranja, glitanta sono, 
e li tandem desaparis aden ula nigra e 
distant internajo di mea subtera karcero. 

CHAPITRO XIX 


Kombato en la areno 


Me lente rekuperis mea kalmeso e tandem 
esforcis prenar la klefi de la kadavro di mea 
olima karcer-gardisto. Ma extensante mea 
manui aden l’obskureso por trovar ol, me 
hororante deskovris ke ol esas absenta. 
Lore la vereso flagris en mea mento; la 
posedanti di ta brilant okuli fortranabis mea 
premio por esar manjita en lia vicina 
refujeyo; quale oli vartabis dum dii, dum 
semani, dum monati, tra omna ta terorinda 
eterneso di mea enkarcero por tranar mea 
propra kadavro ad olia festino. 

Dum du dii nula nutrivo adportesis a me, 
ma lore nova mesajero aparis e mea 

enkarcero duris quale antee, tamen, me ne 
permisis mea raciono itere esar submersita 
da la hororo di mea situeso. 

Kurtatempe pos ca evento, altra kaptito 
esis enduktita e katenizita proxim me. Per 
la febla torcho-lumo me vidis ke il esas reda 
Marsano e me esis apene kapabla vartar la 
departo di ilua gardisti ante parolar ad il. 
Dum ke lia irante pedpazi diminutis en la 
disto, me nelaute dicis la Marsana saluto- 
vorto, kaor. 

“Qua tu esas qua parolas ek l’obskureso?” 
il respondis. 

“Jon Karter, amiko di la redi di Helium.” 

“Me esas di Helium,” il dicis, “ma me ne 
rimemoras tua nomo.” 

Lore me naracis ad il la historio quale me 
hike skribis ol, ma omisis nur irga refero a 
mea amoro por Deja Toris. Il esis tre ecitata 
da la novajo pri la princino di Helium e 
semblis tre certa ke el e Sola povus facile 
atingir sekura loko de ta loko ube eli livabis 
me. Il dicis ke il bone konocas ta loko pro 
ke la defileo tra qua venabis la Warhuna 
militisti qui deskovrabis ni esis l’unika 
paseyo uzata da li dum marchar adsude. 

“Deja Toris e Sola eniris la kolini ne plu 
kam ok kilometri de grand aquo-voyo e 

nun esas probable tre sekura,” il certigis da 
me. 

Mea kunkarcerano esis Kantos Kan, 
padwar [lietnanto] en la navaro di Helium. 
Il esabis membro di ta malchancoz 
expediciono qua falabis aden la manui di la 
Tarkani ye la kapto di Deja Toris, ed il 
kurte relatis l'eventi qui sequis la desvinko 
di 1 milito-navegi. 

Male vundita e nur partale vir-equipat, li 
klaudikante e lente iris vers Helium, ma 
dum pasar proxime al urbo Zodango, la 
kapitalo di la heredal enemiki di Helium 
inter la redi di Barsum, li atakesis da grand 
amaso de milit-navegi ed omna navo ecepte 
to a qua apartenis Kantos Kan esis o 
destruktita o kaptit. Ilua navo persequesis 
dum dii da tri Zodangana milit-navegi, ma 
tandem eskapis dum l’obskureso di senluna 
nokto. 

Triadek dii pos la kapto di Deja Toris, o 
cirkume la tempo kande ni venis a Tark, 
ilua navo atingabis Helium, havante 
cirkume dek travivanti ek la sepacent oflciri 
e viri dil originala kruo. Nemediate, sep 
granda navari, singla de li havanta cent 
forta milit-navi, sendesis por serchar Deja 
Toris, e de ta navi duamil min granda navi 
kontinue e vane serchis la perdita princino. 

Du hordi de verda Marsani esis efacita de 
Barsum da la venjema navari, ma nula traco 
di Deja Toris trovesis. Li serchabis inter la 
nordala hordi, e nur dum la recenta dii li 
extensabis la sercho adsude. 

Kantos Kan asignesis ad un de la mikra 
flug-mashini por un homo e desfortunoze 
deskovresis da la Warhunani dum explorar 
lia urbo. La braveso ed audaco di ta viro 
ganis mea maxim granda respekto ed 
estimo. Sole il enirabis l'edifici cirkum la 
placo. Dum du dii e nokti il explorabis lia 
lojeyi e lia subtera karceri por serchar sua 
amata princino, ma falis aden la manui di 
grupo de Warhunani dum livar, pos 
certigante da su ke Deja Toris ne esas 
kaptito ibe. 

Dum la tempo di nia enkarcero, Kantos 
Kan e me bone konoceskis luna l’altra, e 
facis varme personal amikeso. Nur kelka dii 
pasis, tamen, ante ke ni esis tranit ek nia 
subtera karcero por la granda ludi. 
Frumatine ni duktesis ad enorm amfiteatro 
qua, vice esir konstruktata sur la tero, esis 
exkavita sub la surfaco. Ol esis partale 
plena de eskombro, por ke me ne facile 
dicas quante grand ol esabis. En olua nuna 
stando ol kontenis omna duadekamil 
Warhunani dil asemblita hordi. 

La areno esis imensa ma tre desplana e 
desordinit La Warhunani «amasigabis 
cirkum ol stonegi de ula ruinit edifici dil 
anciena urbo por preventar ke animali e 
kaptiti eskapez aden la spektantaro, e ye 
singla extremajo kaji konstruktesis por 
kontenar li til lia foyi renkontrar ula 
hororinda morto en la areno. 

Kantos Kan e me kune inkluzesis en un 
de la kaji. En l’altra kaji esis sovaja kaloti, 
toati, furioza zitidari, verda militisti, e 
mulieri de altra hordi, e multa stranja e 
feroca sovaja bestii di Barsum quin me 
nultempe vidabis. La bruisego di lia 
grondado, bramado, e kriachado surdigis on 
e la timind aspekto di irga de li suficus 
donar la maxim grava presenti a la maxim 
forta kordio. 

Kantos Kan explikis a me ke ye dio-fino 
un de ta kaptiti ganos libereso e l'altri jacos 
mortinte tra la areno. La vinkanti di la 
diversa konkursi dum la dio esos sendita 
Puna kontre Paltra til ke nur du restas 
vivant; la vinkanto dil ultima kombato 
liberigesos, sive animalo sive homo. 
Sequante matine la kaji plenigesos per nova 
grupo de viktimi, e tale tra la dek dii di la 
ludi. 

Kurtatempe pos ke ni enkajigesis, 
l’amfiteatro pleneskis e pos un horo omna 
disponebla parto di la sido-spaco okupesis. 
Dak Kova, kun ilua jed-i e chefi, sidis en la 
mezo di un latero dil areno sur granda 
levita platformo. 

Ye signalo de Dak Kova, la pordi di du 
kaji apertesis e dek-e-duk verda Marsanini 
esis ekpulsita til la mezo dil areno. Singlu 
donesis poniardo e lore, ye la fora 
extremajo, grupo de dek-e-du kaloti, o 
sovaja hundi, esis sendita kontre eli. 

Kande la bestii, grondante e spumifante, 
hastis a la preske sendefensa mulieri, me 
turnis mea kapo por ne vidar la hororinda 
vidaĵo. La klami e ridi di la verda turbo 
pruvis l’ecelanta qualeso di ta sporto, e 
retroe turnante me vers la areno, kande 
Kantos Kan dicis ke la kombato finesis, me 
vidis tri vinkinta kaloti qui grondis e 
grunachis super la kadavri di sua viktimi. 
La mulieri bonege kombatabis. 

Pose furioza zitidaro liberigesis adinter la 
restanta hundi, e talmaniere la ludi procedis 
dum ta longa, varmega, hororinda dio. 

Dum ta dio me unesme sendesis kontre 
viri e pose kontre bestii, ma pro ke me 
armizesis per long espado e sempre ecelis 
Padverso pri ajileso ed anke maxim ofte pri 

forteso, to esis por me nur la ludo di pueri. 
Iterante me ganis la aplaudo di la sang- 
avida turbo, e venante a la fino di la dio, 
krii demandis ke me esez duktit ek la areno 
e membrigesez a la hordi di Warhun. 

Tandem restis nur tri de ni, granda verda 
militisto de ula fora nordala hordo, Kantos 
Kan, e me ipsa. L'altra du esis sendita por 
kombatar, e me kombatos la vinkanto por la 
libereso donit al ultima vinkanto. 

Kantos Kan plurfoye kombatis dum ta 
dio e, quale me, sempre vinkis, ma ulfoye 
nur apene, precipue kontre la verda 
militisti. Me nur poke esperis ke il vinkos 
sua gigant adversulo, qua falchabis omni 
dum ta dio. La kerlo havis alteso de preske 
kin metri, e Kantos Kan havis alteso min 
kam du metri. Dum ke li avancis por 
renkontrar l'una l’altra, me unesmafoye 
vidis habila stroko di Marsan espadago qua 
pozis omna espero por vinko e vivo di 
Kantos Kan sur un ludkubo-jeto, nam, il 
venante a cirkume sis metri de la kerlego, il 
jetis sua espado-brakio fore dop su super la 
shultro e per forteg ociligo lansis sua armo 
pint-avane vers la verda militisto. Ol flugis 
tam certe kam flecho e, perforante la kordio 
di la kompatinda diablo, sendis il mortinta a 
la sulo. 

Kantos Kan e me nun mustas kombatar 
Puna Paltra, ma venante por renkontrar, me 
susuris ad il ke il durigez la kombato preske 
til noktesko, pro espero ke ni povas trovar 
ula moyeno eskapar. La turbo evidente 
konjektis ke ni ne volis kombatar Puna 
l’altra, do li ululis pro furio dum ke nek me 
nek il ofris mortal espado-stroko. Jus kande 
me vidis la subita noktesko, me susuris a 
Kantos Kan ke il pulsez sua espado adinter 
mea sinistra brakio e mea korpo. Il facis lo, 
e me retroe shancelis, forte tenante l'espado 
per mea brakio, e talmaniere falis al sulo, 
larmo semblante saliante ek mea pektoro. 
Kantos Kan komprenis mea trompo e, 
rapide pazante a mea flanko, il pozis sua 
pedo adsur mea kolo, ektiris sua espado de 
mea korpo, e donis l’ultima morto-stroko 
tra la kolo, qua on supozas tranchar la 
jugulara veino, ma takaze la kolda lamo 
nenoce glitis aden la sablo dil areno. En 
Pobskureso qua nun falabis, nulu povis 
distingar kad il advere mortigis me. Me 
susuris ke il irez e reklamacez ilua libereso 
e pose vartez me en la kolini este del urbo; 
do il livis me. 

Kande l'amfiteatro vakuesis, me furteme 
reptis al suprajo e, pro ke la grand exkavo 
situesis for la placo en nehabitata parto di 


la granda mortint urbo, me facile atingis 
Pultra kolini. 

L'OLDULO SIDESKIS E PAROLIS KUN ME DUM HORI. 
(videz pagino 229) 

CHAPITRO XX 


En l’atmosfer fabrikerio 


Dum du dii me ibe vartis Kantos Kan, ma 
pro ke il ne venis, me pede iris adnordweste 
vers ta loko ube, il dicabis, esas l’aquo-voyo 
maxim proxima. Mea nura nutrivo konsistis 
ek vejetarala lakto de la planti qui tante 
jeneroze donis ta precoza fluido. 

Dum du longa semani me vagis, mispazis 
tra la nokti guidata nur da la steli, e die 
celis me dop ula salianta roko od inter 
Pintermitanta kolini transpasat. Plurfoye 
me atakesis da sovaja bestii; stranja, 
barbara monstri qui saltis adsur me en 
Pobskureso, por ke me sempre mustis tenar 
mea long espado en la manuo por esar 


224 


pronta por li. Kustumale mea stranja, nove 
ganita telepatiala povo avertis me ante sata 
tempo, ma unfoye me esis faligit, la vicioza 
dentegi an mea jugulara veino ed haroza 
vizajo proxim la mea, ante ke me savis, ke 
me minacesas. 

Quala kozo esis sur me, me ne savas, ma 
me sentis ke ol esas granda e pezoz ed 
havas multa gambi. Mea manui esis an olua 
fauco ante ke la dentegi esis kapabla 
mordar me, e me lente koaktis retroirar de 
me la haroza vizajo e mordilatre presis mea 
fingri an olua trakeo. 

Senbruise ni ibe jacis, la bestio esforcante 
por atingar me per ta terorinda dentegi, e 
me penis por tenar ol for mea fauco. Lente 
mea brakii cedis su dum la ne-egala lukto, e 
milimetrope la brulant okuli e brilanta 
dentegi di mea adverso reptis vers me, til 
ke, kande la haroza vizajo itere tushis la 
mea, me agnoskis ke omno finesas. Lore 
vivant amaso de destrukto saltis ek la 
cirkondant obskureso adsur la kreuro qua 
tenis me an la sulo. La du bestii grondante 
rulis sur la musko, laceris ed arachis luna 
l’altra per timinda maniero, ma to balde 
finis e mea salvanto staceskis, la kapo 
abasit, adsuper la fauco di la mortinta kozo 
qua volabis mortigar me. 


225 


La plu proxima luno, subite hastante 
adsuper la horizonto e lumizante la 
Barsumana ceno, revelis ke mea salvanto 
esas Wula, ma de ube lu venabis, o quale lu 
trovabis me, me tote ne savis. Ne bezonesas 
dicar, ke me joyis pro lua kompaneso, ma 
mea plezuro vidar lu minigesis da anxio pri 
lua motivo abandonar Deja Toris. Me 
certesis ke nur elua morto explikus lua 
absenteso de el, lu esis tante fidinda pri mea 
imperi. 

Per la lumo di la nun brilanta luni, me 
vidis ke lu esas nur ombro dil olima Wula, 
ed erste lu turnis de mea karezo ed avide 
manjeskis la kadavro ye mea pedi, me 
komprenis ke la kompatindo esis plu kam 
mi-mortinta pro hungrego. Me ipsa standis 
ne plu bone, ma me ne povis koaktar me 
manjar la kruda karno e me havis nula 
moyeno fairifar. Wula fininte sua repasto, 
me rikomencis mea fatiganta e semblante 
senfina vagado por serchar l'eludema aquo- 
voyo. 

Ye jornesko di la dek-e-kinesma dio di 
mea sercho, me multe joyis vidar lalt 
arbori qui markizis l'objekto di mea sercho. 
Ye dimezo, cirkume, me fatigite tranis me a 
la pordi di enorm edifico qua kovris forsan 
sis kilometri quadrata ed alta de sisadek 

metri. Ol montris nul aperturo en la forta 
muri ecepte la pordeto avan qua me 
exhaustite falis, nek ibe esis irga vivo-signo. 

Me trovis nula pord-klosheto od altra 
moyeno anuncar mea prezenteso a la 
habitanti di ca edifico, ecepte ke mikra 
ronda truo en la muro proxim la pordo esis 
por ta skopo. Ol havis la grandeso di 
krayono, e pensante ke ol forsan esas 
parolo-tubo, me pozis mea boko an ol ed 
esis pronta parolar kande voco venis ek ol e 
questionis qua me esas, de ube me venas, e 
la motivo por mea arivo. 

Me explikis ke me espakabis de la 
Warhunani e mortas pro hungrego ed 
exhausto. 

“Tu weras la metalaji di verda militisto e 
sequesas da kaloto, ma tu havas la figuro di 
redulo. Kolore tu esas nek verda nek reda. 
Per la nomo di la nonesma dio, quala sorto 
de kreuro tu esas?” 

“Me esas amiko di la redi di Barsum e me 
hungregas. Per humaneso, apertez a ni,” me 
replikis. 

Balde la pordo retroiris per dek-e-ok 
metri, haltis e lejere glitis adsinistre por 
expozar kurta e streta koridoro ek betono, 
ye la fora extremajo di qua esis altra pordo, 
omnamaniere simila a to quon me jus 

trapasabis. Nulu videsis, ma quik pos ke ni 
pasis l'unesma pordo, ol lejere glitis aden 
sua loko dop ni e rapide retroiris a sua 
originala poziciono en la avana muro dil 
edifico. Kande la pordo glitis adlatere, me 
remarkis olua granda dikeso de sis metri, e 
kande ol atingis sua plaso pos klozesar dop 
ni, granda cilindri ek stalo venis ek la 
plafono dop ol e fitis sua infra extremaji 
aden aperturi en la pavimento. 

Duesma e triesma pordi retroiris avan me 
e glitis adlatere quale l'unesma ante ke me 
atingis grand interna chambro, ube me 
trovis nutrivo e drinkajo pozita sur granda 
petra tablo. Voco direktis ke me satisfacez 
mea hungro e nutrez la kaloto, e dum ton 
facar mea nevidebla hosto severe e 
komplete inquestis. 

“Tua aserti esas tre remarkinda,” dicis la 
voco pos konkluzar l'inquesto, “ma tu 
evidente vere parolas, ed esas egale 
evidenta ke tu ne esas di Barsum. Me ton 
intelektas pro la strukturo di tua cerebro e 
la stranja lokizo di tua interna orgeni e la 
formo e grandeso di tua kordio.” 

“Ka tu povas vidar tra me?” me klamis. 

“Yes, me povas vidar omno ecepte tua 
pensaji, e se tu esus Barsumano, me povus 
oltin lektar.” 

Lore pordo apertesis ye la fora latero di la 
chambro e stranja, velkita vireto quale 
mumio venis vers me. Il weris nur un vesto 
od ornivo, mikra kolumo ek oro de qua 
pendis sur ilua pektoro ornivego tam 
granda kam dineo-plado inkastrata per 
enorma diamanti, ecepte la centro, qua 
okupesas da stranja gemo havanta diametro 
de duadek-e-kin milimetri, qua cintilifis pro 
non diversa e distingita radii; la sep kolori 
di nia terala spektro e du belega radii qui, 
segun me, esis nova e sennoma. Me ne esas 
kapabla deskriptar oli, quale on ne esas 
kapabla deskriptar redo a blindo. Me nur 
savas ke oli esis extreme belega. 

L'oldulo sideskis e parolis kun me dum 
hori, e la maxim stranja parto di nia 
konverso esis ke me povis lektar omna ilua 
pensaji dum ke il ne povis deskovrar to quo 
esis en mea mento sen ke me parolis. 

Me ne informis il pri mea kapableso 
sentar ilua mentala funciono, do me 
saveskis multo quo plu tarde pruvis esar 
extreme valoroza a me e qua me nultempe 
saveskabus se il suspektabus mea stranja 
povo, nam la Marsani havas tante perfekta 
dominaco di la mentala mashinaro ke li 
esas kapabla tote precize direktar sua 
pensaji. 

L'edifico en qua me trovis me kontenis la 
mashinaro qua produktas  l’artifical 
atmosfero qua posibligas vivo sur Marso. La 
sekretajo di la tota procedo dependas del 
uzo di ta nonesma radio, un de la belega 
cintili quin me remarkabis emanar de la 
granda gemo en l’ornivo di mea hosto. 

Ta radio separesas del altra radii di la 
suno per subtile adjustigit instrumenti 
pozita sur la tekto dil enorma edifico, la tri 
quarimi di qua uzesas kom rezervuyi en qui 
konzervesas la nonesma radio. Ca 
produkturo esas pose elektrale modifikat, o 
plu juste, ula proporcioni di rafinit elektrala 
vibri asimilesas aden ol, e la rezulturo lore 
pumpesas a la kin chef aer-centri di la 
planeto ube, liberigit, kontakto kun l'etero 
di spaco transformas ol aden atmosfero. 

Sempre esas sat multa konzervita 
nonesma radio en la grand edifico por 
mantenar la nuntempa Marsan atmosfero 
dum mil yari, e Punika timo, quale mea nov 
amiko dicis, esas ke ul acidento eventus en 
la pump-aparato. 

Il duktis me aden interna chambro ube 
me vidis rango de duadek radium-pumpili, 
singla de oli kapabla provizar la tota Marso 
per l’atmosfer-kombinuro. Dum okacent 
yari, il dicis a me, il gardabis ta pumpili qui 

uzesas alternante, singla de oli dum un dio, 
o dum kelke plu kam duadek-e-quar ed un 
duimo terala hori. Il havas un helpanto qua 
partigas la faciono kun il. Dum la duimo di 
Marsana yaro, cirkume  triacent-e- 
quaradek-e-quar de nia dii, singla homo 
sole habitas ca enorm, izolata fabrikerio. 

Dum la maxim frua puereso, omna reda 
Marsano docesas pri la principi di fabriko 
dil atmosfero, ma nur du samtempe havas 
la sekretajo pri enirar la grand edifico, qua, 
konstruktita quale ol esas kun muri dika de 
quaradek-e-kin metri, esas tote ne- 
asaltebla, mem la tekto gardita de asalto da 
aer-navi per vitra kovrilo dika de du metri. 

L'unika timo quin li havas esas atako da 
la verda Marsani o da ula dementa redulo, 
nam omna Barsumani komprenas ke 
l'existo ipsa di omna vivo-formo sur Marso 
dependas de la ne-interruptita funciono di 
ta fabrikerio. 

Me deskovris un stranja fakto dum 
spektar ilua pensaji: extera pordi 
manipulesas telapatiale. La seruri esas tante 
precize adjustigita ke la pordi movigesas 
dal ago di ula kombinuro di penso-radii. 
Por probar mea nove trovita ludilo, me 
pensis surprizar il tale quale il revelez ta 
kombinuro, do me sensucie questionis, 


quale il sucesabis apertar la masiva pordi 
por me del interna chambri dil edifico. Tam 
rapide kam flagro non Marsana soni saltis 
aden ilua mento, ma tam rapide desaparis 
kande il respondis, ke to esas sekretajo 
quan il ne darfas divulgar. 

De lore ilua konduto a me chanjis, quale 
se il timis ke il surprizesis revelar la granda 
sekretajo, e me vidis suspekto e timo en ilua 
aspekto e penso, quankam ilua vorti restis 
bela. 

Ante ke me retretris por la nokto, il 
promisis donar a me letro a proxima 
agrokultiv-oficiro qua helpos me irar a 
Zodango, qua, il dicis, esas la maxim 
proxima Marsana urbo. 

“Ma ne savigez da li ke tu iras ad Helium, 
pro ke li militas kontre ta lando. Mea 
helpanto e me esas di nula lando, ni 
apartenas ad omna Barsum e ca talismano 
quan ni weras protektas ni en omna landi, 
mem inter la verdi — quankam ni ne fidas 
ni a li se posible,” il pluse dicis. 

“Do bona nokto, mea amiko,” il dicis, 
“Juez longa e repozoza dormo — yes, longa 
dormo.” 

E quankam il agreable ridetis, me vidis en 
ilua penso la deziro ke il nultempe 
admisabis me, e pose imajo ke il stacas 

super me dum la nokto, la rapida pulso di 
longa poniardo e la mi-formacita vorti, “Me 
regretas, ma ico esas por la maxim granda 
boneso di Barsum.” 

Klozante la pordo di mea chambro dop il, 
ilua penso esis tam rapide klozita a me kam 
ilua prezenteso, qua semblis stranja a me, 
pro mea mikra savo pri penso-transfero. 

Quo esis facenda? Quale eskapar tra ta 
fortega muri? Me facile povus mortigar il, 
nun avertit, ma se il esus mortint, me ne 
povus eskapar, e kun la halto di la 
mashinaro di la granda fabrikerio, me 
mortus kun omna altra habitanti di la 
planeto — omnu, mem Deja Toris, se el ne 
ja mortabis. Por l'altri me tote ne suciis, ma 
la penso pri Deja Toris pulsis ek mea mento 
omna deziro mortigar mea eroroza hosto. 

Me cirkonspekte apertis la pordo di mea 
apartament e, sequata da Wula, iris al 
interna pordego. Baroka skemo venabis 
aden mea mento; me esforcos forsar la 
granda seruri per la non penso-radii quin 
me lektabis en la mento di mea hosto. 

Furteme reptante tra koridoro pos 
koridoro e decensante sinuifanta penti qui 
tordis su adhike ed adibe, me tandem 
atingis la granda halo en qua me tamatine 
finigabis mea longa fasto. Me nulloke 

vidabis mea hosto, nek savis ube il esas 
dum la nokto. 

Me jus audacoze pazeskis aden la 
chambro kande bruiseto dop me avertis ke 
me retoirez aden l'ombri di konkavajo en la 
koridoro. Tranante Wula kun me, me base 
blotisis en l'obskureso. 

Balde oldulo proxime preterpasis me, e 
dum ke il eniris la feble lumizita chambro 
quan me preske trairis, me vidis ke il tenas 
longa e dina poniardo en la manuo e ke il 
akutigas ol per stono. En ilua mento esis la 
decido inspektar la radium-pumpili, qua 
ago bezonos triadek minuti, cirkume, e pose 
rivenar a mea lito-chambro e mortigar me. 

Il trairis la halego e desaparis alonge la 
pento qua duktas a la pumpilo-chambro, e 
me furteme ekiris mea celo-loko e transiris 
a la granda pordo, la maxim interna de la tri 
pordi qui stacas inter me e libereso. 

Koncentrante mea mento vers la masiva 
seruro, me jetis la non penso-radii kontre 
ol. Senrespire expektante me vartis, til ke 
tandem la pordego nelaute movis vers me e 
senbruise glitis adlatere. Lore la duesma e la 
triesma restanta pordi apertis su ye mea 
impero, e Wula e me ekpazis aden 
Pobskureso, libera, ma en ne plu bona 

stando kam olim, ecepte ke ni havis plena 
stomaki. 

Forhastante del ombri di la timind 
edifico, me iris al unesma kruco-voyo; me 
intencis irar a la centrala choseo tam rapide 
kam posible. Me atingis ol ye jornesko ed, 
enirante l'unesma klozeyo renkontrat, me 
serchis ula pruvi di habito. 

Ol esis basa, longa edifici ek betono 
klozita per pezoza e nepasebla pordi, e nula 
quanto de frapado e klamado instigis 
respondo. Fatigit ed exhaustita pro 
nedormo, me jetis me adsur la sulo ed 
imperis ke Wula gardez. 

Ultempe plu tarde me vekigesis da lua 
timinda grunacho ed apertis mea okuli por 
vidar tri reda Marsani qui stacas ye kurta 
disto de ni ed apuntis me per lia fusili. 

“Me esas senarma e nul enemiko,” me 
hastis explikar. “Me esis kaptito inter la 
verdi e me iras a Zodango. Me nur 
demandas nutrivi e repozo por me e por 
mea kaloto e la just instrukti por atingar 
mea voyajo-fino.” 

Li abasis sua fusili ed agreable avancis 
vers me, pozis lia dextra manui adsur mea 
sinistra shultro, segun lia salut-maniero, e 
multe questionis pri me e mea vagado. Pose 

li duktis me a la domo di un de li, qua esis 
nur kelke fora. 

L’edifici quin me frapabis frumatine 
okupesis nur da provizuri e farm- 
produkturi, la domo ipsa situesis en bosko 
de enorm arbori, e, quale omna domo di la 
reda Marsani, elevesis nokte til dek-e-du o 
dek-e-kin metri super la tero per granda 
ronda metala fusto qua glitas adsupre od 
adinfre en tubo en la sulo, ed ol 
manipulesas per mikrega radium-motoro en 
l'enireyo dil edifico. Vice traktar barili e 
seruri en lia lojeyi, la reda Marsani nokte 
nur levas oli de danjero. Li anke havas 
privata moyeni abasar od elevar oli de la 
tero se li deziras forirar e livar oli. 

Ta fratuli, kun lia spozini e filii, lojis su 
en tri simila domi en ca farmeyo. Li ipsa ne 
laboris, li esis guvernerial oficiri qui 
direktas. La laboro facesis da kondamniti, 
milito-kaptiti, tarda debanti, e rezolvema 
celibuli tro povra pagar la granda celib- 
imposto impozata da omna guvernerii di la 
reda Marsani. 

Li esis enkorpigo di kordialeso e 
gastigemeso e me pasis plura dii kun li, 
repozis e rekuperis de mea longa ed ardua 
experienci. 

Audinte mea historio — me omisis omna 
refero a Deja Toris e l’oldulo dil atmosfer- 
fabrikerio — li konsilis ke me kolorizez mea 
korpo por plu bone similesar lia propra raso 
e pose serchar employo en Zodango, od en 
l'armeo od ed la navaro. 

“Esas mikra posibleso ke tua historio 
kredesos til pos ke tu pruvabos tua 
fidindeso e ganabos amiki inter la plu alta 
nobeli di la korto. Tu maxim facile facos lo 
per militala servo, pro ke ni esas militala 
homi sur Barsum,” un de li explikis, “ed 
ofras nia maxim bona favori a la militisto.” 

Kande me esis pronta departar, li furnisis 
me per mikra domtita toatulo, tala quala 
uzesas da omna reda Marsani por kavalkar. 
L'animalo havas la grandeso di kavalo ed 
esas tre dolca, ma exakte sama pri koloro e 
formo ad olua grandega e feroca sovaja 
kuzo. 

La fratuli provizis me per redatra oleo 
per qua me indutis mea tota korpo ed un de 
li tondis mea hararo, qua tre longe 
kreskabis, segun la tatempa modo, dope 
quadratra e kovranta la fronto, por ke me 
similesez reala reda Marsano irgaloke sur 
Barsum. Mea metalaj ed ornivi anke 
rinovigesis segun la modo di Zodangano di 

la domo di Ptor, qua esis la familio-nomo di 
mea bonfacanti. 

Li plenigis saketo ye mea flanko per la 
pekunio di Zodango. La pekunio sur Marso 
ne esas nesimila a nia propra, ecepte ke la 
moneto-peci esas oval. Papera pekunio 
emisesas da homi segun neceseso e 
redemtata dufoye yarale. Se homo emisas 
plu multo kam lu povas redemtar, la 
guvernerio tote pagas la kreditanti e la 
debanto laboras por ripagar la quanto ye 
farmeyi od en mineyi, qui esas posedata da 
la guvernerio. Ta procedo konvenas ad 
omnu ecepte la debanto, pro ke esas 
desfacila havar suficanta voluntanta laboro 
por la grand izolata farmeyi di Marso, qui 
extensas quale streta rubandi de polo a polo 
tra sovaja landi habitata da sovaj animali e 
plu sovaja homi. 

Me mencionis mea nekapableso ripagar 
lia benigneso, e li certigis da me ke me 
havos sat mult okazioni por ripagar se me 
longe habitas Barsum, ed adiante, li spektis 
me til ke me ne plus esis videbla sur la larja 
blanka choseo. 

CHAPITRO XXI 


Aer-explorero por Zodango 


Dum durar mea voyajo vers Zodango, 
multa stranj ed interesanta vidaji kaptis 
mea atenco, e ye la plura farm-domi ube me 
haltis, me saveskis multa nov ed instruktiva 
kozi pri la metodi e la manieri di Barsum. 
L'aquo qua provizas la farmeyi di Marso 
kolektesas de la fuzata glacio-strati aden 
imensa rezervuyi subtera ye singla polo, e 
pumpesas tra longa tubi a la diversa 
populizita loki. Alonge amba latero di ta 
tubi, extensante alonge lia tota longeso, 
esas la kultivita distrikti. Olti dividesas 
aden regioni simile granda, singla regiono 

direktata da un o plu multa oficiri di la 
guvernerio. 

Vice inundar la surfaco dil agri, e 
talmaniere disipar imensa quanti de aquo 
per vaporigo, la precoza liquido subtere 
duktesas tra vasta reto de tubeti direte 
adsub la radiki di la vejetantaro. La rekoltaji 
sur Marso esas sempre uniforma, nam esas 
nula senpluveso, nula pluvo, nula ventegi, e 
nul insekti e nul uceli destruktant. 

Dum ta voyajo me unesmafoye gustis 
karno de pos livir la Tero — granda, grasoza 
lonchi e kotleti de la bone nutrit animali di 
la farmeyi. Me anke juis saporoza frukti e 
legumi, ma nula tipo de nutrajo exakte 
similesas irgo Teral. Omna planto e floro e 
legumo ed animalo esas tante rafinita da 
epoki di sorgema ciencala kultivado e 
parigado, ke simila speci di Tero semblas 
esar pala, griza, senkaraktera nuleso 
kompare ad oli. 

Ye la duesma halto me konoceskis ula tre 
desnaiva homi di la nobelo-klaso, e dum 
konversar ni hazarde parolis pri Helium. Un 
de la plu evoza viri esabis ibe kelka yari 
ante lore pro diplomacala misiono e 
regretoze parolis pri la kondicioni qui 
semblas destinar ke ta du landi sempre 
militos. 

“Helium,” il dicis, “¡uste fanfaronas havar 
la maxim belega mulieri di Barsum, e de 
omna ilua trezori, la marvelatra filiino di 
Mors Kajak, Deja Toris, esas la maxim 
ecelanta floro. 

“Advere,” il pluse dicis, “la homi adoras 
la sulo sur qua el marchas, e de pos elua 
desaparo dum ca malfortunoz expediciono, 
la tota Helium drapiresas pro chagreno. 

“Ke il atakis la domajita navaro dum ke 
ol rivenis ad Helium esis nur plusa terorind 
eroro di nia regnanto quan me timas o 
balde o plu tarde koaktos Zodango elevar 
plu saja viro ad ilua plaso. 

“Mem nun, quankam nia vinkant armei 
cirkondas Helium, la homi di Zodango 
parolas sua desplezuro, nam la milito ne 
esas popular, pro ke ol ne fondesas sur 
justeso od yusteso. Nia trupi profitis per 
l'absenteso di la chefa navaro di Helium 
dum lia sercho por la princino, do ni facile 
reduktis l'urbo a mizeroza stando. On dicas 
ke ol vinkesos dum la kelka venonta pasi di 
la plu fora luno.” 

“Quon tu opinionas esir la fato di la 
princino, Deja Toris?” me questionis tam 
sensucie kam posible. 

“Mortint,” il respondis. “Ni saveskis to de 
verda militisto recente kaptita da nia trupi 


en la sudo. El eskapis de la hordi di Tark 
kun stranja kreuro de ul altra mondo, nur 
por esar kaptita da la Warhunani. Lia toati 
trovesis vaganta sur la fundo di la maro e 
traci di sangoza lukto proxime deskovresis.” 

Quankam ca informajo tote ne kurajigis 
me, Ol anke ne esis konkluziva pruvo di la 
morto di Deja Toris, do me rezolvis facar 
omna posibla esforco por atingar Helium 
tam rapide kam posible e portar a Tardos 
Mors tala novaji pri la loko di ilua nepotino 
quala me havis. 

Dek dii pos livir la tri fratuli Ptor, me 
arivis en Zodango. Del instanto kande me 
renkontrabis la reda habitanti di Marso, me 
remarkabis ke Wula atraktas a me granda 
quanto de desagreabla atenco, pro ke la 
brutego esas speco nultempe domtita da la 
reda homi. Se on flanus alonge Broadway 
kun Numidiana leono ye sua hancho, 
l'efekto esus simila a to quon me incitus se 
me enirus Zodango kun Wula. 

Pensar pri abandonar la fidem amiko 
produktis tante multa regreto e reala 
tristeso, ke me ajornis ol til jus ante arivar 
ye la pordegi dil urbo; ma lore, tandem, ni 
ya mustis separar ni. Se nulo ecepte mea 
propra sekureso o plezuro riskabus, nul 
argumento koaktabus me renuncar l'unika 

kreuro sur Barsum qua nultempe faliabis 
demonstrar afeciono e loyaleso; ma pro ke 
me volunte ofrabus mea vivo por servar ta 
por qua me serchas ed esis pronta defiar la 
nekonocata danjeri di ca misterioza, segun 
me, urbo, me ne darfis permisar ke mem la 
vivo di Wula minacez la suceso di mea 
esforco, certe ne lua tempala feliceso, nam 
me ne dubitis ke lu balde oblivius me. Do 
me afecionoze adiis la kompatinda bestio; 
tamen, me promisis ke, se me sekure 
travivos mea aventuro, me ulmaniere 
serchos lu. 

Lu semblis tote komprenar me, e kande 
me indikis retroe vers Tark, lu tristoze 
turnis su, e me ne povis tolerar vidar lua 
iro; ma rezolveme me turnis me vers 
Zodango e kun poka kordio-maladeso 
pluproximeskis a la desafabla muri. 

La letro quan me portis de le Ptor quik 
ganis eniro por me aden la vast urbo 
murigit. Esis ankore tre frue matine e la 
stradi esis preske vakua. La rezideyi, alte 
elevita sur metala «koloni, «similesis 
grandega frugileg-nestari, e la koloni ipsa 
similesis stal arbor-trunki. La butiki 
kustumale ne elevesas de la tero, lia pordi 
ne esas seruragita o barat, pro ke furteso 
esas preske nekonocata sur Barsum. Ocido 

esas la perpetua timo di omna Barsumani, e 
nur pro to la domi esas elevit alte super la 
tero nokte o dum danjeroza tempi. 

La fratuli Ptor donabis a me strikt 
instruciono quale atingar la loko en l'urbo 
ube me trovos lojeyo proxim la kontori dil 
agenti guvernerial por qui li donabis letri a 
me. Mea voyo duktis a la centrala placo, 
segun la kustumo en omna urbi Marsana. 

La placo di Zodango inkluzas un 
kilometro quadrata, bordizita da la palaci di 
la jedak, di la jed-i, e dil altra homi rejala e 
nobela di Zodang, anke da la chefa publik 
edifici, restorerii, e butiki. 

Transirante la granda placo, astonate 
admirante la marvelatra arkitekturo e la 
belega skarlata vejetantaro qua kovris la 
larja gazoni, me deskovris ke reda Marsano 
rapide marchas vers me del ul avenuo. Il 
tote ne atencis me, ma preterpasante me, 
me rikonocis il, e turnante me, pozis un 
manuo adsur ilua shultro, e klamis: 

“Kaor, Kantos Kan!” 

Fulminatre il turnis su ed ante ke me 
povis abasar mea manuo, la pinto di ilua 
long espado pozesis an mea pektoro. 

“Qua tu esas?” il grunis, e lore, kande 
retroa salto portis me dek-e-kin metri de 

ilua espado, il abasis la pinto a la tero e 
ridante klamis, 

“Me ne bezonas plu bona respondo, esas 
nur un viro sur Barsum qua povas saltetar 
quale kauchuka bulo. Per la matro di la plu 
fora luno, Jon Karter, quale tu adhike venis, 
e ka tu divenis darsino, kapabla segunvole 
chanjar tua koloro? 

“Tu endanjerigis me dum mi-minuto, 
mea amiko,” il duris dicar, pos ke me kurte 
skisabis mea aventuri de pos esir separata 
de il en la areno ye Warhun. “Se mea nomo 
ed urbo saveskabus da la Zodangani, me 
balde sidus sur la rivi di la perdita maro di 
Korus kun mea veneracata e mortint 
ancestri. Me esas hike pro Tardos Mors, 
Jedak di Helium, por deskovrar ube esas 
Deja Toris, nia princino. Sab Tan, princulo 
di Zodango, celis el en l'urbo e demente 
amoreskis el. Ilua patro, Tan Kosis, Jedak di 
Zodango, postulas ke elua voluntanta 
mariajo kun sua filiulo esez la preco di paco 
inter nia du landi, ma Tardos Mors ne 
konkordas kun ta postulajo e sendis mesajo 
ke il ed ilua populo preferus regardar la 
mortinta vizajo di la princino kam regardar 
el spozigit ad irg altru kam elua propra 
selekto, e ke il personale preferus esar 
enterigit en la cindri di perdit ed incendiita 

Helium kam ligar la metalaji di sua domo a 
to di Tan Kosis. Ilua respondo esis la maxim 
mortigiv ofenso posibla a Tan Kosis e la 
Zodangani, ma ilua populo plu multe amas 
il pro ol, ed ilua forteso en Helium esas 
hodie plu granda kam antee. 

“Me esas hike dum tri dii,” pluse dicis 
Kantos Kan, “ma ne ja trovis ube Deja Toris 
enkarcerigesas. Hodie me membreskas a la 
Zodangana navaro kom aer-explorero e 
talmaniere esperas ganar la konfido di Sab 
Tan, la princulo, qua komandas ta diviziono 
di la navaro, e tale saveskar ube esas Deja 
Toris. Me joyas ke tu venas, Jon Karter, 
nam me savas tua loyaleso a mea princino e 
du kunlaborante povos multe facar.” 

La placo nun komencis plenigesar per 
homi irante pro la dial ago di sua devi. La 
butiki apertesis e la restorerii plenigesis per 
frumatinala klienti. Kantos Kan duktis me 
ad un de la luxoza manjeyi ube ni servesis 
tote da mekanik aparati. Nula manuo tushis 
la nutraji de pos ke oli krude eniras l’edifico 
til ke oli venas varmega e delicoz adsur la 
tabli avan la gasti qui tushabis butoneti 
segun lia deziri. 

Pos nia repasto, Kantos Kan iris kun me a 
la chefa kontoro dil eskadro dil aer- 
exploreri ed introduktis me ad ilua chefo, e 

demandis ke me esez membrigit en l'armeo- 
korpo. Segun kustumo, exameno necesesis, 
ma Kantos Kan informabis me ke me ne 
timez pro to, nam il atencos ol. Il facis lo 
per portar mea examen-bilieto al 
examenant oficiro e per prizentar su kom 
Jon Karter. 

“On plu tarde deskovros ta ruzo,” il gaye 
explikis, “kande li kontrolas mea pezo, 
grandeso, ed altra personal identifikanta 
datumi, ma esos plura monati ante ke li 
facos lo e nia misiono od esos facita od 
faliabos longe ante lore.” 

Kantos Kan pasis la sequanta dii per 
docar a me la komplikeso di aviacar e 
reparar la delikat aparati quin la Marsani 
uzas. La fuzelajo dil un-homal aer-navo 
esas longa de cirkume 4,8 metri, larja de 0,6 
metri, e dika de 5 centimetri, e divenas 
pintatra ye singla extremajo. L'aviacero 
sidas sur ta aviono en sidilo konstruktita 
super la mikra, senbruisa radium-motoro 
qua propulsas ol. La  flotac-moyeno 
kontenesas en la dina metala muri di la 
fuzelajo e konsistas ek l’okesma Barsumana 
radio, o propulso-radio, quale on darfas 
nomar ol pro olua propraji. 

Ca radio, quale la nonesma radio, ne 
konocesas sur Tero, ma la Marsani 

deskovris ke ol esas inata proprajo di omna 
lumo de irga fonto. Li deskovris ke la sunal 
okesma radio esas to quo propulsas la lumo 
di la suno til la diversa planeti, e ke 
Pindividual okesma radio di singla planeto 
esas to quo “reflektas,” o propulsas la lumo 
tale ganat retroe aden spaco. La sunal 
okesma radio absorbesus da la surfaco di 
Barsum, ecepte ke la Barsuman okesma 
radio, qua tendencas propulsar lumo de 
Marso aden spaco, sencese fluas de la 
planeto ed agas kom repulso-forco a 
gravitado qua, inkluzat, esas kapabla levar 
grandega pezaji de la surfaco di la tero. 

Ta radio esas to quo kapabligis li tante 
perfekte aviacar ke batalio-navi, qui multe 
plu pezas kam la batalio-navi di Tero, 
flotacas tam gracioze e lejere tra la din aero 
di Barsum kam ludil-balono en la pezoz 
atmosfero di Tero. 

Dum la frua yari pos la deskovro di ca 
radio, multa stranj acidenti eventis ante ke 
la Marsani saveskis quale mezurar e 
dominacar l'astonanta povo deskovrat. En 
un kazo, cirkume nonacent yari ante lore, 
Punesma granda batalio-navo konstruktata 
kun la rezerveyi dil okesma radio esis 
plenigita per tro granda quanto di la radio e 
flotacis adsupre de Helium, portante 

kinacent oficiri e soldati, e nultempe 
rivenis. 

Olua repulso-povo por la planeto esis 
tante granda ke ol portabis ol fore aden 
spaco, ube ol hodie esas vidit, per la helpo 
di povoza teleskopi, hastante tra cielo dek- 
e-sisamil kilometri de Marso; mikrega 
satelito qua tale cirkumiros Barsum til la 
fino di tempo. 

Dum la quaresma dio pos mea arivo en 
Zodango, me unesmafoye flugis, e pro to 
me ganis promoco qua inkluzis lojeyo en la 
palaco di Tan Kosis. 

Dum acensar adsuper l'urbo, me plurfoye 
cirkumiris, quale me vidabis facar Kantos 
Kan, e pose embragante la motoro a la 
maxim granda rapideso, me iris per 
terorinda rapideso adsude, alonge un de la 
grand aquo-voyi qua eniras Zodango de ta 
direciono. 

Me trapasis forsan triacent-e-duadek 
kilometri ante un horo kande me vidis infre 
distanta grupo de tri verda militisti qui 
furioze kuris vers mikra figuro pediranta 
qua semblis esforcar atingar un de la 
murigit agri. 

Rapide decensante vers li, e cirkumirante 
addop la militisti, me balde vidis ke 
l'objekto di lia persequo esas reda Marsano 

weranta la metalaji dil aer-explor-eskadro 
di qua me esis membro. Kelke fore esis ilua 
mikra flugilo, cirkondata dal utensili per qui 
il evidente okupesabis reparar ula domajo 
kande surprizata da la verda militisti. 

Li preske rajuntis il; lia kureganta toati 
hastis a la kompare mikracha figuro per 
terorinda rapideso, e la militisti base 
inklinis su addextre, tenante lia granda 
lanci metalizit. Singlu semblis esforcar esar 
Punesma empalar la kompatinda 
Zodangano e pos plusa instanto ilua fato 
esabus certigita se me ne hazarde venabus. 

Veturagante mea rapid aer-navo per 
granda rapideso direte dop la militisti, me 
balde rajuntis li e sen diminutar mea 
rapideso, me kolizionis mea mikra flugilo 
adinter la shultri di la maxim proxima 
homo. La shoko, qua suficabus perforar 
centimetri di solida stalo, jetis la 
senkapigita korpo di la kerlo aden la aero 
super la kapo di ilua toato, ube ol falis 
sternita adsur la musko. La toati dil altra du 
militisti turnis su, kriachante pro pavoro, e 
kuris kontresinse. 

Diminutante mea rapideso, me cirkumiris 
e venis a la tero ye la pedi dil astonata 
Zodangano. Il varme dankis me pro mea 
oportuna helpo e promisis ke mea laboro 

havez la meritita kompenso, nam esis la 
vivo di la kuzulo ipsa di la jedak di Zodango 
quan me salvabis. 

Ni disipis nula tempo per konversar, nam 
ni savis ke la militisti rivenos tam rapide 
kam li dominacos lia toati. Hastante ad ilua 
domajita mashino, ni agis por rapide facar 
la necesa reparo e preske kompletigabis ol 
kande ni vidis ke la du verda monstri 
rivenas per maxim granda rapideso ye nia 
du flanki. Kande li pluproximeskis til 
nonadek-e-un metri de ni, lia toati itere 
divenis neguvernebla e tote refuzis avancar 
vers l'aer-navo qua pavorigabis oli. 

La militisti tandem decensis ed entravis 
lia animali, e pede avancis vers ni kun 
ektirita long espadi. Me avancis por 
renkontrar la plu granda, dicis a la 
Zodangano ke il agez tam bone kam posible 
kontre l'altra. Mortigante la mea preske sen 
esforco, qua pro multa praktikado divenabis 
preske kustumal, me hastis por rivenar a 
mea nova konocato, quan me trovis en 
danjeroza stando. 

Il vundesis e jacis sur la sulo, la granda 
pedo di ilua enemiko sur ilua fauco e la 
granda long espado levita por donar 
Pultima stroko. Per salto me trapasis la dek- 
e-tri metri inter ni amba, e per l'extensata 

la verda militisto. Ilua espado falis, 
nenociva, a la sulo ed il laxe falis adsur la 
sternita formo di la Zodangano. 

Neprofund exploro di la viro revelis nula 
mortiganta domajo, e pos kurta repozo il 
asertis ke il sentas su kapabla facar la retroa 
voyajo. Il mustos veturagar sua propra 
navo, tamen, pro ke ta frajila navi ne esas 
facita por portar plu kam un homo. 

Rapide kompletigante la reparo, ni 
ensemble acensis aden la tranquil, sennuba 
cielo di Marso, e per granda rapideso e sen 
plusa problemo retroiris a Zodango. 

Pluproximeskante al urbo, ni deskovris 
granda turbo de civitani e trupi asemblita 
sur la planajo avan l'urbo. La cielo esis 
nigra per navi dil armeo e plezuro-navi 
privata e publik, qui portis longa rubandi ek 
gaye kolorizita silkaji, e standardi e flagi 
havanta stranja e pitoreska devizi. 

Mea kompanulo gestis ke me 
minrapideskez, e veturagante sua mashino 
proxime a la mea, sugestis ke ni 
proximeskez e spektez la ceremonio, qua, il 
dicis, esas por donar honori ad oficiri e viri 
pro kurajo ed altra distingata servo. Il lore 
desfaldis standardeto qua indikas ke ilua 
navo portas membro di la rejala familio di 

Zodango, e ni kune iris tra la labirinto di 
base flugant aer-navi til ke ni flotacis direte 
super la jedak di Zodango ed ilua stabo. Li 
omna kavalkis sur la mikra domestika 
toatuli di la reda Marsani, e lia equipaji ed 
ornamenti havis tante multa belege 
kolorizita plumi ke me mustis remarkar la 
surprizanta simileso quan ta grupo havis a 
bando di red indijeni di mea propra Tero. 

Un de la stabo remarkigis da Tan Kosis la 
prezenteso di mea kompanulo super li e la 
regnanto gestis ke il decensez. Dum vartar 
la movo di la trupi aden poziciono koram la 
jedak, la du serioze kunparolis, la jedak ed 
ilua stabo tempope regardante me supre. 
Me ne povis audar lia konverso, e balde ol 
cesis e li omna decensis, dum ke la lasta 
trupi turnis su avan sua imperiestro. 
Membro di la stabo avancis vers la trupi, e 
klamante la nomo di un soldato, imperis ke 
il avancez. L'oficiro lore recitis la naturo di 
la heroala ago qua ganabis la aprobo di la 
jedak, e la jedak avancis e pozis metal 
ornamento adsur la sinistra brakio di la 
fortunoza viro. 

Dek viri esabis tale ornamentizita kande 
l’adjutanto klamis, 

“Jon Karter, aer-explorero!” 

Me nultempe esabis tante surprizat, ma la 
kustumo di milito-diciplino esas forta en 
me, e me lejere decensigis mea mashineto 
til la tero e pede avancis quale me vidabis 
facar Valtri. Kande me haltis koram 
Poficiro, il parolis per voco audebla da la tot 
asembluro di trupi e spektanti. 

“Agnoskante, Jon Karter,” il dicis, “tua 
remarkinda kurajo ed habileso dum 
defensar la kuzulo di la jedak Tan Kosis e 
sole vinkante tri verda militisti, esas la 
plezuro di nia jedak donar a tu la signo di 
ilua estimo.” 

Tan Kosis avancis vers me e pozis 
ornamento adsur me, e dicis: 

“Mea kuzulo naracis la detali di tua 
marveloz ago, qua semblas preske 
miraklatra e se tu povas tante bone 
defensar kuzulo di la jedak, quante plu bone 
tu defensus la korpo di la jedak ipsa. Do tu 
asignesas kom padwar di La Guardi e de 
nun lojos en mea palaco.” 

Me dankis il, e segun ilua komando iris 
adinter la membri di ilua stabo. Pos la 
ceremonio, me veturagis mea mashino ad 
olua plaso sur la tekto di la kazerno dil aer- 
explorer-eskadro, e kun ordonanco de la 
palaco por guidar me, me prizentis me al 
oficiro qua gardis la palaco. 

CHAPITRO XXII 


Me trovas Deja 


La majordomo a qua me prizentis me esabis 
imperata postenizar me proxim la jedak 
ipsa qua, dum milito, sempre subisas 
granda danjero pro asasino, nam la regulo 
ke omno esas yusta dum milito semblas 
konstitucar la tot etiko di Marsan 
interlukto. 

Do il quik duktis me al apartamento en 
qua esas Tan Kosis. La regnanto konversis 
kun sua filiulo, Sab Tan, e plura kortani di 
la domanaro, e ne perceptis ke me eniras. 

La parieti dil apartamento esis tote 
kovrita per splendida tapeti qui celis irga 
fenestri o pordi qui forsan perforas oli. La 

chambro lumizesis da la karcerigita radii di 
sunlumo inkluzat inter la plafono ipsa e to 
quo aspektis esar falsa plafono ek 
despolisita vitro qua pendis kelka 
centimetri infre ol. 

Mea duktisto fortranis un de la tapeti e 
deskovris paseyo qua cirkumiris la chambro 
inter la pendaji e la parieti. En ta paseyo me 
restez, il dicis, tam longe kam Tan Kosis 
restas en l'apartamento. Kande il livos, me 
sequez il. Mea nura devo esis gardar la 
regnanto e restar nevidita tam ofte kam 
posible. Me remplasesos pos quar hori. La 
majordomo lore livis me. 

La tapeti esis ek stranja texo qua aspektis 
pezoze solide del una latero, ma de mea 
celo-loko me perceptis to omna quo eventas 
en la chambro tam facile kam se nula 
kurteno intervenas. 

Me apene atingabis mea posteno kande la 
tapeto ye l'opozant extremajo di la chambro 
separesis e quar soldati di La Guardo eniris, 
cirkondante hominala figuro. Venante a 
Tan Kosis, la soldati pasis ad amba lateri, ed 
ibe, stacante avan la jedak e ne plu kam tri 
metri for me, vizajo radianta per rideto, esis 
Deja Toris. 

Sab Tan, Princulo di Zodango, avancis 
por renkontrar el, e manuo en manuo li 

pluproximeskis al jedak. Tan  Kosis 
surprizate regardis e, stacante, salutis el. 

“A qua stranj evento me debas ca vizito 
de la Princino di Helium, qua, du dii ante 
nun, per rara konsidero pri mea fiereso, 
certigis da me ke el preferus Tal Hajus, la 
verda Tarkano, kam mea filiulo?” 

Deja Toris nur plu larje ridetis e, kun 
koketa foseti ye l'anguli dil elua boko, el 
respondis: 

“De la komenco di tempo sur Barsum, la 
prerogativo di la muliero esas altre pensar 
dum shancelar e disimular pri to quo 
koncernas la kordio. Ton tu pardonos, Tan 
Kosis, quale pardonis tua filiulo. Du dii ante 
nun me ne esis certa pri ilua amoro por me, 
ma nun me esas, e me venas por pregar ke 
tu obliviez mea temerara vorti e aceptez la 
promiso di la Princino di Helium ke, ye la 
justa tempo, el mariajeskos kun Sab Tan, 
Princulo di Zodango.” 

“Me joyas ke tu tale decidis,” replikis Tan 
Kosis. “Me tote ne volas pluse presar milito 
kontre la homi di Helium, e tua promiso 
esos enrejistrata e proklamajo a mea populo 
esos quik facit.” 

“Plu bone, Tan Kosis,” interruptis Deja 
Toris, “la proklamajo esez ajornata til la 
fino di ca milito. Semblus ya tre stranja a 

mea populo ed a la tua se la Princino di 
Helium donus su al enemiko di elua lando 
dum militado.” 

“Ka la milito ne povas esar quik finigit?” 
parolis Sab Tan. “Nur la vorto di Tan Kosis 
bezonesas por krear paco. Dicez ol, mea 
patro, dicez la vorto qua hastigos mea 
feliceso, e qua haltigos ca nepopulara 
konflikto.” 

“Ni trovos,” respondis Tan Kosis, “quale 
la homi di Helium aceptas paco. Me 
adminime ofros ol a li.” 

Deja Toris, pos kelka vorti, turnis su e 
livis "apartamento, ankore sequata da elua 
guardani. 

Talmaniere l'edifico di mea kurta revo di 
feliceso krulis, frakasit, al sulo di realeso. La 
muliero por qua me ofrabis mea vivo, e de 
la labii di qua me tante recente audabis 
amoro-deklaro por me, facile obliviabis mea 
existo ipsa e ridetante ofris su a la filiulo dil 
enemiko maxim odiata da elua populo. 

Quankam me audabis per mea propra 
oreli, me ne povis kredar lo. Me mustis 
trovar elua apartamenti e koaktar ke el 
repetez la kruela vereso a me ante ke me 
konvinkesos, do me desertis mea posteno 
ed hastis tra la paseyo dop la tapeti vers la 
pordo per qua el ekirabis la chambro. 

Senbruise glitante tra ca aperturo, me 
deskovris labirinto de sinuifanta koridori 
qui bifurkis e turnis en omna direcioni. 
Rapide kurante lore alonge una koridoro, 
lore alonge altra, me balde senespere 
perdesis ed anhelante stacis an parieto 
kande me audis proxima voci. Li evidente 
venas del altra latero di la parieto an qua 
me apogis me e me balde distingis la toni di 
Deja Toris. Me ne povis audar la vorti ma 
savis ke me ne posible eroras pri la voco. 
Movante per kelka pazi, me deskovris 
plusa paseyo, ye l'extremajo di qua esis 
pordo. Audacoze avane marchante, me 
eniris la chambro, ma trovis me esar en 
avan-chambreto ube esis la quar guardani 
qui akompanabis el. Un de li quik staceskis 
e parolis, demandis la kauzo di mea veno. 
“Me venas de Tan Kosis,” me respondis, 
“e deziras private parolar kun Deja Toris, 
Princino di Helium.” 
“Ka tua komando?” la kerlo questionis. 
Me ne komprenis ilua questiono, ma 
respondis ke me esas membro di La 
Guardo, e sen vartar repliko de il, me avane 
pazis vers l’opozanta pordo dil avana 
chambro, dop qua me povis audar la 
konverso di Deja Toris. 

Ma mea eniro ne tante facile facesos. La 
guardano pazis adavan me, dicis, 

“Nulu venas de Tan Kosis sen portar 
komando o la pas-vorto. Tu donez a me 
Puna o Paltra ante pasar.” 

“L'unika komando quan me bezonas, mea 
amiko, por enirar segun mea volo, pendas 
ye mea flanko,” me replikis, e frapetis mea 
long espado; “ka tu permisas me pasar 
pacoze o ne?” 

Kom respondo il ektiris sua propra 
espado, klamis al altri ke li venez ad il, do la 
quar staceskis, kun ektirit armi, e baris mea 
plusa avaniro. 

“Tu ne venas per la komando di Tan 
Kosis,” klamis ta qua unesme parolabis a 
me, “e tu ne nur ne eniros l'apartamenti di 
la Princino di Helium, ma tu gardate 
retroiros a Tan Kosis por explikar ca 
senkauza temerareso. Forjetez tua espado; 
tu ne povas esperar vinkar ni quar,” il pluse 
dicis kun severa rideto. 

Mea respondo esis rapida stroko qua 
livas a me nur tri enemiki, e me certigas da 
tu ke li meritis mea metalaji. Pos kurta 
tempo li presabis me al parieto e me 
kombatis por mea vivo. Me lente iris ad 
angulo di la chambro ube me povis koaktar 
ke li venez a me nur unope, e talmaniere ni 

luktis dum plu kam duadek minuti; la klikto 
di stalo an stalo facis tumult-bruiso en la 
chambreto. 

La bruiso venigis Deja Toris a la pordo 
dil apartamento, ed el ibe stacis dum la 
konflikto, Sola dop el regardante de super 
elua shultro. Elua vizajo esis ferma e 
senemoca e me komprenis ke el ne 
rikonocas me, ke Sola anke ne rikonocas 
me. 

Tandem fortunoza stroko faligis duesma 
guardano e lore, nur du kontre me, me 
chanjis taktiko e kuris vers li segun la 
maniero di kombato qua ganabis por me 
multa vinki. La triesma falis ante dek 
sekundi pos la duesma, e la quaresma 
mortinte jacis sur la sangoza pavimento 
kelk instanti plu tarde. Li esabis bravuli e 
nobla kombatanti, e me regretis ke me 
mustis mortigar ili, ma me volunte 
despopulizabus la tota Barsum se nul altra 
voyo duktabus me a mea Deja Toris. 

Engainigante mea sangizita lamo, me 
avancis vers mea Marsana Princino, qua 
ankore tacante stacis e regardis me sen 
signo di rikonoco. 

“Qua tu esas, Zodangano?” el susuris. 
“Plusa enemiko qua persekutos me dum 
mea mizero?” 


“Me esas amiko,” me respondis, “olim 
afecionat amiko.” 

“Nul amiko di la princino di Helium 
weras ta metalaji,” el respondis, “ma ta 
voco! Me olim audis ol; ol ne esas — ne 
povas esar — no, nam il esas mortint.” 

“Ma ya esas, mea Princino, Jon Karter 
ipsa,” me dicis. “Ka tu ne rikonocas, mem 
tra fardo ed enemikala metalaji, la kordio di 
tua chefo?” 

Venante proxime ad el, el shancelis vers 
me, la manui extensat, ma kande me 
extensis mea propra manui por embracar el, 
el trepidante retrotiris su e mizeroze jemis. 

“Tro tarde, tro tarde,” el lamentis. “Ho ta 
qua esis mea chefo, quan me supozis 
mortint, se tu rivenabus nur un kurta horo 
plu frue — ma nun esas tro tarda, tro tarda.” 

“Quon tu volas dicar, Deja Toris?” me 
kriis. “Ke tu ne promisabus tu a la 
Zodangana princulo se tu savabus ke me 
vivas?” 

“Ka tu supozas, Jon Karter, ke me donus 
mea kordio a tu hiere ed hodie ad altru? Me 
supozis ke ol esas enterigita en tua cindri 
en la fosi di Warhun, do hodie me promisis 
mea korpo ad altru por salvar mea populo 
de la malajo di vinkanta Zodangan armeo.” 

“Ma me ne esas mortint, mea princino. 
Me venas por ganar tu, ed la tota Zodango 
ne povas preventar lo.” 

“Tro tarde, Jon Karter, mea promiso 
donesas, e sur Barsum, to esas final. La 
ceremonii qui plu tarde sequos esas nur 
sensignifika formalajo. Oli ne plu certigas la 
fakto di mariajo kam la funer-procesiono di 
jedak itere pozas la mort-siglo sur il. Me 
esas versimile mariajigit, Jon Karter. Ne 
plus tu darfas nomar me tua princino. Ne 
plus tu esas mea chefo.” 

“Me nur kelke savas tua kustumi hike sur 
Barsum, Deja Toris, ma me savas ke me 
amoras tu, e se tua lasta vorti parolat a me 
dum ke la hordi de Warhunani hastis a ni 
esis vera, nul altra viro reklamacos tu kom 
sua spozino. Tua vorti tatempe esis vera, ed 
esas ankore vera! Dicez, ke lo esas vera.” 

“Mea vorti esis vera, Jon Karter,” el 
susuris. “Me ne nun darfas repetar oli, nam 
me nun donis me ad altru. Ha, se tu nur 
komprenabus nia etiko, mea amiko,” el 
pluse dicis, nelaute, preske a su, “la promiso 
longa monati ante nun esabus tua propra, e 
tu darfabus reklamacar me avan omnu. To 
forsan signifikabus la falo di Helium, ma 
me donabus mea tota imperio por mea 
Tarkana chefo.” 

Lore laute el dicis: “Ka tu rimemoras la 
nokto dum qua tu ofensis me? Tu nomis me 
tua princino sen demandar mea manuo de 
me. Tu ne konocis, e me ne devis ofensesar; 
me nun komprenas lo. Ma lore esis nulu 
por informar tu pri to quon me ne darfis, ke 
sur Barsum esas du sorti de mulieri en 
Purbi di la reda homi. Por Puna sorto ili 
kombatas por ke ili povas demandar eli por 
mariajo; por l'altra sorto ili anke kombatas, 
ma nultempe demandas elia manui. Kande 
viro ganas muliero, il darfas parolar ad el 
kom sua princino, o per irga altra nomi qui 
signifikas posedo. Tu kombatabis por me, 
ma nultempe demandis me por mariajo, do 
kande tu nomis me tua princino, 
komprenez,” el feble dicis, “me vundesis, 
ma mem lore, Jon Karter, me ne repulsis tu, 
quale me devis, til ke tu duopligis la domajo 
per mok-insultar me ke tu ganabis me per 
kombato.” 

“Me ne nun bezonas demandar tua 
pardono, Deja Toris, me kriis. “Tu ya 
komprenas ke mea eroro esis pro nulsavo 
pri tua Barsumana kustumi. To quon me 
faliis facar, pro inata kredo ke mea prego 
esez prezuntoza e male aceptat, me nun 
facas, Deja Toris; me demandas ke tu 
divenez mea spozino, e per omna 


264 


Virginiana kombato-sango qua fluas en mea 
veini, tu esos.” 

“No, Jon Karter, to esas vana,” el 
senespere kriis, “me nultempe esus la tua 
dum ka vivas Sab Tan.” 

“Tu siglas ilua mort-kondamno, mea 
princino — Sab Tan mortos.” 

“Nek to,” el hastis por explikar. “Me ne 
darfas mariajeskar kun ta qua mortigas mea 
spozulo, mem pro su-defenso. Yen la 
kustumo. Ni esas regnata da kustumi sur 
Barsum. Esas vana, mea amiko. Tu mustas 
kun me subisar ca chagreno. Adminime ton 
ni povas kune partoprenar. Ton, e la 
memorajon di la kurta dii inter la Tarkani. 
Tu nun mustas irar, nek itere vidar me. 
Adio, mea olima chefo.” 

Senkurajigita e depresit, me iris ek la 
chambro, ma me ne esis tote senkurajigit, 
nek konfesis ke Deja Toris ne esez la mea, 
til ke la ceremonio esabos facit. 

Dum vagar la koridori, me esis tam perdit 
en la labirinti di sinuifanta paseyi kam me 
esabis ante deskovrar l'apartamenti di Deja 
Toris. 

Me savis ke mea unik espero esas 
eskapar l'urbo Zodango, nam la afero di la 
quar mortinta guardani esez explikat, e pro 
ke me nultempe povis atingar mea unesma 

posteno sen guido, on ya suspektos me tam 
balde kam me esos deskovrata senskope 
vagar tra la palaco. 

Tandem me venis a spiral eskalero qua 
duktis ad infra etajo, e me iris per ol 
adinfre, trapasante plura etaji, til ke me 
atingis la pordo di grand apartamento en 
qua esis multa guardani. Sur la parieti di ca 
chambro pendis travidebla tapeti, dop qui 
me celis me sen esar remarkat. 

La konverso di la guardani esis general, e 
ne incitis intereso til ke oficiro eniris la 
chambro e komandis ke quar de ta viri 
remplasez la soldati qui gardis la Princino 
di Helium. Lore, me savis, mea trublo 
serioze komencas, ed ol ya venis tro balde, 
nam semblis ke eskadro apene ekirabis la 
chambro ante ke un de li itere anhelante 
enhastis, e kriis ke li trovabis lia quar 
kamaradi buchita en l'avan-chambro. 

Instantale homi esamifis tra la tota 
palaco. Guardani, oficiri, kortani, servisti, e 
sklavi pelmele kuris tra la koridori ed 
apartamenti, portante mesaji e komandi,e 
serchante traci dil asasinanto. 

To esis mea oportunajo, e quankam ol 
aspektis mikrege, me sizis ol, nam kande 
plura soldati hastante preterpasis mea celo- 
loko, me iris dop li e sequis li tra la labirinti 


266 


di la palaco til ke, trapasante granda halo, 
me vidis la beata lumo di dio qua envenis 
tra serio de plu granda fenestri. 

Hike me livis mea guidi e, sekrete irante 
al maxim proxima fenestro, serchis eskapo- 
voyo. La fenestri apertis a granda balkono 
super un de la larj avenui di Zodango. La 
tero esis suba de cirkume non metri, e tante 
for Pedifico esis muro adminime alta de sis 
metri, konstruktita ek polisita vitro dika de 
0,3 metri. Por reda Marsano, eskapar per ta 
voyo semblabus neposibla, ma por me, per 
mea Terala forteso ed ajileso, ol semblis ja 
facit. Mea unika timo esis esar vidita ante 
noktesko, nam me ne audacis saltar en 
dilumo dum ke la suba korto e Pultra 
avenuo esas turboza per Zodangani. 

Pro to me serchis celo-loko e tandem 
hazarde trovis bona loko, en grandega 
pendant ornamento qua ocilis de la plafono 
di la halo, cirkume tri metri super la 
pavimento. Me facile saltis aden la kapaca 
bolatra vazo, ed apene sideskis en ol ante ke 
me audis ke multa homi eniras 
l’apartamento. La grupo haltis sub mea 
celo-loko e me klare audis omna lia vorti. 

“L'ago di Heliumani,” dicis un de la viri. 

“Yes, ho Jedak, ma quale li eniris la 
palaco? Me kredus ke mem malgre la 

diligenta sorgemeso di tua guardani un 
enemiko forsan povus enirar l'interna 
chambri, ma quale grupo de sis od ok 
militisti facus lo neremarkite, me tote ne 
komprenas. Ni balde saveskos, tamen, nam 
nun venas la rejala psikologo.” 

Altra viri venis a la grupo e, pos formale 
salutar sua regnanto, dicis: 

“Ho povoza Jedak, esas stranja historio 
quan me lektis en la mortinta menti di tua 
fidema guardani. Li mortigesis ne da multa 
militisti, ma da nur un enemiko.” 

ll pauzis por lasar ke la tota pezo di ca 
anunco impresez sua askoltanti, e la 
nepacienta klamacho di nekredo qua 
eskapis la boko di Tan Kosis montris ke ilua 
dicajo esis apene aceptat. 

“Qua sorton de stranja rakonto tu portas 
a me, Notan?” il kriis. 

“Ol esas vera, mea Jedak,” respondis la 
psikologo. “Fakte, l'impresuri esis forte 
markizita sur la cerebro di singlu de la quar 
guardani. Lia enemiko esis tre alta viro 
weranta la metalaji di un de tua propra 
guardani, ed ilua kombat-kapableso esis 
preske marveloza nam il yuste luktis kontre 
omna quar e vinkis ili per sua eminenta 
habileso e superhomala forteso e duriveso. 
Quankam il weris la metalaji di Zodango, 

mea Jedak, tala viro nultempe videsis en ca 
od irg altra lando di Barsum. 

“La mento di la Princino di Helium, quan 
me exploris ed inquestis, esis vakua a me, el 
havas perfekta dominaco e me ne povis 
lektar mem un atomo di ol. El dicis ke el 
spektis parto dil evento, e ke kande el 
regardis, nur un viro luktis kontre la 
guardani; viro quan el ne rikonocis antee 
vidir.” 

“Ube esas mea propozata salvanto?” 
klamis Tan Kosis. “Quik duktez il a me. 
Quon tu savas pri il, kuzulo? Semblis 
stranja a me, nun pensante, ke tala 
kombatanto esus en Zodango pri qua, mem 
pri ilua nomo, ni savis nulo ante hodie. Ed 
anke ilua nomo, Jon Karter, qua ultempe 
audis tala nomo sur Barsum!” 

Novaji balde venis ke me ne esas 
trovebla, od en la palaco od en mea olima 
lojeyo en la kazerno dil aer-explorer- 
eskadro. Li trovabis Kantos Kan ed 
inquestis il, ma il tote ne savis ube me esas, 
e pri mea pasinto, il dicabis ke il savas 
preske nulo, pro ke il nur recente 
konoceskis me dum kapteso inter la 
Warhunani. 

“Surveyez ca altru,” imperis Tan Kosis. “Il 
anke esas nekonocato e li amba probable 

venas de Helium, ed ube lunu esas, ni plu 
balde o plu tarde trovos l'altru. Quaropligez 
Paer-patrolo, e severe questionez omna 
homo qua aere o pede ekiras l'urbo.” 

Altra mesajero lore eniris kun novajo ke 
me ankore restas ulloke en la palaco. 

“L'imajo di omna homo qua eniris od 
ekiris la palaco sorgeme  exploresis,” 
konkluzis la kerlo, “e ne un de li 
proximeskas al aspekto di ta nova padwar 
di la guardani, ecepte to quo esis 
enrejistrita kande il eniris.” 

“Do ni balde havos il,” kontente komentis 
Tan Kosis, “e dume ni iros al apartamenti di 
la Princino di Helium e questionos el pri ca 
afero. El forsan savas plu multo kam el 
deziras divulgar a tu, Notan. Venez.” 

Li livis la halo, e pro ke nokto venabis 
extere, me lejere glitis de mea celo-loko ed 
hastis al balkono. Nur kelka homi esis 
videbla, e selektante instanto kande nulu 
semblis esar proxima, me rapide saltis al 
suprajo di la vitra muro e de ibe til lavenuo 
ultre la palaco-domeno. 

CHAPITRO XXIII 


Perdita en la cielo 


Sen esforcar celar me, me hastis al vicineyo 
di nia lojeyo, ube me certe trovos Kantos 
Kan. Pluproximeskante al edifico, me plu 
prudente movis, pro ke me expektis, e juste, 
ke la loko esez gardat. Plura viri werante 
civila metalaji stacis proxim la avana 
enireyo e dope esis altri. Mea nura moyeno 
atingar, nevidate, la supra etajo ube esas nia 
apartamenti esis tra adjuntat edifico, e pos 
multa ruzema movi me sucesis atingar la 
tekto di butiko distanta de plura edifici. 
Saltante de tekto a tekto, me balde atingis 
apertita fenestro en l'edifico ube me esperis 
trovar la Heliumano, e pos plusa instanto 


me stacis en la chambro avan il. Il esis sola 
e montris nula surprizo pro mea veno, dicis 
ke il expektabis me multe plu frue, pro ke 
mea dejuro certe ja kompletigesis. 

Me komprenis ke il nule savis pri l'eventi 
di ta dio en la palaco, e pos informar il, il 
esis tre ecitat. La novajo ke Deja Toris 
promisabis su a Sab Tan plenigis il per 
desespero. 

“Ne posible,” il ekklamis. “Ne posible! 
Ho, omna viro en omna Helium preferus 
morto a la vendo di nia amata princino a la 
regnanti di Zodango. El evidente 
dementeskis por asentar a kontrato tante 
abominind. Tu, qua ne savas quante ni di 
Helium amas la membri di nia regnantaro, 
ne povas komprenar la hororo per qua me 
kontemplas tante despia alianco. 

“Quon on povas facar, Jon Karter?” il 
pluse dicis. “Tu esas injenioza viro. Ka tu ne 
povas inventar ula moyeno por salvar 
Helium de ca deshonoro?” 

“Se Sab Tan venus aden la pareo di mea 
espado,” me respondis, “me povus solvar la 
problemo relate Helium, ma pro personala 
motivi me preferas ke altru donez la stroko 
qua liberigos Deja Toris.” 

Kantos Kan suspekteme regardis me ante 
parolar. 

“Tu amoras el!” il dicis. “Kad el savas?” 

“El savas, Kantos Kan, e repulsas me nur 
pro ta promiso a Sab Tan.” 

La bonega kerlo saltante staceskis, e 
sizante me ye la shultro, alte levis sua 
espado e klamis: 

“E se la selekto esabus la mea, me ne 
povus selektar plu apta spozo por l'unesma 
princino di Barsum. Yen mea manuo sur tua 
shultro, Jon Karter, e mea promiso ke Sab 
Tan extingesos per la pinto di mea espado 
por mea amo ad Helium, a Deja Toris, ed a 
tu. Canokte me esforcos atingar ilua 
apartamenti en la palaco.” 

“Quale?” me questionis. “Tu esas forte 
gardata e quaropligita trupi patrolas la 
cielo.” 

Il inklinis sua kapo e pensis dum 
instanto, lore stacis sufideme. 

“Me nur bezonas pasar ta gardisti e me 
povas facar lo,” il tandem dicis. “Me savas 
pri sekret enireyo di la palaco tra la pinaklo 
di la maxim alta turmo. Me hazarde trovis 
ol kande me supre preterpasis la palaco 
dum patrolar. Ca laboro postulas ke on 
explorez omna nekustumal evento vidit, e 
vizajo qua regardis de la pinaklo dil alta 
turmo di la palaco esis, segun me, tre 
nekustumal. Do me pluproximeskis e 

deskovris ke la posedanto di ta regardanta 
vizajo esas Sab Tan ipsa. Il esis kelke 
embarasata pro videsir, imperis ke me 
retenez ta savo, ed explikis ke la paseyo de 
la turmo direte duktas ad ilua apartamenti e 
ke nur il savas pri ol. Se me atingus la tekto 
di la kazerno e mea mashino, me povas 
enirar la lojeyo di Sab Tan ante kin minuti; 
ma quale me eskapos de ca edifico gardat, 
quale tu dicas?” 

“Quante bone gardata esas la mashin- 
hangari di la kazerno?” me questionis. 

“Kustumale esas nur un viro dejurata 
nokte sur la tekto.” 

“Irez al tekto di ca edifico, Kantos Kan, ed 
ibe vartez me.” 

Sen haltar por explikar mea projeto, me 
iris per mea olima voyo al strado ed hastis a 
la kazerno. Me ne audacis enirar l’edifico, 
pro ke ol plenigesis per la membri dil aer- 
explorer-eskadro, qui, kun la tota Zodango, 
guatas me. 

L’edifico esis enorma, la suprajo esis 
adminime alta de plu kam triacent metri. 
Ma kelk edifici en Zodango esas plu alta 
kam ta kazerno, quankam kelka de oli esas 
plu alta kam deki de metri; l'ankrageyi di la 
granda batalio-navi di la navaro esas 
cirkume quaracent-e-kinadek-e-sep metri 

super la tero e la stacioni por kargaji e 
pasajeri di la komercal eskadri esas preske 
tam alta. 

La klimo adsupre alonge la fasado dil 
edifico esis longa, e plena de multa danjero, 
ma nul altra voyo existis, do me esforcis 
facar ta tasko. La fakto ke l'arkitekturo di 
Barsum esas extreme ornita plufaciligis 
lago kam me anticipis, nam me trovis 
orniva tabuli e saliaji qui agis kom perfekta 
skalo por me til la avana tekto. Ibe me 
trovis unesma real obstaklo. La avana 
tekto saliis preske sis metri de la muro a 
qua me akrochis me, e malgre ke me 
cirkumiris la grand edifico, me trovis nul 
aperturo tra oli. 

La supra etajo esis lumizit, e plena de 
soldati qui juis l'amuzo di sua sorto; do me 
ne povis atingar la tekto tra l'edifico. 

Esis nur un mikra, riskoza posibleso, e 
me decidis ke me mustas sizar ol — por 
Deja Toris, e nula viro vivas qua ne riskus 
mil morti por tala muliero. 

Tenante la muro per mea pedi ed un 
manuo, me desligis un de la longa ledra 
rimeni di mea metalaji, ye l'extremajo di 
qua pendis granda hoko per qua aer-navisti 
pendas de la lateri e bazi di lia avioni por 

diversa repar-skopi, e per qua soldati esas 
abasita til la tero de la batalio-navi. 

Me plurfoye cirkonspekte ociligis ca 
hoko vers la tekto ante ke ol tandem ferme 
tenis; me milde tiris ol por plufortigar ta 
teno, ma kad ol suportos la pezo di mea 
korpo, me ne savis. Ol forsan apene tenas 
l’extrema bordo di la tekto, por ke, kande 
mea korpo ocilos ye l'extremajo di la 
rimeno, ol glitante liberigus me e sendus 
me a la pavaro triacent metri sub me. 

Me hezitis dum un instanto, lore, 
liberigante me de la suportant ornamento, 
me ocilis aden spaco ye l'extremajo di la 
rimeno. Fore infre esis la brilante lumizita 
stradi, la harda pavaro, e morto. Venis 
spasmatra movo ye la suprajo dil avana 
tekto, e timinde glitanta, skrachanta sono 
qua koldigis me pro pavoro; lore la hoko 
trovis lojeyo e me esis sekura. 

Rapide klimante adsupre, me sizis la 
bordo dil avana tekto e tranis me adsur la 
surfaco di la supra tekto. Staceskante, me 
konfrontesis da la sentinelo dejurant, e 
trovis ke me regardas aden la tubo di ilua 
revolvero. 

“Qua tu esas e de ube tu venis?” il kriis. 

“Me esas aer-explorero, amiko, e tre 
proxim esir mortint aer-explorero, nam nur 

hazarde me eskapis falar a la suba avenuo,” 
me respondis. 

“Ma quale tu venis a la tekto, homo? 
Nulu decensis o venis del edifico dum la 
pasinta horo. Rapide, explikez tu, o me 
advokos la gardisti.” 

“Regardez hike, sentinelo, e tu vidos 
quante proxime a morto me venis e mea 
granda risko,” me respondis, e turnis me 
vers la bordo di la tekto ube, sis metri sube, 
del extremajo di mea rimeno pendis omna 
mea armi. 

La kerlo, agante pro Purjo di kuriozeso, 
pazis a mea flanko ed ad ilua fino, nam 
kande il inklinis su por regardar la avana 
tekto, me sizis il ye la fauco e ye la brakio 
qua havis la pistolo e fore jetis ilua adsur la 
tekto. L'armi falis de ilua manuo, e mea 
fingri sufokis ilua esforcata krio por helpo. 
Me stopis ilua boko e ligis il e lore pendigis 
il de la bordo di la tekto quale me ipsa 
pendabis kelk instanti plu frue. Me savis ke 
il ne trovesos ante jornesko, e me bezonis 
tam multa tempo kam posibla. 

Metinte mea metalaji ed armi, me hastis 
al hangari, e balde ektirabis la mashini di 
me e di Kantos Kan. Ligante la ilua dop la 
mea, me enswichis la motoro, e glitante 
super la bordo di la tekto me decensis aden 

la stradi dil urbo multe plu base kam la 
kustumala niveli dil aer-patrolo. Ante min 
kam un minuto me sekure decensis adsur la 
tekto di nia apartamentaro apud l’astonata 
Kantos Kan. 

Me ne disipis tempo per explikar, ma 
quik diskutis nia projeto por la venont 
instanti. Ni decidis ke me esforcos atingar 
Helium dum ke Kantos Kan eniros la palaco 
e mortigos Sab Tan. Se il sucesus, il lore 
sequus me. Il ajustis mea busolo, injenioz 
aparato qua restos ferme fixigita por irga 
punto sur la surfaco di Barsum, e ni adiis 
Puna l'altra ed acensis per nia navi e flugis 
vers la palaco, qua esis anke la necesa voyo 
por atingar Helium. 

Proximeskante al alta turmo, patrolo 
venis desupre, jetis la lumo de olua 
perforanta serch-lumizilo ye mea aviono, e 
voco bramis impero ke me haltez, e pose 
pafis pro ke me ne atencis ilua saluto. 
Kantos Kan rapide decensis aden 
Pobskureso dum ke me gradope acensis e 
per grandega rapideso flugis tra la Marsana 
cielo, sequata da dek-e-du aer-explorer-navi 
qui adjuntabis su al persequo, e plu tarde da 
rapida kroz-navo qua portis cent viri e 
baterio de rapide pafanta kanoni. Per 
turnadar mea mashineto, per lore acensar, 

lore decensar, me maxim ofte sucesis evitar 
lia serch-lumizili, ma anke tardeskis pro la 
taktiko, do decidis riskar omno per rekte 
irar e fidar a fato e la rapideso di mea 
mashino. 

Kantos Kan demonstrabis a me maniero 
embragar, savata nur da la navisti di 
Helium, qua multe augmentis la rapideso di 
nia mashini, por ke me certesis devancar 
mea persequanti se me povus evitar lia 
projektili dum kelk instanti. 

Hastante tra la aero, me konvinkesis da 
la kriachi di la kugli cirkum me ke nur per 
miraklo me eskapos, ma la lud-kubo jetesis, 
ed embragante per tota rapideso, me rekte 
flugis vers Helium. Gradope me livis la 
persequanti sempre plu for dop me, e me 
jus gratulabis me pro la fortunoz eskapo, 
kande bone apuntita kuglo de la kroz-navo 
explozis ye la pruo di mea avioneto. 
L'explozo preske renversis ol, e kun 
nauzeiganta plunjo ol falis adinfre tra 
Pobskura nokto. 

Quanta disto me falis ante itere guvernar 
l'aviono me ne savas, ma me evidente esis 
tre proxim la tero kande me itere 
acenseskis, nam me klare audis la brami di 
animali sub me. Itere acensante, me 
regardis la cielo por mea persequanti, e 

tandem vidante lia lumi for dop me, vidis 
ke li decensas, evidente por serchar me. 

Me ne audacis enswichar mea lampeto 
sur la busolo til ke lia lumi ne plus esas 
videbla, e lore me konsternate trovis ke 
fragmento di la projektilo tote destruktabis 
mea unika guido, anke mea takimetro. 
Advere me povus irar pro la steli segun la 
generala direciono vers Helium, ma sen 
savar l'exakta loko dil urbo o la rapideso 
per qua me iras, la posibleso trovar ol esis 
mikra. 

Helium esas dek-e-sisamil kilometri 
sudweste de Zodango, e kun funcionanta 
busolo la voyajo durabus, sen acidenti, inter 
quar e kin hori. Fakte, tamen, jornesko 
trovis me rapide irante super vasta mortinta 
marfundo pos preske sis hori di kontinua 
flugo ye granda rapideso. Balde grand urbo 
aparis sub me, ma ol ne esis Helium, pro ke 
ta urbo unike inter omna Barsumana 
metropoli konsistas ek du imensa, cirklatra, 
murigit urbi distanta de cent e duadek 
metri luna de l’altra, ed esas facile 
distingebla del alteso ye qua me flugis. 

Kredante ke me venabis tro fore norde e 
weste, me turnis me adsudeste, dum la 
matino pasis plur altra urbegi, ma oli ne 
similesis la deskripto di Helium donata da 

Kantos Kan a me. Ultre la du-urbo formo di 
Helium, plusa distinganta traito esas la du 
imensa turmi, l'una brilante skarlata, alta 
de preske 1,6 kilometri en la centro di un 
del urbi, e Paltra hele flava e same alta, qui 
markizas la fratal urbo. 


CHAPITRO XXIV 


Tars Tarkas trovas amiko 


Ye dimezo cirkume me base pasis super 
grand urbo mortinta di anciena Marso, e 
glitante trans Pultra planajo me venis 
koram plura mili de verda militisti en 
terorinda batalio. Me apene vidabis li kande 
salveo venis vers me, e pro lia preske 
perfekta precizeso, mea avioneto esis quik 
ruinit, eratike sinkis al tero. 

Me falis preske direte aden la mezo dil 
feroca kombato, adinter militisti qui ne 
vidabis mea veno, esante tro okupata da 
lukto por vivo e morto. La homuli pede 
luktis per long espadi, dum ke tempopa 
pafo de tiraliero ye la bordo dil batalio 

faligis militisto qua instantale separabis su 
del intrikat amaso. 

Dum ke mea mashino sinkis adinter li, 
me komprenis ke me mustas luktar o 
mortar, kun bona chanco omnakaze mortar, 
do me atingis la tero havante mea long 
espado ja ektirit, pronta defensar me tam 
bone kam posible. 

Me falis adapud grandega monstro qua 
luktis kontre tri enemiki, e regardetante 
ilua feroca vizajo, lumizita dal batalio, me 
rikonocis Tars Tarkas la Tarkano. Il ne 
vidis me, pro ke me esis kelke dop il, e 
tatempe la tri militisti enemikal, quin me 
rikonocis kom  Warhunani, samtempe 
avancis. La fortega kerlo rapide mortigis un 
de li, ma retropazante por plusa stroko, il 
falis sur kadavro dop il e frapis la sulo ed 
esis quik sen defenso kontre li. Tam rapide 
kam fulmino li atakis, e Tars Tarkas rapide 
irabus a sua patri sen ke me saltis adavan 
ilua sternita formo e konfrontis ilua 
enemiki. Me mortigabis un de li kande la 
fortega Tarkano itere staceskis e rapide 
mortigis Paltra. 

Il regardis me, e mikra rideto tushis ilua 
severa labii kande, tushante mea shultro, il 
dicis, 

“Me apene rikonocas tu, Jon Karter, ma 
esas nul altra mortivo sur Barsum qua 
facabus to quon tu facis por me. Me 
opinionas ke me lernas ke ya esas amikeso, 
mea amiko.” 

Il ne plus dicis, nek esis oportunajo, nam 
la Warhunani pluproximeskis cirkum ni, e 
ni kune luktis, shultro an shultro, dum ta 
tota longa, varmega posdimezo, til ke 
fortuno chanjis e la restaji dil feroca 
Warhun-trupi kuris a lia toati e fugis aden 
la venont obskureso. 

Dekamil homuli laborabis en ta titana 
lukto, e sur la batalio-agro sternesis triamil 
mortintuli. Nek Puna latero nek l’altra 
demandabis indulgo od indulgabis, nek 
esforcis kaptar enemiki. 

Retroveninte al urbo pos la batalio, ni 
irabis direte a la lojeyo di Tars Tarkas, ube 
me solitare livesis dum ke la chefo asistis la 
kustumala kunveno qua quik sequas 
batalio. 

Dum vartar la riveno di la verda militisto, 
me audis ulo movar en apuda apartamento, 
e kande me adsupre regardis, subite hastis a 
me enorma e ledega kreuro qua retroe 
pulsis me an l'amaso de silkaji e furaji sur 
qua me jacis. To esis Wula — fidema, 
amanta Wula. Lu trovabis sua voyo a Tark 

e, quale Tars Tarkas plu tarde naracis, 
irabis quik a mea olima lojeyo ube lu 
komencabis sua patetika e semblante 
senespera varto por mea riveno. 

“Tal Hajus savas ke tu esas hike, Jon 
Karter,” dicis Tars Tarkas rivenante de la 
lojeyo di la jedak; “Sarkoja vidis e rikonocis 
tu dum nia riveno. Tal Hajus komandis ke 
me duktez tu ad il canokte. Me havas dek 
toati, Jon Karter; tu darfas selektar de oli, e 
me akompanos tu a la maxim proxim aquo- 
voyo qua duktos ad Helium. Tars Tarkas 
esas forsan kruela verda militisto, ma il 
povas anke esar amiko. Venez, ni 
komencez.” 

“E quo kande tu rivenos, Tars Tarkas?” 
me questionis. 

“La sovaja kaloti, posible, o plu mala 
kozo,” il respondis. “Ecepte ke me hazarde 
havus l’oportunajo quan me tante longe 
vartas por kombatar kontre Tal Hajus.” 

“Ni restos, Tars Tarkas, e canokte iros a 
Tal Hajus. Tu ne sakrifikez tu, e forsan 
canokte tu havos ta oportunaĵo quan tu 
vartas.” 

Il ardoroze objecionis, dicis ke Tal Hajus 
ofte sovaje pasioneskas nur pro la pensajo 
pri la stroko quan me donabis ad il, e ke, se 

il itere kaptus me, me subisus la maxim 
hororinda tormenti. 

Dum ke ni manjis, me repetis a Tars 
Tarkas la historio quan Sola naracabis a me 
dum ta nokto sur la marfundo dum la 
marcho a Tark. 

Il nur poke parolis, ma la granda muskuli 
di ilua vizajo konvulsis pro pasiono e pro 
peno rimemorar la horori amasigit adsur la 
nura kozo quan il ultempe amorabis en 
omna ilua kolda, kruela, terorinda vivo. 

Il ne plus hezitis kande me sugestis ke ni 
irez a Tal Hajus, nur dicis ke il volas 
unesme parolar a Sarkoja. Ye ilua demando, 
me akompanis il ad elua lojeyo, e la regardo 
di venenoz odio quan el jetis ye me preske 
rekompensis irga futura malaji quan ca 
hazarda riveno a Tark portez a me. 

“Sarkoja,” dicis Tars Tarkas, “quaradek 
yari ante nun tu helpis efektigar la 
tormento e mortigo di homino nomizita 
Gozava. Me jus deskovris ke ta militisto qua 
amoris ta homino saveskas pri tua laboro 
pri Pevento. Il forsan ne mortigos tu, 
Sarkoja, to ne esas nia kustumo, ma nulo 
preventas ke il ligez luna extremajo di 
rimeno cirkum tua kolo e l’altra a sovaja 
toato, nur por probar tua stando por 
travivar ed helpar propagar nia raso. 

Audinte ke il facos lo morge, me opinionis 
ke on juste avertez tu, nam me esas yusta 
viro. La fluvio Is esas nur kurta pilgrimo, 
Sarkoja. Venez, Jon Karter.” 

Sequantamatine, Sarkoja desaparabis, 
nek plus videsis. 

Taceme ni hastis a la palaco di la jedak, 
ube ni quik admisesis ad ilua prezenteso; 
fakte, il apene toleris vartar me, e stacis 
rekte sur sua platformo e severe regardis 
l'enireyo kande me eniris. 

“Ligez il a ta kolono,” il kriachis. “Ni 
vidos ta qua audacas frapar la povoza Tal 
Hajus. Varmigez la fera stangi; per mea 
propra manui me brulos l'okuli ek ilua kapo 
por ke il ne polutez me per sua infama 
regardo.” 

“Chefi di Tark,” me kriis, turnante me 
vers l'asemblita konsilantaro ed ignorante 
Tal Hajus, “me esis chefo inter vi, ed hodie 
me kombatis por Tark shultro an shultro 
kun elua maxim granda militisto. Vi debas 
audienco a me, adminime. Hodie me multe 
ganis. Vi asertas ke vi esas yusta homi—” 

“Tacez,” bramis Tal Hajus. “Stopez la 
boko di ta kreuro e ligez il quale me 
imperas.” 

“Yusteso, Tal Hajus,” klamis Lorquas 
Ptomel. “Qua tu esas por ignorar la kustumi 
di yarcenti inter la Tarkani?” 

“Yes, yusteso!” ekis dek-e-du voci, e lore, 
dum ke Tal Hajus grunis e spumifis, me 
duris parolar. 

“Vi esas brava populo e vi amas braveso, 
ma ube esis via povoza jedak dum la 
kombato hodie? Me ne vidis il en la mezo di 
la batalio; il ne asistis. Il arachas sendefensa 
mulieri e mikra pueri en sua retreteyo, ma 
quante recente un de vi vidis ke il luktas 
kontre homi? Nu, mem me, nano apud il, 
faligis il per un frapo di mea pugno. Kad ek 
tala homi la Tarkani facas sua jedak-i? Nun 
apud me stacas granda Tarkano, povoza 
militisto e nobla homulo. Chefì, quale sonas 
Tars Tarkas, Jedak di Tark?” 

Mujo di bas-tona plaudado respondis a ta 
sugesto. 

“La konsilantaro nur bezonas imperar, e 
Tal Hajus mustas pruvar sua kapableso 
regnar. Se il esus bravulo, il invitus Tars 
Tarkas a kombato, nam il ne amas il, ma 
Tal Hajus timas; Tal Hajus, via jedak, esas 
poltrono. Per mea nuda manui me povus 
mortigar il, e ton il savas.” 

Pos mea parolo venis tensa silenco, nam 
omna okuli regardegos Tal Hajus. Il nek 

parolis nek movis, ma la kuperosika 
verdeso di ilua vizajo paleskis, e la spumo 
frosteskis sur sua labii. 

“Tal Hajus,” dicis Lorquas Ptomel per 
kolda, harda voco, “nultempe dum mea 
longa vivo me vidis jedak di la Tarkani 
tante humiligit. Esas nur un posibla 
respondo a ca akuzo. Ni vartas ol.” Ed 
ankore Tal Hajus stacis quale petrigit. 

“Chefi,” pluse dicis Lorquas Ptomel, “ka 
ca jedak, Tal Hajus, pruvez sua apteso 
regnar Tars Tarkas?” 

Duadek chefi esis cirkum la rostro, e 
duadek espadi alte flagris kom asento. 

Restis nul alternativo. Ta dekreto esis 
final, do Tal Hajus ektiris sua long espado 
ed avancis por renkontrar Tars Tarkas. 

La kombato balde finesis, e, pozinte pedo 
sur la kolo di la mortinta monstro, Tars 
Tarkas divenis jedak inter la Tarkani. 

Ilua unesma ago esis facar me kompleta 
chefo havanta la rango ganita per mea 
kombati dum unesma semani di mea 
kapteso inter li. 

Vidante la favoroz atitudo di la militisti 
pri Tars Tarkas, anke pri me, me sizis 
Poportunajo rekrutar li por mea kauzo 
kontre Zodango. Me naracis a Tars Tarkas 

mea aventuri, e per kelka vorti explikis to 
quon me pensis. 

“Jon Karter propozas, il dicis a la 
konsilantaro, “to quon me aprobas. Me 
kurte explikos. Deja Toris, la Princino di 
Helium, qua esis nia kaptito, nun kaptesas 
da la jedak di Zodango, kun la filiulo di qua 
el mustas mariajeskar por salvar elua lando 
de devasto sub la manui di la trupi di 
Zodango. 

“Jon Karter sugestas ke ni salvez el e 
portez el ad Helium. La spoliaji di Zodango 
esos splendida, e me ofte pensis ke, se ni 
federus ni kun la homi di Helium, ni ganus 
suficanta sekureso di vivo-moyeni por ke ni 
augmentez la grandeso e frequenteso di nia 
filii, e talmaniere ni sendubite divenus 
suprega inter la verdi di tota Barsum. Quon 
vi dicas?” 

To ofris posibleso kombatar, oportunajo 
spoliar, e li mordis la lurilo quale truto 
mordas musho. 

Segun la kustumi di la Tarkani, li esis 
furioze entuziasmoza, ed ante plusa mi- 
horo, duadek kavalkanta mesajeri hastis 
trans la mortinta mar-fundi por advokar la 
hordi por l'expediciono. 

Ante tri dii ni marchis vers Zodango, 
povoza per centamil militisti, pro ke Tars 

Tarkas esis kapabla rekrutar la servo di tri 
plu mikra tribui per promisar la granda 
spolio di Zodango. 

Ye Pavano di la kolono me kavalkis apud 
la granda Tarkano e ye mea taloni trotis 
mea amata Wula. 

Ni voyajis nur nokte, aranjis nia marchi 
por ke ni kampis diale en abandonit urbi 
ube ni omna, mem la bestii, restis interne 
dum la dii. Marchante, Tars Tarkas, per sua 
remarkinda “kapableso ed administro 
politikal, rekrutis plusa  kinadekamil 
militisti de diversa tribui, por ke, dek dii 
pos nia departo, ni haltis ye noktomezo 
exter la granda murigit urbo di Zodango, 
havante cent-e-kinadekamil militisti. 

La kombato-povo ed efikeso di ca hordo 
de feroca verda monstri egalis dekopla la 
nombro di reda viri. Nultempe dum la 
historio di Barsum, Tars Tarkas dicis a me, 
tante grand armeo di verda militisti kune 
marchis a batalio. Esis enorma tasko 
retenar mem semblo di harmonio inter li, e 
me astonesis ke il sucesis duktar li al urbo 
sen ke granda batalio komencez inter li. 

Ma pluproximeskante a Zodango, lia 
personala disputachi submersesis en lia plu 
grand odio por la reda viri, e precipue por 
la Zodangani, qui dum yari facabis 


senkompata kampanio por exterminar la 
verdi, e precipue per ruinar lia kovaparati. 

Lore stacante avan Zodango, la tasko 
ganar eniro al urbo venis a me, e direktante 
ke Tars Tarkas retenez ilua trupi en du 
divizioni ultre l'audebleso-porteo dil urbani, 
singla diviziono opozante ad un granda 
pordego, me duktis duadek decensata 
militisti plu proxim un de la pordeti qui 
perforas la muri ye kurt intervali. Ta 
pordeti ne havas kustumala gardisti, ma 
spektesas da sentineli qui patrolas l'avenuo 
qua encirkligas l'urbo en la muri, simile a 
quale nia metropolala policisti patrolas lia 
rondiri. 

La muri di Zodango esas alta de duadek- 
e-tri metri e dika de dek-e-kin metri. Li 
konstruktesas ek enorma bloki de 
karborundo, e la tasko enirar l'urbo 
semblis, a mea eskorto de verda militisti, 
neposibla. La kerli qui  komandesis 
akompanar me esis ek un de la plu mikra 
tribui, do ne konocis me. 

Pozante tri de li, vizaji an la muro e 
brakii intrikata, me komandis ke du altri 
klimez a lia shultri, e sisesma homo me 
komandis klimar adsur la shultri di la du 
supra homi. La kapo di la maxim alta 
militisto levesis dek-e-du metri de la tero. 

Talmaniere, per dek militisti, me 
konstruktis serio de tre gradi de la tero a la 
shultri di la maxim alta homulo. Lore, de 
kurta disto dop li, me rapide kuris adsupre 
del una rango a la nexta, e per plusa salto 
de la larja shultri di la maxim alta me sizis 
la suprajo di la granda muro e nelaute tiris 
me adsur olua larja surfaco. Dope me tranis 
six ledra rimeni de egala nombro di mea 
militisti. Ita rimeni ni antee kune nodigabis, 
e pasante l'una extremajo a la maxim alta 
militisto, me prudente abasis l’altra 
extremajo del opozanta latero di la muro 
vers la suba avenuo. Me vidis nulu, do, 
abasante me til l’extremajo di la ledra 
rimeno, me falis tra la restanta non metri til 
la suba pavaro. 

Me saveskabis de Kantos Kan la sekretajo 
quale apertar ca pordeti, e pos plusa 
instanto mea duadek granda kombatanta 
homuli stacis en la kondamnat urbo di 
Zodango. 

Me joyoze trovis ke me enirabis ye la plu 
basa limito dil enorma domeno di la palaco. 
L'edifico ipsa distante aparis kom flagro di 
glorioza lumo, e me quik rezolvis duktar 
detachmento de militisti direte aden la 
palaco ipsa, dum ke la restaji di la granda 
hordo atakas la kazerni di la soldati. 

Sendante un de mea homi a Tars Tarkas 
por grupo de kinadek Tarkani, kun mesajo 
pri mea intenco, me komandis ke dek 
militisti kaptez ed apertez luna granda 
pordego dum ke kun la non restanti me 
kaptos l’altra. Ni laborez taceme, nula pafo 
esez pafata e nula general avanco facesez 
ante ke me atingabos la palaco kun mea 
kinadek Tarkani. Nia projeto perfekte 
funcionis. La du sentinelin renkontrita ni 
sendis a lia patri sur la rivi di la perdita 
maro di Korus, e la gardisti ye amba 
pordegi taceme sequis li. 

CHAPITRO XXV 


La spolio di Zodango 


Kande la pordego ube me stacis ocilante 
apertesis, mea kinadek Tarkani, duktata da 
Tars Tarkas, kavalkis adinterne sur lia 
povoza toati. Me duktis li al muri dil palaco, 
quan me facile transsaltis sen helpo. 
Interne, tamen, la pordego ne facile 
apertesis, ma me tandem rekompensesis per 
vidar ol ocilar sur la granda charniri, e 
balde mea feroc eskorto kavalkis trans la 
gardeni dil jedak-i di Zodango. 
Pluproximeskante al palaco, me vidis tra 
la granda fenestri dil ter-etajo aden la 
brilante lumizit audienco-chambro di Tan 
Kosis. L'imensa halo esis turboza per la 

nobeli e lia dami, quale se ul importanta 
ceremonio eventas. Nula gardisto esis 
videbla exter la palaco, pro, me supozis, la 
fakto ke la muri dil urbo e dil palaco 
konsideresis kom nekonquestebla, do me 
proxime advenis e regardis adinterne. 

Ye un extremajo dil chambro, sur masiva 
ora troni inkrustata per diamanti, sidis Tan 
Kosis e sua spozino, cirkondata da oficiri e 
dignuli dil stato. Avan li extensesis larja 
pasvoyeto, bordizita ye amba lateri da 
soldati, e dum ke me regardis, ye la fora 
extremajo dil halo eniris la avano di 
procesiono qua avaniris til la bazo dil trono. 

Unesme marchis quar oficiri dil Guardo 
di la jedak, portante grandega pleto sur qua 
repozis, sur kuseno ek skarlata silko, grand 
ora kateno havanta kolumo e padloko ye 
amba extremaji. Jus dop ta oficiri venis quar 
altri qui portis simila pleto suportanta 
splendid ornamenti di princulo e princino 
dil regnanta familio di Zodango. 

Ye la bazo dil trono ta du grupi separis su 
ed haltis, posturis facie luna al altra ye 
opozanta lateri dil pasvoyeto. Lore venis 
plusa dignuli, e Poficiri dil palaco e dil 
armeo, e tandem du figuri tote kovrita per 
skarlata silko, por ke ne un traito nek dil 
una nek dil altra esis videbla. Ta du haltis 

ye la bazo di la trono koram Tan Kosis. Pos 
ke la restajo di la procesiono enirabis e 
prenis plasi, Tan Kosis parolis a la paro qua 
stacas avan il. Me ne povis audar ilua vorti, 
ma balde du oficiri avancis e forprenis la 
skarlata robo de un del figuri, e me vidis ke 
Kantos Kan faliabis pri sua misiono, nam 
esis Sab Tan, Princulo di Zodango, qua 
revelesis a me. 

Tan Kosis nun prenis l'ornamenti de un 
pleto e pozis un ora kolumo cirkum la kolo 
di sua filiulo, e klozis la padloko. Pos kelka 
plusa vorti a Sab Tan il turnis su al altra 
figuro, de qua loficiri nun prenis la 
kovranta silko, e deskovris a mea nun 
komprenanta vido Deja Toris, Princino di 
Helium. 

La skopo dil ceremonio esis klara a me; 
pos plusa instanto Deja Toris esos por 
sempre ligit al Princulo di Zodango. La 
ceremonio esis impresiva e belega, me 
supozas, ma semblis a me la maxim 
diablatra vidajo ultempe vidit, e kande 
Pornamenti adjustigesis sur elua belega 
figuro ed elua ora kolumo esis apertita da la 
manui di Tan Kosis, me levis mea long 
espado adsuper mea kapo e, per la pezoza 
tenilo, me frakasis la vitro dil granda 
fenestro e saltis adinter l'astonat asembluro. 

Per un salto me atingis la gradi dil 
platformo apud Tan Kosis, e dum ke il 
stacis stuporata da surprizo, me tranchis 
per mea espado l'ora kateno qua ligabus 
Deja Toris ad altru. 

Instantale omno esis konfuza; mil ektirit 
espadi minacis me de omna latero, e Sab 
Tan saltis vers me tenante juvelizita 
poniardo tirit ek sua mariajal ornamenti. 
Me povabus mortigar il tam facile kam 
mortigar musho, ma l'anciena kustumo di 
Barsum haltis mea manuo, e sizante ilua 
karpo kande la poniardo pulsesis vers mea 
kordio, me tenis il quale se en mordilo e per 
mea long espado indikis la fora extremajo 
dil halo. 

“Zodango falas,” me kriis. “Regardez!” 

Omna okuli turnesis al loko indikat, ed 
ibe, esamifante tra la pordi dil enireyo, 
kavalkis Tars Tarkas ed ilua kinadek 
militisti sur sua granda toati. 

Krii de surprizo ed astoneso eruptis ek 
asembluro, ma nula timo-vorto, e quik la 
soldati e nobeli di Zodango jetis su vers 
l’avancanta Tarkani. 

Pulsante Sab Tan  kapavane del 
platformo, me tiris Deja Toris a mea flanko. 
Dop la trono esis streta pordo ed en to lore 
stacis Tan Kosis konfrontante me kun 

ektirita long espado. Ni quik atakis, e me 
trovis nula febla enemiko. 

Cirkumirante sur la larja platformo, me 
vidis ke Sab Tan hastas alonge la gradi por 
helpar sua patro, ma, il levante sua manuo 
por frapar, Deja Toris saltis adavan il, e lore 
mea espado trovis ta korpo-parto qua facis 
Sab Tan la jedak di Zodango. La patro 
rulante mortinta sur la pavimento, la nova 
jedak liberigis su del manui di Deja Toris, e 
ni itere konfrontis l'una l'altra. Balde quar 
oficiri adjuntis su ad il e, mea dorso an l'ora 
trono, me itere kombatis por Deja Toris. Me 
desfacile defensis me sen mortigar Sab Tan 
e, per il, mea last oportunaĵo ganar la 
muliero quan me amoras. Mea lamo ocilis 
per la rapideso di fulmino dum ke me 
serchis parear la stroki e frapi di mea 
enemiki. Me desarmizis du, ed un de li 
falabis, kande plur altri hastis por helpar lia 
nova regnanto e venjar la morto dil olima 
regnanto. 

Dum ke li avancis klami venis, “La 
muliero! La muliero! Mortigez el; co es elua 
projeto. Mortigez el! Mortigez el!” 

Klamante ke Deja Toris venez addop me, 
me pazope iris vers la pordeto dop la trono, 
ma l’oficiri komprenis mea intenco, e tri de 
li saltis addop me ed obstruktis mea 

posibleso ganar poziciono por defensar 
Deja Toris kontre armeo de espadisti. 

La Tarkani okupesis en la mezo dil 
chambro, e me agnoskeskis ke nulo ecepte 
miraklo salvos Deja Toris e me, kande me 
vidis ke Tars Tarkas pazegis tra la turbo de 
pigmei qui esamifis cirkum il. Per un ocilo 
di sua povoza long espado, il jetis dek-e-du 
kadavri ye sua pedi, e tale tranchis paseyo 
avan il til pos plusa instanto il stacis sur la 
platformo apud me, donante morto e 
destrukto addextre ed adsinistre. 

La kurajo dil Zodangani astonesis, ne un 
de li esforcis eskapar, e la lukto cesis nur 
pro ke nur Tarkani restis vivanta en la 
granda halo, ecepte Deja Toris e me. 

Sab Tan sternesis mortinta apud sua 
patro, e la kadavri di le maxim bona nobeli 
e kavalieri kovris la pavimento en sangifant 
amasi. 

Mea unesma pensajo pos la kombato esis 
pri Kantos Kan, e livante Deja Toris al 
responso di Tars Tarkas, me hastoze duktis 
dek-e-du militisti aden la karceri sub la 
palaco. Omna gardisti livabis por helpar la 
kombatanti en la trono-chambro, do ni 
serchis la labirintala karcero sen rezisto. 

Me laute klamis la nomo di Kantos Kan 
en omna nova koridoro e fako, e tandem 

rekompensesis per audar febla respondo. 
Guidata da ta sono, ni balde trovis il, 
senpova en obskura chambreto. 

Il joyegis vidar me, e saveskar la signifiko 
dil kombato, febla eki di qua atingabis il en 
la karcer-celulo. Il dicis a me ke laer- 
patrolo kaptabis il ante ke il atingis Palta 
turmo dil palaco, por ke il ne mem vidabis 
Sab Tan. 

Ni deskovris ke esus vana esforcar 
tranchar la stangi e kateni qui karcerigas il 
do, segun ilua sugesto, me retroiris por 
serchar la kadavri en la supra etajo por la 
klefi por apertar la padloki di ilua celulo e 
di ilua kateni. 

Felice, un de le unesma serchata esabis 
ilua gardisto, e ni balde havis Kantos Kan 
kun ni en la trono-chambro. 

La bruiso di forta pafado, mixita kun 
klami e kriachi, venis a ni del stradi dil 
urbo, e Tars Tarkas forhastis por direktar 
l’extera kombato. Kantos Kan akompanis il 
por agar kom guido, la verda militisti 
komencis kompleta trasercho dil palaco por 
altra Zodangani e por spoliaji, e Deja Toris 
e me restis sole. 

El falabis adsur un del ora troni, e me 
turnante me vers el, el salutis me per febla 
rideto. 


“Kad esis ultempe tala viro!” el ekklamis. 
“Me savas ke Barsum nultempe vidis tala 
quala tu. Kad esas posibla ke omna Terani 
similesas tu? Sole, nekonocat, chasat, 
minacat, persequat, tu facis dum kelka 
kurta monati to quon nula viro dum omna 
pasint epoki di Barsum facis: tu federis la 
sovajo hordi dil mar-fundi e duktis li por 
kombatar kom kunfederiti di reda Marsani.” 

“On facile respondas, Deja Toris,” me 
ridetante replikis. “Ne me facis lo, ma 
amoro, amoro por Deja Toris, povo qua 
facus mem plu granda mirakli kam to quon 
tu vidas.” 

Beleta redesko kovris elua vizajo ed el 
respondis, 

“Nun tu darfas dicar lo, Jon Karter, e me 
darfas askoltar, nam me esas liberigit.” 

“E me dicos plu multo, ante ke ol esez 
itere tro tarde,” me replikis. “Me facis multa 
stranj agi dum mea vivo, mult agi quin plu 
saja viri ne audacabus, ma nultempe en mea 
maxim bizara revi me revabus ganar Deja 
Toris por me ipsa — nam me nultempe revis 
ke en la tot universo vivas tala muliero 
quala la Princino di Helium. Tu esante 
princino ne embarasas me, ma tu esante tu 
esas sato por igar ke me dubitez mea 

mentala saneso kande me demandas, mea 
princino, ke tu esez la mea.” 

“l ne embarasesez qua tante bone savas 
la respondo a sua demando ante demandir,” 
el replikis, staceskis e pozis sua kara manui 
adsur mea shultri, e tale me embracis el e 
kisis el. 

Talmaniere en la mezo di urbo sovaje 
kombatant, plena del kriachi di milito; 
morto e destrukto recevante sua terorinda 
rekoltajo cirkum el; talmaniere Deja Toris, 
Princino di Helium, vera filiino di Marso la 
Deo di Milito, flancis su kun Jon Karter, 
Jentilulo di Virginia. 

CHAPITRO XXVI 


Tra buchado a joyo 


Plu tarde Tars Tarkas e Kantos Kan rivenis 
por raportar ke Zodango tote vinkesas. 
Olua trupi esas tote destruktita o kaptit, ed 
on expektesez nula plusa rezisto del urbo. 
Plura batalio-navi eskapabis, ma mili de 
navi militala e komercala gardesas da 
Tarkana militisti. 

La plu mikra hordi spolieskis e disputis 
inter su, do on decidis asemblar omna 
militisti posible, equipar per viri tam multa 
navi kam posible, plenigar li per Zodangana 
kaptiti, ed irar ad Helium sen plusa ajorno. 

Kin hori plu tarde ni flugis de la tekti di 
la dok-edifici kom navaro de duacent-e- 

kinadek  batalio-navi, portante preske 
centamil verda militisti, sequata da navaro 
qua portas nia toati. 

Dope ni livis l’afliktit urbo en la feroca e 
brutala manui di preske quaradekamil 
verda militisti di la min povoza tribui. Li 
spoliis, ocidis, e luktis inter su. Li incendiis 
cent loki, e koloni ek densa fumo acensis 
super l'urbo quale se por celar l'infra 
hororinda vidaji de la cielal okulo. 

Posdimeze ni vidis la skarlata e flava 
turmi di Helium, e kurtatempe plu tarde 
granda navaro de Zodangana batalio-navi 
acensis del kampeyi dil siejanti exter Purbo, 
ed avancis por renkontrar ni. 

La baneri di Helium esabis pendigita del 
pruo til pupo di singla de nia povoza navi, 
ma la Zodangani ne bezonis ta signo por 
komprenar ke ni esas enemiki, nam nia 
verda Marsana militisti pafeskis ye li preske 
samtempe kande li livis la sulo. Per lia 
fantastika paf-kapableso li enfilis la venanta 
navaro per salveo pos salveo. 

La jemelatra urbi di Helium, perceptante 
ke ni esas amiki, eksendis centi de navi por 
helpar ni, e lore komencis l’unesma reala 
aer-batalio quan me vidabis. 

Ni komandis ke la navi portanta nia 
verda militisti cirkumirez super la 

kombatanta navari di Helium e Zodango, 
pro ke lia baterii esis neutila en la manui dil 
Tarkani qui, ne havanta navaro, ne esas 
habila pri navo-kanonarto. Lia pafado per 
fusili, tamen, multe efikis, e l’ultima rezulto 
dil batalio esis forte influat, se ne tote 
decidat, da lia prezenteso. 

Komence la du navari cirkle iris ye la 
sama alteso, singla de li sendis flankala 
salvei aden l’altra. Balde granda truo 
arachesis en la kareno di un del imensa 
batalio-navi del Zodangana kampeyo; 
tremante, ol tote renversesis, la kru-figureti 
plunjis, turnis e tordis su, vers la sulo 
triacent metri sube; lore, per nauzeiganta 
rapideso, ol falis dop li, preske tote enterigis 
su en la mol argilo dil anciena marfundo. 

Sovaja krio di exulto acensis del 
Heliuman eskadro, e per duopligita 
feroceso li atakis la Zodangana navaro. Per 
bela manovro, du de la navi di Helium ganis 
poziciono super l'enemiki, de qua li varsis 
adsur li del kareno-baterii perfekta torento 
de explozanta bombi. 

Lore, unope, la batalio-navi di Helium 
sucesis acensar adsuper la Zodangani, e pos 
kurta tempo multa de la batata batalio-navi 
flotacis kom senespera navi avariita vers 
Palta skarlata turmo dil plu granda Helium. 

Plur altri esforcis eskapar, ma oli balde 
cirkondesis da mili de mikrega flugili 
individual, e super singla de li pendis 
monstroza batalio-navo di Helium, pronta 
faligar abordo-grupi adsur la ferdeki. 

Ante kelke plu kam un horo del instanto 
kande la vinkanta Zodangan eskadro 
acensabis por renkontrar ni del kampeyo 
dil siejanti, la batalio finis, e la restanta navi 
dil vinkita Zodangani aviacesis vers l’urbi 
di Helium da maxim bona krui. 

Tre patetik evento akompanis la cedo di 
ta povoza navi, pro anciena kustumo qua 
postulis ke cedo esez distingata dal 
voluntanta plunjo al tero dal komandero dil 
vinkita navo. Unu pos altru la bravuli, alte 
tenante sua standardi super la kapo, saltis 
del altego prui di sua povoza navi a 
terorinda morto. 

Ne til ke la komandero dil tota navaro 
facabis la timinda plunjo, tale indikante la 
cedo dil restanta navi, cesis la lukto, e la 
vana sakrifiko di bravuli finis. 

Ni nun signalis ke l'admiral-navo dil 
navaro di Helium proximeskez, e kande ol 
venis aden audo-porteo, me klamis ke ni 
havas la Princino Deja Toris sur la navo, e 
ke ni deziras transdonar el al admiral-navo 
por ke el esez quik portita al urbo. 

Kande la vera signifiko di mea anunco 
kompreneskis, grand aklamado acensis del 
ferdeki dil admiral-navo, e quik pose la 
standardi dil Princino di Helium aparis ye 
cent loki sur la supra ferdeki. Kande Paltra 
navi dil eskadro komprenis la signifiko di ta 
signali montrita a li, li anke furioze klamis e 
desfaldis elua standardi en la brilanta 
sunlumo. 

L'admiral-navo venis a ni, e kande ol 
gracioze ocilis a ni e tushis nia nav-flanko, 
dek-e-du oficiri saltis adsur nia ferdeko. Lia 
astonat okuli vidante la centi de verda 
militisti, qui nun venis ek la kombat- 
shirmivi, li stuporate haltis, ma vidante 
Kantos Kan, qua avancis por renkontrar li, 
li anke avaniris adcirkum il. 

Deja Toris e me lore avancis, e li vidis 
nulo ecepte el. El gracioze aceptis ili, single 
nomizis ili, nam ili esis viri di alta rangi en 
l’estimo e servo di elua avulo, ed el bone 
konocis ili. 

“Pozez via manui adsur la shultro di Jon 
Karter,” el dicis ad ili, turnante su a me, “la 
viro a qua Helium debas ed elua princino ed 
anke elua triumfo hodie.” 

Li esis tre polita a me e dicis multa vorti 
benigna e laudant, ma to quo semblis 
maxime impresar li esis ke me ganabis la 

helpo di la feroca Tarkani por mea 
kampanio por liberigar Deja Toris ed 
Helium. 

“Vi plu grande debas via gratitudo ad 
altru kam me,” me dicis, “e yen il; 
konoceskez un de la maxim granda soldati e 
politikisti di Barsum, Tars Tarkas, Jedak di 
Tark.” 

Per la sama polisita politeso montrit da 
lia maniero a me, ili extensis sua saluti a la 
granda Tarkano, ed il, me surprizesis audar, 
ne esis min habila pri experteso pri su-teno 
o pri kortala diskurso. Quankam ne ek 
babilanta raso, la Tarkani esas tre formal, e 
lia konduto astonante fitas la dignoza e 
kortatra maniero. 

Deja Toris abordis l'admiral-navo, ed 
iritesis pro ke me ne sequis el, ma, quale me 
explikis, la batalio esas nur partale ganit; ni 
ankore mustas traktar la terala trupi di la 
siejanta Zodangani, e me ne livus Tars 
Tarkas til ke to esez facit. 

La komandero di la navaro di Helium 
promisis aranjar ke armei di Helium 
atakos del urbo samtempe kun nia teral 
atako, do la navi separesis e Deja Toris esis 
triumfale portata a la korto di elua avulo, 
Tardos Mors, Jedak di Helium. 

Fore esis nia navaro di transport-navi, 
portante la toati di la verda militisti, ube oli 
restabis dum la batalio. Sen abord-stacioni, 
desembarkar ta bestio adsur la negardita 
planajo esis desfacila, ma nul altra posibleso 
existis, do ni iris a loko cirkume dek-e-sis 
kilometri for l’urbo e komencis ta tasko. 

Necesesis abasar l'animali a la tero per 
stropi, e ta laboro okupis la restajo di la dio 
e la duimo di la nokto. Dufoye ni atakesis 
da grupi de la Zodangana kavalrio; tamen, 
ni perdis nur kelki, e pos noktesko li foriris. 

Tam balde kam la lasta toato deskargesis, 
Tars Tarkas komandis avancar, e kom tri 
divizioni ni reptis vers la Zodangana 
kampeyo del nordo, del sudo, e del esto. 

Ye cirkum un kilometri e duimo del chefa 
kampeyo ni renkontris lia avan-posteni e, 
quale pre-aranjit, aceptis lo kom signalo 
atakar. Per sovaja, feroca krii e la 
desagreabla skridado di batalio-furiigita 
toati, ni atakis la Zodangani. 

Ni ne trovis ke li dormetas, ma trovis ke 
bone trancheigita batalio-lineo konfrontas 
ni. Iterante ni repulsesis til ke, ye cirkume 
dimezo, me timeskis pri la rezulto dil 
batalio. 

La Zodangani havis preske un milion 
militisti, asemblita de polo a polo irgeloke 

extensas lia rubandatra aquo-voyi, ed 
opozante li esis min kam centamil verda 
militisti. La trupi de Helium ne ja arivabis, 
nek ni povis recevar irga mesajo de li. 

Ye dimezo ni audis forta pafado alonge la 
tota lineo inter la Zodangani e Purbi, e ni 
lore savis ke nia tre bezonata rinforco 
venas. 

Itere Tars Tarkas komandis atakar, ed 
itere la povoza toati portis lia terorinda 
kavalkanti kontre la remparti dil enemiki. 
Samtempe la batalio-lineo di Helium 
esamifis super opozanta parapeti dil 
Zodangani e pos plusa instanto, li esis 
aplastata quaze inter du muel-diski. Li 
noble luktis, ma vane. 

La planajo avan l’urbo divenis versimila 
ruino ante ke la lasta Zodangano cedis su, 
ma tandem la buchado cesis, la kaptiti 
marchigesis ad Helium, e ni eniris la plu 
granda de la pordegi dil urbo, enorma 
triumfala procesiono de vinkanta heroi. 

La larj avenui bordizesis da mulieri e 
pueri, inter qui esis la kelka viri, la devi di 
qui necesigis ke li restez en l'urbo dum la 
batalio. Ni salutesis da sencesa plaudado ed 
ornamenti ek oro, platino, arjento, e 
precoza juveli varsesis adsur ni. L'urbo 
dementeskis pro joyo. 


Mea feroca Tarkani produktis la maxim 
frenezioz eciteso ed entuziasmo. Nultempe 
antee armizita grupo de verda militisti 
enirabis la pordegi di Helium, e ke li lore 
venas kom amiki ed kunfederiti plenigis la 
redi per joyego. 

Esis evidenta, pro la lauta kriado di mea 
nomo e pro la vasta nombro de ornamenti 
fixigita a me ed a mea grandega toato dum 
ke ni pasis alonge l’avenui vers la palaco, 
ke mea povra servo a Deja Toris esabis 
savigita da la Heliumani, nam mem 
afrontata da la feroc aspekto di Wula, la 
populo proxime presis su cirkum me. 

Proximeskante a ta splendid edifico, ni 
renkontresis da grupo de oficiri qui varme 
salutis ni e demandis ke Tars Tarkas e sua 
jed-i, kun la jedak-i e jed-i di sua sovaj 
kunderiti, anke kun me, decensez ed 
akompanez li por recevar de Tardos Mors 
expresuro di ilua gratitudo por nia servo. 

Ye la suprajo di la grand eskalero qua 
duktas a la chefa pordi di la palaco stacis la 
rejala grupo, ed atingante la plu basa gradi, 
un de li decensis por renkontrar ni. Il esis 
preske perfekta specimeno di vireso; alta, 
tam rekta kam flecho, belege muskulizit, ed 
havante la su-teno e konduto di regnanto di 

homi. Me ne bezonis informesar ke il esas 
Tardos Mors, Jedak di Helium. 

L'unesma membro di nia grupo quan il 
renkontris esis Tars Tarkas, ed ilua unesma 
vorti por sempre siglizis la nov amikeso 
inter la rasi. 

“Ke Tardos Mors,” il solene dicis, “darfas 
konoceskar la maxim granda vivanta 
militisto di Barsum esas senpreca honoro, 
ma ke il povas pozar sua manuo adsur la 
shultro di amiko ed aliancito esas mem plu 
granda favoro.” 

“Jedak di Helium,” replikis Tars Tarkas, 
“necesesis ke viro de altra mondo docez a la 
verda militisti di Barsum la signifiko di 
amikeso; ad il ni debas la fakto ke la hordi 
di Tark povas komprenar tu; ke li povas 
komprenar e reciproke ofrar la sentimenti 
tante gracioze expresat.” 

Tardos Mors lore salutis singla verda 
jedak e jed, ed a singlu parolis vorti amikal 
ed admirant. 

Venante a me, il pozis la amba manui 
adsur mea shultri. 

“Esez bone aceptat, mea filiulo,” il dicis; 
“ke tu esas grantat, joyoze, e sen un vorto 
opozant, la maxim precoza juvelo en omna 
Helium, yes, en omna Barsum, esas 
suficanta pruvo di mea estimo.” 

Ni lore prizentesis a Mors Kajak, Jed di la 
plu mikra Helium, e patro di Deja Toris. Il 
proxime sequabis Tardos Mors e semblis 
esar mem plu afektata da la renkontro kam 
sua patro. 

Il dek-e-dufoye esforcabis expresar sua 
gratitudo a me, ma ilua voco tante sufokesis 
da emoco ke il ne povis parolar, tamen il 
havis, quale me plu tarde saveskis, reputo 
por feroceso e sentimeso kom kombatanto 
qua esas remarkinda mem sur militatra 
Barsum. Komune kun omna Helium il 
adoris sua filiino, nek povis pensar pri to 
quon el eskapabis sen profund emoco. 

CHAPITRO XXVII 


De joyo a morto 


Dum dek dii la hordi di Tarkani e lia sovaja 
kunfederiti festinesis ed amuzesis, e pose 
charjata per precoza donacaji ed eskortata 
da dekamil soldati di Helium direktata da 
Mors Kajak, li komencis la voyajo a lia 
propra landi. La jed di plu mikra Helium 
kun grupeto de nobeli akompanis li 
totavoye a Tark por plu forte nodigar la 
nova ligili di paco ed amikeso. 

Sola anke akompanis Tars Tarkas, elua 
patro, qua avan omna sua chefi agnoskabis 
el kom sua filiino. 

Tri semani plu tarde, Mors Kajak e sua 
oficiri, akompanata da Tars Tarkas e Sola, 

abordis batalio-navo sendita a Tark por 
querar li por asistar la ceremonio qua 
unigos Deja Toris e Jon Karter. 

Dum non yari me servis en la 
konsilantari e kombatis en larmei di 
Helium kom princulo di la familio di Tardos 
Mors. La homi semblis nultempe fatigar pri 
honorizar me, e nula dio pasis sen ula nova 
pruvo di lia amo por mea princino, la 
nekomparebla Deja Toris. 

En ora kovaparato sur la tekto di nia 
palaco esis ovo tam blanka kam nivo. Dum 
preske kin yari, dek soldati di la Guardo di 
la jedak kontinue stacis apud ol, e nula dio 
pasis kande me esis en l'urbo dum qua Deja 
Toris e me ne stacis, manuo en manuo, 
avan nia templeto e projetis pri la futuro, 
kande la delikata shelo ruptesos. 

Vivsimil en mea memoro esas l'imajo di 
la lasta nokto kande ni sidis ibe e nelaute 
parolis pri la stranja romanco qua 
interplektabis nia vivi e pri ca marvelo qua 
venos por augmentar nia feliceso e 
satisfacar nia espero. 

Distante ni vidis la hele blanka lumo di 
proximeskanta aer-navo, ma ni ne specale 
atencis tante ordinara vidajo. Quale 
fulmino-stroko ol hastis vers Helium til ke 
olua rapideso ipsa demonstris lo ne-ordinar. 

Flagrante la signali qui proklamas su esar 
mesajero por la jedak, ol nepaciente 
cirkumiris dum vartar la lenta patrol-navo 
qua duktos ol a la doki di la palaco. 

Dek minuti pos ke ol decensis a la palaco, 
mesajo advokis me a la konsilo-chambro, 
quan me trovis plena de la membri di la 
konsilantaro. 

Sur l’elevita platformo di la trono esis 
Tardos Mors, qua adavane e retroe pazis 
kun tensata mieno. Kande omnu sideskis, il 
turnis su a ni. 

“Camatine,” il dicis, “mesajo venis a plura 
guvernerii di Barsum ke la direktanto dil 
atmosfer-fabrikerio sendas nula radiofon- 
raporto dum du dii, e ke la preske sencesa 
voki ad il de duadek chefurbi tiris nula 
respondanta signo. 

“L'ambasadisti dil altra nacioni demandas 
ke ni atencez ca afero ed hastez a la vice- 
direktanto di la fabrikerio. Dum la tota dio, 
mil kruzo-navi serchis il til ke, jus nun, un 
de li rivenas portante ilua mortinta korpo, 
trovita en la fosi sub ilua domo, hororinde 
mutilata da ul asasinanto. 

“Me ne bezonas dicar a vi la senco di to 
por Barsum. Monati bezonesus por penetrar 
ta muregi, fakte, la laboro ja komencas, e ni 
poke timez se la motoro di la pumpili bone 

funcionus quale oli funcionis dum centi de 
yari; ma lo maxim mala, ni timas, eventas. 
L'instrumenti montras rapide diminutanta 
aer-preso en omna parti di Barsum — la 
motoro haltis. 

“Mea viri,” il konkluzis, “ni havas 
admaxime tri dii por vivar.” 

Tota silenco restis dum plura minuti, lore 
yuna nobelulo staceskis, ed alte tenante sua 
ektirit espado super la kapo, parolis a 
Tardos Mors. 

“La viri di Helium fierigas su ke li sempre 
montras a Barsum quale naciono di redi 
vivez, nun esas nia oportunajo montrez 
quale li mortez. Ni facez nia devi quale se 
mil utila yari restas avan ni.” 

La chambro resonis per aplaudo e, pro ke 
nulo plu bona esis facebla kam alejar la 
timo di la populo per nia exemplo, ni ekiris, 
rideti sur la vizaji e chagreno mordante la 
kordii. 

Rivenante a mea palaco, me trovis ke la 
rumoro ja atingabis Deja Toris, do me dicis 
ad el omno audata. 

“Ni esis tre felica, Jon Karter,” el dicis, “e 
me dankas irge qua fato rajuntos ni, se ol 
permisas ke ni kune mortez.” 

La sequanta du dii montris nula 
remarkinda chanjo en la aer-provizo, ma ye 

jornesko di la triesma dio, respirar divenis 
desfacila ye l’alteso di la tekti. L'avenui e la 
placi di Helium plenigesis per homi. Omna 
komerco haltis. La plu multi kurajoze 
afrontis sua nechanjebla fato. Hike ed ibe, 
tamen, homi cedis su a nelauta chagreno. 

Ye cirkume dimeze, multi de le plu febla 
sukombeskis ed ante un horo la homi di 
Barsum milope falis aden la senkoncio qua 
precedas morto pro asfixio. 

Deja Toris e me kun altra membri di la 
rejala familio asemblis ni en la sinkita 
gardeno en interna korto di la palaco. Ni 
nelaute konversis, kande ni konversis, dum 
ke stuporo pro la severa mort-ombro reptis 
dasur ni. Mem Wula semblis sentar la pezo 
di la venonta kalamitato, nam lu presis su 
proxime a Deja Toris e me, e kompatinde 
ploretis. 

La mikra kovaparato adportesabis de la 
tekto di nia palaco pro la demando di Deja 
Toris, ed el sidis e deziregante regardis la 
nekonocata viveto quan el nultempe 
konocos. 

Kande respirado divenis percepteble 
desfacila, Tardos Mors staceskis e dicis, 

“Ni adiez l'una l'altra. La dii di la glorio 
di Barsum finas. La suno morge regardos 
mortinta mondo qua tra eterneso ocilados 

tra la cielo, populizita ne mem da memoraji. 
Yen la fino.” 

Il inklinis su e kisis la mulieri di sua 
familio, e pozis sua forta manuo adsur la 
shultri di la viri. 

Tristoze turnante me de il, me regardis 
Deja Toris. Elua kapo sinkabis adsur elua 
sino, el aspektis senviva. Kun krio me saltis 
ad el e levis el per mea brakii. 

Elua okuli apertesis e regardis la mea. 

“Kisez me, Jon Karter,” el murmuris. “Me 
amoras tu! Me amoras tu! Esas kruela ke ni 
mustas esar separata, ni qui jus komencis 
vivo di amoro e feliceso.” 

Presante elua kara labii a la mea, l'olima 
sento di nekonquestebla povo ed autoritato 
kreskis en me. La kombatema sango di 
Virginia rivivigis en mea veini. 

“To ne esos, mea princino,” me kriis. “Ula 
moyeno existas, mustas existar, e Jon 
Karter, qua luktis tra stranjera mondo por 
amorar tu, trovos ol.” 

Kun mea vorti reptis aden mea koncianta 
mento serio de non longe obliviata soni. 
Quale fulmino-stroko en tenebro, lia granda 
signifiko venis a me — la klefo a la tri 
pordegi dil atmosfer-fabrikerio! 

Subite turnante me vers Tardos Mors, 
ankore embracante mea morteskant 
amorato a mea sino, me klamis, 

“Flugilo, Jedak! Quik! Komandez tua 
maxim rapida flugilo al tekto dil palaco. Me 
povas ankore salvar Barsum.” 

Il ne vartis por questionar, ma gardisto 
quik sendesis kuregante al maxim proxima 
dokeyo e, quankam la aero esis dina e 
preske desaparabis del tekto, li sucesis 
lansar la maxim rapida un-homal aer- 
explorer-mashino quan la habileso di 
Barsum fabrikabis. 

Dekedufoye kisante Deja Toris ed 
imperante ke Wula, qua volis sequar me, 
restez e gardez el, me saltis per mea olima 
ajileso e forteso al alta remparto dil palaco, 
e pos plusa instanto me aviacis vers la 
skopo dil espero di omna Barsum. 

Me mustis base flugar por havar suficant 
aero por respirar, ma me iris per rekta voyo 
trans anciena marfundo, do bezonis nur 
flugar un metro super la sulo. 

Me voyajis per astonanta rapideso, nam 
mea tasko esis konkurencar kontre morto. 
La vizajo di Deja Toris sempre aparis avan 
me. Turnante me por lastafoye regardar la 
palaco-gardeno, me vidabis ke el shancelas 
e sinkas adsur la sulo apud la mikra 


kovaparato. Me tro bone savis ke el falabis 
aden l’ultima komato qua finos en morto, se 
l’aer-provizo restus ne riplenigit, do, 
riskante omno, me forjetis del navo omno 
ecepte la motoro e buselo, mem mea 
ornamenti, e jacante sur mea ventro sur la 
ferdeko, Puna manuo sur la guvernilo e 
l’altra pulsante la rapideso-levero til olua 
maxim alta nocho, me perforis la desdens 
aero di mortanta Marso tam rapide kam 
meteoro. 

Un horo ante noktesko, la granda muri 
dil atmosfer-fabrikerio subite aparis avan 
me, e per nauzeiganta tump-o me plunjis al 
tero avan la pordeto qua retenis la viv- 
cintilo del habitanti di tota planeto. 

Apud la pordo, granda grupo de viri 
laborabis por perforar la muro, ma li apene 
skrachabis la silexatra surfaco, e lore la 
maxim multa de li sternesis en l’ultima 
dormo de qua mem aero ne vekos li. 

Kondicioni hike esis multe plu mala kam 
en Helium, e me desfacile respiris. Kelka 
viri ankore konciis, ed ad un de li me 
parolis. 

“Se me povas apertar ca pordi, kad esas 
viro qua povas startar la motori?” me 
questionis. 

“Me povas,” il respondis, “se tu rapide 
apertos. Me duros nur kelka plusa instanti. 
Ma to esas vana, li amba esas mortinta e 
nulu altra sur Barsum savas la sekretajo di 
ta terorinda seruri. Dum tri dii viri dementa 
pro pavoro vane laboris ye ca pordo por 
solvar la misterio.” 

Me havis nula tempo por parolar, me 
multe febleskis e nur desfacile dominacis 
mea mento. 

Ma, per grand esforco, feble sinkante a 
mea genui, me jetis la non penso-radii ye ta 
terorinda kozo avan me. La Marsano 
reptabis a mea flanko e per larj okuli 
regardegante la panelo avan ni, ni vartis en 
mort-silenco. 

Lente la pezoza pordo retroiris avan ni. 
Me esforcis staceskar por sequar ol, ma esis 
tro febla. 

“Sequez ol,” me kriis a mea kompanulo, 
e se tu atingas la pumpilo-chambro, 
funcionigez omna pumpili. Yen l'unika 
posibleso por ke Barsum morge existez!” 

De mea plaso me apertis la duesma 
pordo, e pose la triesma, e vidante espero 
di Barsum feble reptar sur manui e genui 
tra la lasta pordeyo, me senkoncie falis 
adsur la sulo. 


ce 

CHAPITRO XXVIII 


Ye la kaverno en Arizona 


Omno esis obskura kande me itere apertis 
mea okuli. Stranja, rigida vesti esis sur mea 
korpo; vesti qui krakis e polveskis kande 
me rekte sideskis. 

Me tushis me de kapo til pedo e de kapo 
til pedo me vestizesis, quankam kande me 
senkoncie falabis ye la pordeto, me esabis 
nuda. Avan me esis mikra makulo di 
lunlumizita cielo qua aparis tra rokoz 
aperturo. 

Dum ke mea manui pasis sur mea korpo, 
li tushis poshi ed en un de oli esis paketo de 
alumeti envolvit en oleizita papero. Me 
acendis un de ta alumeti, ed olua febla 

flamo lumizis to quo semblis esar grandega 
kaverno, en la dopajo di qua me deskovris 
stranja, senmova figuro inklinata super 
benketo. Irante ad ol, me vidis ke ol esas la 
mortinta e mumiigita restajo di mikra 
oldino havanta longa nigra hararo, e to 
super qua ol inklinesis esis mikra brulilo 
por ligno-karbono, sur qua esis ronda kupra 
vazo qua kontenis mikra quanto de 
verdatra pulvero. 

Dop el, pendante de la plafono per rimeni 
ek kruda felo, ed extensata trans la tota 
kaverno, esis rango de homala skeleti. De la 
rimeno qua tenis oli extensesis altra rimeno 
til la mortinta manuo dil oldineto; me 
tushis la kordo, e la skeleti ocilis segun la 
movo kun bruiso simila a la susurado di 
mortinta folii. 

To esis tre groteska ed hororinda vidajo e 
me hastis adextere a la fresh aero; me joyis 
eskapar de tante abomininda loko. 

La vidajo quan me vidis pazante adextere 
adsur streta rok-tabulo avan l'enireyo di la 
kaverno tote konsternis me. 

Nova cielo e nova peizajo frapis mea 
regardo. L'arjentea distanta monti, la 
preske senmova luno qua pendis en la cielo, 
Pinfra valo puntizita per kaktusi, ne esis di 
Marso. Me apene kredis mea okuli, ma la 

vereso lente impresis me — me regardas 
Arizona de la sama rok-tabulo de qua, dek 
yari ante lore, me deziregante regardabis 
Marso. 

Pozante mea kapo adinter mea brakii, me 
turnis me, paneant, tristoza, vers la voyeto 
de la kaverno. 

Super me brilis la red okulo di Marso 
tenante sua pavoriganta sekreto, sepadek-e- 
sep milion kilometri for me. 

Ka la Marsano atingis la pumpilo- 
chambro? Ka la rivivigant aero atingis la 
homi di ta fora planeto sat rapide por salvar 
li? Ka mea Deja Toris vivas, o kad elua 
belega kadavro sternesas kolde, mortinte, 
apud la mikra, ora kovaparato en la sinkita 
gardeno dil interna korto di la palaco di 
Tardos Mors, la jedak di Helium? 

Dum dek yari me vartas e pregas por 
respondo a mea questioni. Dum dek yari 
me vartas e pregas esar itere portata a la 
mondo di mea perdit amoro. Me preferus 
ibe jacar mortinte apud el kam vivar sur la 
Tero, milioni de kilometri for el. 

L'anciena mineyo, quan me trovis 
netushit, fabloze richigis me; ma quale amar 
richeso! 

Sidante hike en mea studieyo super la 
Hudson-fluvio, exakte duadek yari pasis de 

pos ke me unesmafoye apertis mea okuli 
sur Marso. 

Me povas vidar ol brilant en la cielo tra la 
fenestreto apud mea skribtablo, e canokte 
ol semblas itere advokar me, quale ol ne 
advokis de pos ta longe pasinta nokto, e me 
supozas ke me povas vidar, trans ta 
terorind abismo di spaco, belega, nigre 
harizita muliero qua stacas en la gardeno di 
palaco, ed apud el esas pueruleto qua 
embracas el dum ke el indikas vers la cielo 
ye la planeto Tero, e ye elua pedi esas 
granda e ledega kreuro havanta oratra 
kordio. 

Me kredas ke li ibe vartas me, e me 
ulmaniere sentas ke me balde saveskos. 


FINO 

Marsana terminaro 


darsino 
Reptanto havanta la kapableso chanjar 
sur koloro. 


dwar 
Kapitano. 


jed 
Rejulo. 


jedak 
Imperiestro, rejo di reji. 


kaloto 

Hundatra animalo tam granda kam 
Shetland-kavaleto, omnivora, havanta 
dek kurta gambi. La kapo kelke similesas 

to di rano, ma la boko kontenas tri rangi 
de longa, akuta dentegi e l'okuli salias. 


padwar 
Lietnanto. 


toato 

Kavalatra animalo de du sorti. La toato di 
la verda Marsani esas alta de cirkume tri 
metri ye la shultro ed havas ok gambi, 
larja e plata kaudo plu granda ye 
l'extremajo kam ye la bazo, rekte pozita 
dum kurar. La boko fendas la kapo de la 
muzelo til la kolo. Ol esas senhara. La 
pedi esas tre vatizita e senungla. La reda 
Marsano havas simila ma min grand 
animalo. L'animalo anke uzesas kom 
nutrivo. 


zitidaro 
Mastadontatra tir-animalo. La ledra feli 
uzesas por fabrikar sandali. L'animalo 
anke uzesas kom nutrivo. 

